Condé Nastge gina Awardthakeh Rajje ah\nކޮންޑެ ނާސްޓްގެ ގިނަ އެވޯޑުތަކެއް ރާއްޖެއަށް\nކޮންޑެނާސްޓްގެ އެވޯޑު ލިބުނު އިންޓަ ކޮންޓިނެންޓަލް މާނާގައު -- ފޮޓޯ: މޯލްޑިވްސް އިންސައިޑާ\nދުނިޔޭގެ އެންމެ ގިނަ މީހުން ބަލާ އެއް މަޖައްލާ ކަމަށްވާ ކޮންޑެނާސްޓް ޓްރެވަލާ މަޖައްލާގެ ގިނަ އެވޯޑު ތަކެއް ރާއްޖޭގެ ރިސޯޓުތަކަށް ލިބިއްޖެ އެވެ.\nހައި ޕްރޮފައިލް މީހުންނާއި ސެލެބްރިޓީންގެ ތެރޭގައި މަގުބޫލު ކޮންޑެނާސްޓް ޓްރެވަލާ މަޖައްލާގެ ކިޔުންތެރިންގެ ހިޔާލުގެ މައްޗަށް އެކުލަވާލާފައިވާ "ކޮންޑެނާސްޓް ރީޑާޝިޕް ޗޮއިސް" ލިސްޓުގައި ރާއްޖޭގެ ސޮނެވާ ފުށި ރިސޯޓަށް ވަނީ ފޭވަރިޓް ސްޕާ ހޮޓެލް އެވޯޑު ލިބިފަ އެވެ. މީގެ އިތުރުން މި ކެޓަގަރީގައި ދެވަނަ ލިބިފައި ވަނީ ހެރިޓެންސް އާރަށް ރިސޯޓަށެވެ. އަދި ތިންވަނަ ވައްކަރު މޯލްޑިވްސް ލިބިފައިވެ އެވެ.\nއެ މަޖައްލާ އިން ބުނެފައިވާ ގޮތުގައި އެންމެ މަގުބޫލު ރޮމޭންޓިކް ހޮޓެލް އެވޯޑު، އިންޓަކޮންޓިނެންޓަލް ބްރޭންޑުން ރާއްޖޭގައި ހިންގާ، މާނާގައު ރިސޯޓަށް ލިބިފައިވެ އެވެ. މި އެވޯޑުގެ ދެވަނައަށް ސޮނޭވާ ފުށި ވާދަ ކޮށްފައިވެ އެވެ. އަދި ތިންވަނަ ލިބިފައިވަނީ ފްރާންސުގެ ހޮޓެލް ޕްލާޒާ އެތްލާންތި އެވެ.\nއެންމެ މަގުބޫލު ބީޗް ހޮޓެލްގެ އެވޯޑު ލިބުނީ ރާއްޖޭގެ ރިސޯޓަށެވެ. އެއްވަނަ ހޮޓަލެއްގެ ގޮތުގައި ރާއްޖޭގެ އަނަންތާރާ ކިހަވަށް މޯލްޑިވްސް ވިލާ ހޮވުނުއިރު، ދެވަނަ ކޮނޮއްޓާ މޯލްޑިވްސް އަށް އަދި ތިން ވަނަ ހެރިޓެންސް އާރަށް ރިސޯޓަށް ލިބިފައިވެ އެވެ.\nޓޫރިޒަމް ސިނާއަތުގައި ގިނަ ބައެއްގެ މަގުބޫލުކަން ލިބިފައިވާ މި އެވޯޑުގެ އެންމެ މަގުބޫލު އާ ހޮޓެލްގެ އެވޯޑަށް ރާއްޖޭގެ މާނާގައު ރިސޯޓު ވާދަކުރި އެވެ. ނަމަވެސް ދިޔައީ ދެވަނަ އަށެވެ. އަދި މި ރިސޯޓު އެންމެ މަގުބޫލު ޑިޒައިން ހޮޓެލްގެ އަދި ފޭވަރިޓް ފެމެލީ ހޮޓެލްގެ އެވޯޑުގެ ދެވަނަ އަށް ސޮނޭވާ ފުއްޓަށް ލިބިފައިވެ އެވެ. އަދި ތިންވަނަ ލިބުނީ ވައްކަރު މޯލްޑިވްސް އަށެވެ.\nކޮންޑެނާސްޓް ޓްރެވަލާ މެގަޒިންއަކީ އަހަރަކު އަށް ފަހަރު ނެރޭ މަޖައްލާ އެކެވެ. މި މަޖައްލާ ނެރެން ފަށާފައިވަނީ 1987 ވަނަ އަހަރުން ފެށިގެންނެވެ. މި މަޖައްލާގެ އެތަށް އެވޯޑެއް ކޮންމެ އަހަރަކު ވެސް ރާއްޖެއަށް ލިބެ އެވެ.\nމަރާމާތަށްފަހު އަންނަ މަހު ކޮމޯ ކޮކޯ ހުޅުވަނީ


Councillor aku, firihen kujjakaa behen ulhunu kamah bunaa massala eh balanee | Mihaaru\nޖިންސީ އަނިޔާ އާ ދެކޮޅަށް މިދިޔަ ހޯމަ ދުވަހު ކުރިއަށް ގެންދިޔަ މުޒާހަރާގައި ބައިވެރިވި ބައެއް މީހުން: 16 އަހަރުގެ ފިރިހެން ކުއްޖަކަށް ބެހެން އުޅުނު މައްސަލައެއް ބަލަން ފަށައިފި .-- ފޮޓޯ: ނިޝާން އަލީ /މިހާރު\nކައުންސިލަރަކު ފިރިހެން ކުއްޖަކާ ބެހެން އުޅުނު މައްސަލައެއް ބަލަން ފަށައިފި\n06 ޖުލައި 2020 - 12:023comments\nދެކުނު އަތޮޅެއްގެ ރަށެއްގެ ކައުންސިލަރަކު އުމުރުން 16 އަހަރުގެ ފިރިހެން ކުއްޖަކާ ބަދުއަޚުލާގީ އަމަލެއް ހިންގަން އުޅުނު ކަމަަށް ތުހުމަތު ކުރެވޭ މައްސަލައެއް ފުލުހުން އިއްޔެ ބަލަން ފަށައިފ އެވެ.\nރަށެއްގެ ޒިންމާދާރު މަގާމެއްގައި ހުރި މީހަކު، ފިރިހެން ކުއްޖަކާ އެކު ބަދްއަޚުލާގީ އަމަލެއް ހިންގަން އުޅުނު ކަން ފުލުހުންނަށް ރިޕޯޓު ކޮށްފައި ވަނީ އިއްޔެ ކަމަށް ފުލުހުންގެ އިދާރާ އިން ބުންޏެވެ. އެއީ ރަށެއްގެ ފިރިހެން ކައުންސިލަރަކު ކަން "މިހާރު" އަށް އެނގިފައި ވެ އެވެ. މި މައްސަލައާ ގުޅިގެން އެއްވެސް މީހަކު އަދި ހައްޔަރު ނުކުރާ ކަމަށް ފުލުހުން ބުނެ އެވެ.\nކުޑަކުދިންނާ ގުޅޭ ޖިންސީ ގޯނާގެ މައްސަލަތަކުގައި، އެ ކުއްޖެއްގެ ވަނަވަރު އެނގޭނެ ފަދަ އެއްވެސް މައުލޫމާތެއް ފުލުހުންނެއް އާންމެއް ނުކުރެ އެވެ.\nކުޑަކުދިންނާ ގުޅޭ މިފަދަ މައްސަލަތައް މި ދުވަސްވަރު ދަނީ އާންމުވަމުންނެވެ. ޝަރުއީ އުސޫލުތަކާ ހިލާފަށް ކުޑަކުއްޖަކާ ކައިވެނިކޮށް، ރޭޕްކުރި ކަމުގެ ތުހުމަތުގައި އުމުރުން 23 އަހަރުގެ ފިރިހެނަކު އިއްޔެ ވަނީ ހައްޔަރުކޮށްފަ އެވެ. އޭގެ އިތުރުން އޯޓިސްޓިކް ކުއްޖަކު ރޭޕްކޮށް، ބަނޑުބޮޑުވި މައްސަލައިގައި އެ ކުއްޖާގެ ޅިޔަނު މިދިޔަ ހަފްތާގައި ހައްޔަރުކުރި އެވެ. އިތުބާރު ކުރެވޭ މަގާމެއްގައި ހުރެ އުމުރުން 13 އަހަރުގެ އަންހެން ކުއްޖަކު ރޭޕްކޮށް، ބްލެކްމެއިލްކޮށް، ޖިންސީ ގޯނާގެ ތުހުމަތުގައި މިދިޔަ ހޮނިހިރު ދުވަހު މީހަކު ހައްޔަރުކޮށްފައި ވެ އެވެ. މި އެންމެން ވެސް ޝަރީއަތް ނިމެންދެން ބަންދުގައި ބަހައްޓަން ކޯޓުން ވަނީ އަމުރުކޮށްފަ އެވެ.\nއިތުރު ލިޔުންތައް ފުލުހުން ކުޑަކުދިން ކުޑަކުދިންނަށް އަނިޔާކުރުން ކައުންސިލަރުން ކުދިންނަށް ޖިންސީ ގޯނާކުރުން


Dho?! Nivairoalhi review: Niuma dhaathee dheravaa varu vey\nނިވައިރޯޅި ރިވިއު: ނިއުމާ ދާތީ ދެރަވާ ވަރުވޭ\n"ނިވައިރޯޅި" ގެ ނަމުގައި ފިލްމެއް ހަދައި އެއީ ތިމަންނަ ކެމެރާގެ ކުރިމަތިން ފެންނާނެ އެންމެފަހު ފިލްމު ކަމަށް ބުނެ، ނިއުމާ މުހައްމަދު މީގެ އަހަރެއްހާ ދުވަސް ކުރިން ފިލްމު އިއުލާނުކުރި ފަހުން ފިލްމަށް ކުރި އިންތިޒާރަށްވުރެ އޭނާގެ ފޭނުން ކުރި ހިތާމަ މާ ބޮޑެވެ. އަހަރުތަކެއް ވަންދެން ދިވެހި ފިލްމީ އުދަރެހުގެ ތަހުތުގައި އިން "ރާނީ" ގެއްލެން އުޅެނީއޭ ހިތާ އެވެ.\nނަަމަވެސް ކެމެރާގެ ފަހަތަށް އަރާ ރިހި ސްކްރީނަށް "ނިވައިރޯޅި" އެރުވުމަށްފަހު ނިއުމާ ނިވާވީ "ގޯނާ" ޕްރޮޑިއުސްކޮށް އެ ފިލްމު ޑައިރެކްޓްކުރުމުގެ މަސައްކަތް ކުޅަދާނަ ޑައިރެކްޓަރު ރަވީ ފާރޫގާ ހަވާލުކޮށްފަ އެވެ. ފިލްމަކުން ދެން ނުފެނުނަސް، ފިލްމީ ދާއިރާއިން އޭނާ ނުގެއްލޭނެކަމުގެ ޔަގީންކަން ދެމުންނެވެ.\n"ހިތި ތަޖުރިބާ" އަކުން ފެށި ނިއުމާގެ ފިލްމީ ކެރިއަރު 24 އަހަރު ފަހުން ނިންމާލައިފައި ކެމެރާގެ ފަހަތަށް މި ޖެހިލީ ފޮނި އަދި ކާމިޔާބު އެތައް މަސައްކަތްތަކެއް ދޫކޮށްލައިފަ އެވެ. ކެމެރާގެ ކުރިމަތިން ނިއުމާ ގެއްލޭއިރު އޭނާގެ އެންމެ ފަހުގެ މަސައްކަތް ރިވިއުކޮށްލަން ހިނގާށެވެ.\nނިއުމާ މުހައްމަދު - މާނާ\nޔޫސުފް ޝަފީއު - ރިއްފަތު\nއަހްމަދު އާސިމް - ހައިދަރު / ހާޑީ\nޑައިރެކްޓަރު - މޫމިން ފުއާދު\nސްކްރީންޕްލޭ - މޫމިން ފުއާދު\nޕްރޮޑިއުސަރު - ނިއުމާ މުހައްމަދު\nފިލްމުގެ ދިގުމިން - 130 މިނެޓު\nފިލްމުގައި ވަނީ ކިހިނެއް؟\nފިލްމުގައި ރިއްފަތު (ޔޫއްޕެ) އާއި މާނާ (ނިއުމާ) އަކީ އެކަކު އަނެކަކު ދެކެ އިންތިހާއަށް ލޯބިވާ އެކަކު އަނެކަކުގެ ކުރިއެރުމަށް ހާއްސަ ސަމާލުކަމެއްދީގެން ދިރިއުޅެމުން އަންނަ ޒަމާނީ ދެމަފިރިންނެވެ. ކައިވެނިކޮށް އަހަރުތަކެއް ހޭދަވެގެން ގޮސްފައިވާއިރު ދަރިން ހޯދައި އާއިލާއެއް ފެށުމަށްވުރެ ބޮޑަށް އެދެމަފިރިން މަސައްކަތްކުރަމުން އަންނަނީ އަމިއްލަ ހުވަފެންތަކުގައި ކުލަޖެއްސުމަށެވެ. ދެ ފަރާތު އާއިލާގެ ވެސް އެންމެ ބޮޑު ކަންބޮޑުވުމަކަށް ވަނީ އެކަމެވެ.\n"ނިވައިރޯޅި"ގެ ޓްރެއިލާއިން ނަގާފައިވާ މަންޒަރެއް --\nރާއްޖެއިން ބޭރުގައި މާނާ މަތީ ތައުލީމު ހާސިލުކުރަމުން އަންނައިރު ރިއްފަތު އަންނަނީ މާލޭގައި އޭނާގެ ބައްޕައާ ގުޅިގެން ކުރަމުން އަންނަ ވިޔަފާރި ދުވަހެއް ދުވަހަކަށް ފުޅާކުރަމުންނެވެ. އޭގެ ނަތީޖާއެއްގެ ގޮތުން ރިއްފަތުގެ ދެމަފިރިން އުޅެމުން އަންނަނީ ތަނަވަސް ދިރިއުޅުމެކެވެ. ފިލްމުގެ މައިގަނޑު ވާހަކަ އާއި މައްސަލަގަނޑު ފެށިގެން އަންނަނީ ޗުއްޓީއަށް މާނާ އެނބުރި ގައުމަށް އަންނަ ހިސާބުންނެވެ.\nފިރިމީހާ ދެކެ އިންތިހާއަށް ލޯބިވާ ކިޔަމަންތެރި މާނާގެ މިޒާޖަށް އަންނަ ބަދަލުތަކާއެކު މައްސަލަތައް މަޑުމަޑުން އުފެދެން ފަށަ އެވެ. އަމިއްލައަށް މައްސަލަތައް އުފައްދައި ރިއްފަތަށް ޝައްކުކޮށް މާނާގެ "މޫޑު ސްވިންގް"ތައް ގުޅިފައި އޮތީ ޑިޕްރެޝަންނާއޭ ހީވެ އެ ބައްޔަށް ބޭސްކުރަން ފަށަ އެވެ. ޑިޕްރެޝަންއޭ ހީވި އަނެއް ސަބަބަކަށް ވަނީ ދަރިޔަކު ހޯދުމުގެ އެއްވެސް ވިސްނުމެއް އަދި އެއްވެސް ޕްލޭންއެއް ނެތި ހުއްޓައި މާނާ ބަލިވެ އިނުމެވެ. އެފަދަ ބައެއް ސަބަބުތަކަކީ ވެސް ބައެއް އަންހެނުން ޑިޕްރެޝަނަށް ދިއުމަށް މެދުވެރިވާ ސަބަބެކެވެ.\nފިލްމުގެ ފުރަތަމަ ހާފް ނިމުމަކާ ހަމައަށް އަހަރުމެން ވެސް ހީކުރީ މިއީ ޑިޕްރެޝަންގެ ވާހަކަ ކިޔައިދޭ ފިލްމެއް ކަމަށެވެ. "މި ފިލްމަކީ އިޖުތިމާއީ އެތައް މައްސަލަތަކެއް ވެސް ދައްކުވައިދޭނެ ފިލްމެކޭ" ނިއުމާ ބުނެފައިވާތީ ވެސް އެކުގަ އެވެ. ނަމަވެސް ބައެއް ފަހަރު މާނާގެ ބުއްދި ގޯސްވެފައޭ އެހެރީ ބުނާ ހިސާބަށް އޭނާގެ އަމަލުތައް ބަދަލުވެގެންދާތަން ފެނިގެންދިޔަ އެވެ.\n"ނިވައިރޯޅި" ގެ ޓްރެއިލާއިން ނަގާފައިވާ މަންޒަރެއް --\nއަހްމަދު އާސިމް (ހާޑީ)ގެ ކެރެކްޓަރު ފިލްމުގެ ތެރެއަށް ފުންމާލަނީ މިހާ ހިސާބުންނެވެ. ނުވަތަ ދެވަނަ ހާފުގަ އެވެ. ހާޑީގެ ރޯލު ކިޔައިދޭ ނަމަ އެއީ ރިއްފަތުގެ ސްކޫލް ދައުރު ނުވަތަ އެމީހުންގެ ޅައިރުގެ ގާތް އެކުވެރި އެކެވެ. ފިލްމުގައި ހާޑީ އާއި ރިއްފަތު ބައްދަލުވަނީ އެމީހުން ބައްދަލުނުވާތައި 15 ވަރަކަށް އަހަރު ފަހުންނެވެ. ނަމަވެސް އެކުވެރިކަމުގެ ގުޅުން ވަރުގަދަވެފައި ތެދުވެރިކަމަށް ފެނެ އެވެ.\nއިތުރަށް ހާޑީގެ ވާހަކަ ނުވަތަ ހަގީގީ ހާޑީއަކީ ކާކުކަން ބުނެދީފި ނަމަ ފިލްމު ނުބަލާ މީހުންނަށް މި ފިލްމު އެއްކޮށް ސްޕޮއިލްކޮށްލެވުނީ އެވެ. ފިލްމުގައި ފެނިގެންދާ ހަގީގީ ވާހަކަ އާއި ހަގީގަތްތައް ނިއުޅިގެން އަންނަ ގޮތް އިތުރަށް ކިޔައެއް ނުދޭނަމެވެ. އޮލިމްޕަހަށް ގޮސް އެބައި ބަލައިލާށެވެ. އެ ދެ ގަޑިއިރެއްހާއިރު ބޭކާރު ވަގުތުތަކަށް ނުވާނެކަމުގެ ޔަގީންކަން ދެމެވެ.\nމި ފިލްމަށް ތައުރީފުކުރަން ފަށަންވީ ކިހާ ހިސާބަކުން ހެއްޔެވެ؟ ތަރިންގެ އެކްޓިން ނުވަތަ ފިލްމުގެ ޕްލޮޓް މޫމިން ފުއާދު އަތުރާލާފައި އޮތް ފުރިހަމަކަމުން ފަށައިގެން ހެއްޔެވެ؟ ނޫނީ ފިލްމުގެ އާޓް ޑިރެކްޝަނާއި ހިސާބުން ހެއްޔެވެ؟ މިއިން ކޮންމެ ބަޔަކަށް ތައުރީފުނުކޮށް ދޫކޮށްލެވޭކަށް ނެތެވެ. ފިލްމު ބެލި ކޮންމެ މީހަކު ވެސް މިކަމާ އެއްބަސްވާނެ އެވެ.\nތަރިންގެ އެކްޓިނުން ފަށަން ހިނގާށެވެ. މެއިން ތިން ކެރެކްޓަރު ނިއުމާ، ޔޫއްޕެ އަދި އާސިމް އަކީ ދާއިރާގައި ތަޖުރިބާ ހުރި ފުންނާބު އުސް އެކްޓަރުންނެވެ. ތިން އެކްޓަރުންގެ އެކްޓިންއަށް ވެސް ފުލްކޮށް މާކްސް ދޭ އިރު އަމިއްލަ ފޭވަރިޓަކީ އާސިމް އެވެ. ހާޑީގެ ރޯލުގައި އާސިމް ދައްކާފައިވާ އެކްޓިންއަކީ މިހާތަނަށް އާސިމް ދައްކާފައިވާ އެންމެ ރަނގަޅު އެކްޓިންއޭ ބުނަންޖެހެ އެވެ. އެ ރޯލު ކުޅުމަށް އޭނާ ދެ އަހަރުވަންދެން ދިޔައީ ތައްޔާރުވަމުންނެވެ. އެ ދެ އަހަރުގެ މަސައްކަތް ބޭކާރުނުވާކަން ފިލްމުން އިނގެ އެވެ.\nޔޫއްޕެގެ އެކްޓިންއާ މެދުގައި ދައްކާނެ މާ ގިނަ ވާހަކަތަކެއް ނެތެވެ. އަދިވެސް އެއީ އަހަރެމެންގެ އެންމެ ފޭވަރިޓް އަދި އެންމެ މޮޅު އެކްޓަރެވެ. ނިއުމާއަކީ ވެސް އަހަރެމެންގެ އެ ފޭވަރިޓް ލިސްޓުގައި އޮތް ތަރިއެކެވެ. އެކަމަކު މި ފިލްމަކީ މިހާތަނަށް އަހަރެމެން ބެލި ނިއުމާގެ ފިލްމުތަކުގެ ތެރެއިން އޭނާގެ އެންމެ ފުރިހަމަ އަދި އެންމެ ނެޗުރަލް އެކްޓިންއެއް ފެނިގެންދިޔަ ފިލްމެވެ. ފިލްމުގެ ފުރަތަމަ ހާފް ހާއްސަކޮށްފައި އޮތީވެސް ނިއުމާއަށެވެ. ފިލްމު ބަލަން އިންއިރުގައި ނިއުމާ ހަދާލާގޮތަކުން ގޮނޑިން ނުވެއްޓި ދަނީ ކިރިޔާ އެވެ. ދެރައީ އެހާ ފުރިހަމަ އެކްޓިންއެއް ދައްކާލައިފައި ދެން އޭނާ ސްކްރީނުން ނުފެންނާނެތީ އެވެ.\nނިވައިރޯޅި ރެޑްކާޕެޓް: ނިއުމާ މުހައްމަދު އޭނާގެ ދަރިފުޅު ޒޯޔާއާއެކު -- | ފޮޓޯ: އަހްމަދު ނިޝާތު\nފިލްމުގައި އަހްމަދު އަޒްމީލް (އަޒޭ)ގެ އެއް ސީން ހިމެނުނުއިރު އަޒޭގެ އެކްޓިން ވެސް މީގެ ކުރިން އަޒޭ ދައްކާފައިވާ އެކްޓިންތަކާ ތަފާތެއް ނެތެވެ. ނިއުމާގެ މަންމަގެ ރޯލުން ފެނިގެންދިޔަ ޝަކީލާ އަދި ޔޫއްޕެގެ މަންމަގެ ރޯލުން އައިމިނަތު ރަޝީދާ (އައިންތު)ގެ އެކްޓިން އަކީ އެއަށް އިތުރު އެއްވެސް ކޮމެންޓެއް ދޭންޖެހޭނެ އެކްޓިންއެއް ނޫނެވެ. އަބަދުވެސް ދައްކަމުން އަންނަ މޮޅު އެކްޓިން ފިލްމުގައި ހިމެނުނު މަދު މަންޒަރުތަކުގައި ވަނީ ދައްކާލައިފަ އެވެ.\nދެތިން މަންޒަރަކުން ފެނިގެންދާ ނިއުމާގެ ދަރިފުޅު ޒޯޔާގެ އެކްޓިން އަށް ވެސް ކޮމެންޓެއްނުކޮށްލާ މި ރިވިއު ނިންމާލައިފިނަމަ ރިވިއު އެންމެ ފުރިހަމައެއް ނުވާނެ އެވެ. މިއީ ފިލްމަކުން ޒޯޔާ ފެނިގެން ދިޔަ ފުރަތަމަ ފަހަރެވެ. އެކްޓިން އާ ދޭތެރޭ ބުނެލަން އޮތީ އެކްޓިން ވަރަށް ރަނގަޅޭ އެވެ. މަންމަ ނިއުމާގެ ފަރާތުން އެކްޓުކުރުމުގެ ހުނަރު ލިބިފައި ހުރިކަން ފާހަގަކޮށްލެވެ އެވެ.\nފިލްމުގެ ސިނެމެޓޮގްރަފީއަށް ބުނެލަން އޮތީ ހުސެން ނުވަތަ ކުޑަ ޓެޑުގެ ތަޖުރިބާ ބޭނުންކޮށްފައިވާކަން ފާހަގަކުރެވެ އެވެ، ފިލްމުގެ ސިނެމެޓޮގްރަފީގެ އިތުރުން އާޓް ޑިރެކްޓަރު އަޖުނާދުގެ މަސައްކަތަށް ސާބަސް ދޭން ޖެހެ އެވެ. ނިވައިރޯޅީގެ ވިޝުއަލް އިފެކްޓްސްގެ މަސައްކަތް ކޮށްފައިވަނީ މުޅިން އަލަށް ފިލްމީ ދާއިރާއަށް ތައާރަފްވި ފަންނާނެއް ކަމަށްވާ ހަސަން އެވެ.\nމި ހުރިހާ ތައުރީފަކާއެކު ފިލްމުގައި ހުރި ބައެއް މައްސަލަތައް ވެސް ފާހަގަކޮށްލާނެމެވެ. އެގޮތުން އެންމެ ބޮޑަށް ފާހަގަވި އެއް މައްސަލައަކީ ފިލްމުގެ ނިންމުމެވެ. ފިލްމުގެ ނިންމުން ވީކް ކަމަށް ފާހަގަކުރެވެ އެވެ. އޭގެ އިތުރުން ފިލްމުގެ ޓްރެއިލާ އިން ފެނުނު ބައެއް މަންޒަރުތައް ވެސް ފިލްމުން ނުފެނެ އެވެ. ނަމަވެސް މި ފިލްމަކީ އޯވަރޯލްކޮށް ރަނގަޅު ފިލްމެކެވެ. ސަތޭކަ ރުފިޔާ ހަރަދުކޮށްލައިގެން ޓިކެޓެއް ގަނެ ދެ ގަޑިއިރެއްހާއިރު ގޮސް ބަލައިލާން އެއީ ހަމަ ވޯތު ފިލްމެކެވެ.


Raees Yameen India ge foreign Secretary aah bahdhalu kurahvaifi\nރައީސް އިންޑިއާގެ ފޮރިން ސެކްރެޓަރީއާ ބައްދަލު ކުރައްވައިފި\nރައީސް ޔާމީން މިއަދު އިންޑިއާގެ ފޮރިން ސެކްރެޓަރީއާ ބައްދަލު ކުރައްވާ ސަލާމް ކުރައްވަނީ -- ފޮޓޯ: ރައީސް އޮފީސް\nރަސްމީ ދަތުރުފުޅެއްގައި މިއަދު ހެނދުނު ރާއްޖެ ވަޑައިގެންނެވި އިންޑިއާގެ ފޮރިން ސެކްރެޓަރީ ސުބްރަމޭނިއަމް ޖައިޝަންކަރް އާއި ރައީސް އަބްދުﷲ ޔާމީން ބައްދަލު ކުރައްވައިފި އެވެ. ރައީސް ޔާމީން، ފޮރިން ސެކްރެޓަރީއާ ބައްދަލު ކުރެއްވީ ރައީސް އޮފީހުގައި މިއަދު މެންދުރު ފަހު އެވެ. އެ ބައްދަލުވުމުގެ ތަފުސީލް ރައީސް އޮފީހުން އަދި އާންމުކޮށްފައެއް ނުވެއެވެ.\nއިންޑިއާގެ ފޮރިން ސެކްރެޓަރީ މިއަދު ރާއްޖެ ވަޑައިގެންނެވުމުން އެ މަނިކުފާނަށް ރާއްޖޭގެ އެއާޕޯޓުން މަރުހަބާ ދެންނެވީ ރާއްޖޭގެ ފޮރިން ސެކްރެޓަރީ ޑރ. އަލީ ނަސީރާއި އިންޑިއާ އިން ރާއްޖެއަށް ކަނޑައެޅުއްވި އާ ސަފީރެވެ.\nޖައިޝެންކަރު ވަނީ މިދިޔަ އަހަރުގެ ފަހުކޮޅު ވެސް ރާއްޖެއަށް ދަތުރުފުޅެއް ކުރައްވައިފަ އެވެ. އެހެން ނަމަވެސް އެފަހަރު ބައްދަލު ކުރެއްވީ، އޭރުގެ ނައިބު ރައީސް އަހުމަދު އަދީބާ އެވެ. އިންޑިއާ އިން ބުނެފައިވާ ގޮތުގައި ޖައިޝެންކަރު ރާއްޖެ ވަޑައިގަންނަވަނީ ރައީސް ޔާމީންއާ ބައްދަލު ކުރެއްވުމަށެވެ. ދަތުރު ނިންމާލައްވާނީ އަންގާރަ ދުވަހު އެވެ. ހަބަރުތައް ބުނާ ގޮތުގައި ޖައިޝަންކަރު ރާއްޖެއަށް ކުރައްވާ ދަތުރު ނިންމާލުމަށްފަހު ލަންކާ އަށްވެސް ދަތުރުފުޅެއް ކުރައްވާނެ އެވެ.\nޖައިޝަންކަރު ރާއްޖެއަށް ދަތުރުފުޅެއް ކުރައްވާ އިރު، އިންޑިއާ އިން ރާއްޖެއަށް ހަމަޖެއްސި އާ ސަފީރު ވަނީ މިދިޔަ ހަފްތާ ރާއްޖެ ވަޑައިގެން މަސައްކަތްޕުޅު ފައްޓަވައިފަ އެވެ.\nރައީސް އަބްދުﷲ ޔާމީން އިންޑިއާ\nގައުމީ ސަލާމަތަށް ނުރައްކާ އެއްބަސްވުމެއް ނުހަދަން\nޔާމީން ހާޒިރުކުރަނީ އިންޑިއާއެކުވާ ޑީލްގެ ވާހަކަ އޮއްބާލަން: ހަލީލު


SunOnline: China gai kudakudhinnah online game thah nukulheveyne gadithah kanda alhaifi\nޗައިނާގައި ކުޑަކުދިންނަށް އޮންލައިން ގޭމްތައް ނުކުޅެވޭނެ ގަޑިތައް ކަނޑައަޅައިފި\nރުގިއްޔާ މުހައްމަދު މޫސާ 07 Nov 2019, 10:20\nޗައިނާގައި ކުޑަކުދިންނަށް އޮންލައިން ގޭމްތައް ކުޅެވޭނެ ގަޑިތައް ވަނީ ކަނޑައަޅާފަ -- ފޮޓޯ: ގެޓީ\nބެއިޖިން (ނޮވެމްބަރު 7): ޗައިނާގައި ކުޑަކުދިން އޮންލައިން ގޭމްތަކަށް ދެވި ހިފުން ހުއްޓުވުމަށް ޓަކައި، އެކުދިން ކޮންމެ ދުވަހަކު ގޭމް ކުޅުން ހުއްޓާލަން ޖެހޭ ގަޑިތައް ސަރުކާރުން ކަނޑައަޅައިފި އެވެ.\nޗައިނާގެ ސަރުކާރުން ތައާރަފް ކުރި އާ ގަވާއިދުތަކުގައިވާ ގޮތުން 18 އަހަރުން ދަށުގެ ކުޑަކުދިން ރޭގަނޑު 10:00 އިން ހެނދުނު 08:00އާ ދޭތެރޭ އޮންލައިން ގޭމްތައް ކުޅުން މަނާ ވާނެ އެވެ. އަދި ޗުއްޓީ ދުވަސްތަކުގައި ކުޑަކުދިންނަށް ގޭމް ކުޅެވޭނީ ތިން ގަޑި އިރަށް ކަމަށާއި ސްކޫލު އޮންނަ ދުވަސްތަކުގައި ކުޅެވޭނީ 90 މިނިޓަށް ކަމަށް އެގަވާއިދުތަކުގައިވެ އެވެ.\nމީގެ އިތުރުން ކުޑަކުދިންގެ އޮންލައިން ގޭމިން އެކައުންޓުތަކުން ފައިސާ ހަރަދު ކުރެވޭނެ މިންވަރު ވެސް އެގަވާއިދުތަކުގައި ވަނީ ފާހަގަކޮށްފަ އެވެ. އެގޮތުން އަށް އަހަރާއި 16 އަހަރާ ދެމެދުގެ ކުދިންނަށް ކޮންމެ މަހަކު ބޭނުން ކުރެވޭނީ 200 ޔުއާން (29 ޑޮލަރު) އެވެ. އަދި 16 އަހަރާއި 18 އަހަރާ ދެމެދުގެ ކުދިންނަށް ބޭނުން ކުރެވޭނީ 400 ޔުއާން (57 ޑޮލަރު) އެވެ.\nއޮންލައިން ގޭމްތަކުގެ ސަބަބުން ކުޑަކުދިންނަށް ނޭދެވޭ އަސަރުތައް ކުރާ ކަމަށް ބުނެ ޗައިނާއިން ވަނީ މީގެ ކުރިން ވެސް ތަކުރާރުކޮށް ކަންބޮޑުވުން ފާޅުކޮށްފަ އެވެ. އަދި މިދިޔަ އަހަރު އެގައުމުން ވަނީ އެގައުމުގައި އާ އޮންލައިން ގޭމްތައް އުފައްދާ މިންވަރާއި ކުޑަކުދިން ގޭމް ކުޅޭ ގަޑިތައް މަދު ކުރުމަށް ގަވާއިދުތައް ހަދަން ހާއްސަ އިދާރާއެއް ކަނޑައަޅައިފަ އެވެ.\nއެގަވާއިދުތައް އާއްމު ކުރި ޖެނެރަލް އެޑްމިނިސްޓްރޭޝަން އޮފް ޕްރެސް އެންޑް ޕަބްލިކޭޝަނުން ބުނި ގޮތުގައި އެ އިދާރާއިން މިހާރު ދަނީ، ގޭމް އުފައްދާ ކުންފުނިތަކަށް އެ ކުންފުނީގެ ގޭމް ކުޅޭ ފަރާތްތަކުގެ އުމުރު ފަދަ މައުލޫމާތު ހޯދޭނެ "ޔުނިފައިޑް އައިޑެންޓިފިކޭޝަން ސިސްޓަމެއް" ފުލުހުންނާ ގުޅިގެން އުފެއްދުމަށް މަސައްކަތް ކުރަމުންނެވެ. އަދި އޭގެ ސަބަބުން އާ ގަވާއިދުތައް ތަންފީޒު ކުރަން ފަސޭހަ ވާނެ އެވެ.\nއޮންލައިން ގޭމްތަކަށް ކުޑަކުދިން ދެވި ހިފަމުންދާ ކަމުގެ ކަންބޮޑުވުން ވޯލްޑް ހެލްތު އޯގަނައިޒޭޝަނުން ވެސް ވަނީ ފާޅުކޮށްފަ އެވެ. އެގޮތުން މިދިޔަ އަހަރު އެޖަމްއިއްޔާ އިން ވަނީ ގޭމްތަކަށް ދެވިހިފުމަކީ ނަފްސާނީ ބައްޔެއްގެ ގޮތުގައި ބަލައިގަނެފަ އެވެ. އަދި ދެވިހިފުން ހުއްޓުވުމަށް ބައެއް ގައުމުތަކުގައި ވަނީ އެކަމަށް ހާއްސަ ސެންޓަރުތައް ވެސް ގާއިމުކޮށްފަ އެވެ.\nރާއްޖޭގައި ތިބި ޗައިނާގެ 274 މީހުން އެނބުރި ގައުމަށް


Zikuraa Miskih Huri Bimugai7Dhuvahun Elhi Vaguthee Miskih Hulhuvaifi - Vaguthu\nޒިކުރާ މިސްކިތް ހުރި ބިމުގައި އެޅި ވަގުތީ މިސްކިތް ހުޅުވުން - ފޮޓޯ: މިނިސްޓްރީ\nޒިކުރާ މިސްކިތް ހުރި ބިމުގައި އެޅި ވަގުތީ މިސްކިތް މިއަދު ހުޅުވައިފިއެވެ.\nއެ މިސްކިތް ހުޅުވާފައި ވަނީ މިއަދު ހުކުރު ނަމާދަށެވެ. އެ މިސްކިތް ހުޅުވާދެއްވާފައި ވަނީ މިނިސްޓަރ އޮފް އިސްލާމިކް އެފެއާޒް ޑރ.އަޙްމަދު ޒާހިރު ޢަލީ އެވެ.\nއިސްލާމިކް މިނިސްޓްރީން ވިދާޅުވީ، މިއީ 500 މީހުންގެ ޖާގައިގެ ވަގުތީ މިސްކިތެއް ކަމަށެވެ. އަދި މި މިސްކިތް ނިންމާފައިވަނީ ހަތް ދުވަހުން ކަމަށެވެ.\nޒިކުރާ މިސްކިތް ހުރި ބިމުގައި އެޅި ވަގުތީ މިސްކިތް މިނިސްޓަރ އޮފް އިސްލާމިކް އެފެއާޒް ޑރ.އަޙްމަދު ޒާހިރު ޢަލީ މިއަދު ހުޅުވައިދެއްވައިފި. މިއީ 500 މީހުންގެ ޖާގައިގެ ވަގުތީ މިސްކިތެއް. މިސްކިތް ނިންމާފައިވަނީ7ދުވަހުން. #MVIaffairs pic.twitter.com/klFN1o7Svt\n— Ministry of Islamic Affairs (@MVIaffairs) April 23, 2021\nއުބޫނޫންތަ މިތަން ހުޅުވީކީ. މަހީކުރޫ އޭނަކަމއްދާނީ. މިކަހަލަ ރަގަލުދީނީ ކަންކންނުކުރާނެދޯ\nއޭޕްރީލް 23, 2021 14:45\nފާތުންނަށް ސިކުނޑި ދެއްވި މަގްސަދު ހަނދާން ނެތްހެން ހީވަނީ. ބަލަ އިބޫ ހުއްދަ ދިނީމަ ދޯ އެތަން އެޅުނީ. އިބޫ އެތަން ހުޅުވުމުގެ ބަދަލުގަ އެ ސަރަފު އެހެން މީހަކަށް ދޫކޮށްލުމަކީވެސް ކިހާ ރިވެތި ސިފައެއް. ފާތުންނަށް ނޭނގިދާނެ އިބޫ މިއަދު ހުކުރަށް ދިޔަކަން. އެހެންވެ މިތާ ދީނީވީ ފާތުންތަ އިބޫތަ؟\nއޭޕްރީލް 23, 2021 14:17\nއުންމިދުކުރަނީ ދާއިމީ މިސްކިތެއް އެތާގާ އެލޭނެ ދުވަހަކައް. އަލުގެ ދުޢާއަކީ ﷲ އެކަން މިންވަރުކޮށްދެއްވުން.\nއޭޕްރީލް 23, 2021 15:33


Lui hodhen othee gadha hiyvareh kollaigen\nމަގުމަތީގައި ރެންޑަމް ސާމްޕަލް ނަގާ މީހަކު އިޝާރާތުން މީހަކު މަޑު ކުރުވަނީ: މި ހަފުތާގައި ކޮވިޑް ފިޔަވަޅުތައް ލުއި ކުރާނެ\nކޮވިޑްގެ ބަލާ މުސީބާތުގައި އޭޕްރީލް ފަހު ހަފުތާއިން ފެށިގެން ޖޫންގެ ފުރަތަމަ ހަފުތާއާ ހަަމައަށް ދިވެހިން ހޭދަކުރީ ވަރަށް ނުރައްކާތެރި އަދި އެހާމެ ބިރުވެރި ދުވަސްތަކެވެ. އެ މުއްދަތުގެ ތެރޭގައި 111 މީހަކު ކޮވިޑްގައި މަރުވިއެވެ. 25،000 ވުރެ ގިނަ މީހުންނަށް ބަލި ޖެހިފައި ވެއެވެ. މަރުވި މީހުންގެ ތެރެއިން 20 ޕަސެންޓް މީހުންނަކީ ކުރީން އެއްވެސް ބައްޔެއް ނެތް މީހުންނެވެ. އެ މީހުން މަރުވެދިޔައީ ކޮވިޑް ބަލީގައެވެ.\nކޮވިޑްގެ ނުރައްކާ ބޮޑުވެ ރައްކާތެރިކަމަށްޓަކައި ހަރުކަށި ފިޔަވަޅުތަކެއް ވެސް އެޅިއެވެ. އެއީ މީގެ ދެ ތިން ހަފުތާ ކުރީންނެވެ. މާލެ ސަރަހައްދުގައި ހަވީރު 4:00 އިން ހެނދުނު 8:00 ކާފިއު ހިންގަން ފެށިއެވެ. އަދި ހެނދުނު 8:00 އިން ހަވީރު 4:00 ހުއްދަ ނެތި ބޭރުގައި އުޅުން މަނާ ކުރިއެވެ. އެ ވަގުތުތަކުގައި ބޭރަށް ނުކުމެ އުޅެވޭނީ ފުލުހުން ދީފައިވާ ހާއްސަ ހުއްދައެއްގެ ދަށުންނެވެ. އެ ހުއްދަ ދޫކޮށްފައިވަނީ ވެސް ކޮންމެ ގޭބީސީއަކަށް ދެ މީހަކަށެވެ.\nމީގެ އިތުރުން މިސްކިތްތައް ބަންދުކޮށް ކެފޭ، ރެސްޓޯރަންޓްތަކުގައި ތަޅު ވެސ އެޅުވި އެވެ. މޮނިޓަރިންއަށް ގެންނަ ކޮންމެ ރަށެއްގައި ކާފިއު ހިންގާ ވަރަށް ޒަރޫރީ ބޭނުންތަކަށް ނޫނީ ރަށްރަށަށް ދަތުރު ނުކުރެވޭ ގޮތް ހެދިއެވެ. މިހެން ގޮސް ވަރަށް ގިނަ ފިޔަވަޅުތައް އެޅިއެވެ.\nމި ފިޔަވަޅުތައް ފުރަތަމަ ނެގީ ދެ ހަފުތާގެ މުއްދަތަށެވެ. އެ މުއްދަތު ހަމަވެ އިތުރު ހަފްތާއަކަށް ވަނީ ފިޔަވަޅުތައް ދަމާލާފަ އެވެ. އެ މުއްދަތު ވެސް ދެ ދުވަސް ފަހުން ހަމަވާނެ އެވެ. އިތުރު ހަފުތާއަކަށް ފިޔަވަޅުތައް ދަންމާލާނެ ކަމަށް ކުރީން ވަނީ އިޝާރާތް ކޮށްފަ އެވެ.\nއިއްޔެ ހެލްތު އިމާޖަންސީ އޮޕަރޭޝަން ސެންޓަރު (އެޗްއީއޯސީ) އިން އިއްޔެ ވަނީ ފިޔަވަޅުތަކަށް ލުއި ދިނުމުގެ މަޝްވަރާތައް ފެށިކަން އިއުލާނު ކޮށްފަ އެވެ.\nއެޗްއީއޯސީގެ ނޫސްްވެރިންގެ ބައްދަލުވުންތައް ޗެއާ ކުރައްވާ ރައީސް އޮފީހުގެ ތަރުޖަމާން މުހައްމަދު މަބުރޫކް އަޒީޒު ވިދާޅުވި ގޮތުގައި މި ހަފުތާ ނިމުމުން އިތުރު ލުއިތައް ދޭން މަޝްވަރާތައް ވަނީ ފަށާފަ އެވެ. އަދި ރައްކާތެރިކަމާއެކު ދެވެން އޮތް އެންމެ ބޮޑަކަށް ލުއި ދޭން ވިސްނަ އެވެ.\n"މިހާރު މަސައްކަތް ކުރަމުން މިދަނީ ކުރިއަށް އޮތް ހަފްތާގައި ކަންކުރާނެ ގޮތަކާ ގުޅޭގޮތުން މަޝްވަރާ ކުރުމުގައި. މިހާރު އޮތް ރިސްޓްރިކްޝަންތަކުގެ ތެރެއިން ލުއި ދެވޭނީ ކޮން ކަންތަައްތަކަކަށްތޯ. ދެވެން އޮތް މިންވަރަކަށް ލުއި ދޭން ބޭނުންވޭ އެޗްޕީގެ ފަރާތުންވެސް. ވިސްނުމަކީ ރައްކާތެރިކަމާއެކު ދޫކޮށްލެވޭ އެންމެ ބޮޑު މިންވަރަކަށް ދޫ ދެމުން ދިއުމުން. އެހެންވީމަ އިދާރަކުރެއްވިއްޔާ މި ހަފުތާ ނިމޭއިރުގައި ތިޔަ ބޭފުޅުންނަށް އެނގިވަޑައިގަންނަވާނެ މި ރިސްޓްރިކްޑެޓް މެޝާތަކަށް އަންނަ ބަދަލު،" މަބުރޫކް ވިދާޅުވި އެވެ.\nލުއި ތަކާމެދު އަދި ގޮތްތަކެއް ނިންމާފައި ނުވާތީ ފިޔަވަޅުތަކަށް ގެންނާނެ ބަދަލެއް އަދި ނޭނގެ އެވެ.\nލޮކުޑައުންގައި ރަށް ހިމޭންވެފައި: މިހާރު އޮތް ކާފިއުއަށް ލުއިދޭނެ\nއެ ލުއިތައް ޔަގީން ނުވިނަމަވެސް ލުއި ދިނުމުގެ މަޝްވަރާތައް މިހާރު އެބައޮތެވެ. ލުއި ލިބުން އޮތީ އަދި ލިބޭ ލުއިތައް ބިނާވާނީ މިހާރު އަޅާފައިވާ ފިޔަވަޅުތަކަށް އާންމުން ސަމާލުކަން ދޭ މިންވަރަކަށެވެ. ފިޔަވަޅުތަކަށް ތަބާވުމަކީ ކޮވިޑްގެ ނަންބަރުތައް ދަށްކުރަން އޮތް ހަމައެކަނި އޮތެވެ. އޭގެ ހެއްކަކީ މީގެ ދެތިން ހަފުތާ ކުރީން 1500 ގައި ހުރި ޕޮޒިޓިވް ނަންބަރު 100 އިން ދަށަށް ދިއުމެވެ. މިއީ ފިޔަވަޅުތަކަށް އާންމުން ކިޔަމަންވުމުގެ ނަތީޖާ އެވެ.\nފިޔަވަޅުތަކަށް ތަބާ ނުވެ އުޅޭ އެތައް ބަޔަކު ވެސް އުޅެ އެވެ. އެއީ ހަގީގަތެވެ. މާސްކު ނާޅާ ބޭރުގައި އުޅުމާއި ކާފިއު ވަގުތު ބޭރުގައި އުޅުން އަދި ވެހިކަލް ދުއްވައިގެން ނުވަތަ ޕާމިޓްނެތި ބޭރުގައި އުޅެގެން ކޮންމެ ދުވަހަކު 1000 ވުރެ ގިނަ މީހުން ޖޫރިމަނާ ކުރެއެވެ.\nމިދިޔަ 24 ގަޑިއިރުގެ ތެރޭގައި ވެސް ޖޫރިމަނާގެ ނަންބަރު ހުރީ އެވަރުގަ އެވެ. މާސްކު ނާޅައިގެން 267 މީހަކު ޖޫރިމަނާ ކުރިއެވެ. ކާފިއު ވަގުތުގައި ހުއްދަނެތި ބޭރުގައި އުޅެގެން 603 މީހަކު ޖޫރިމަނާ ކޮށްފައި ވެއެވެ. އެ ވަގުތުތަކުގައި ވެހިކަލް ދުއްވައިގެން ވެސް 147 މީހަކު ޖޫރިމަނާ ކުރިއެވެ. މިއީ ހަރުކަށި ފިޔަވަޅުތަކެއް އަޅާ ފުލުހުންނާއި ސިފައިން ނެރެ މަގުމަތި ބަލަހައްޓަމުންދާ ވަގުތެއްގައި ވަރަށް މަތީ ނަންބަރެކެވެ.\nޖޫރިމަނާ ކުރެވެނީވެސް ގަވާއިދާ ހިލާފަށް އުޅޭ މީހުންގެ ތެރެއިން ނިސްބަތުން ވަރަށް މަދު އަދަދެކެވެ. މިއީ ކޮވިޑްގެ ހާލަތު އަލުން ގޯސްވެދާނެ ފަދަ އަމަލުތަކެވެ. އެފަދަ ކަންކަމުން ހުރަސް އެޅެނީ ލިބެން އޮތް ލުއިތަކެވެ.\nކާފިއުގައި ސިފައިންގެ މީހަކު މީހަކާ ސުވާލު ކުރަނީ: ފިޔަވަޅުތަކަށް އަމަލު ކުރުން މުހިންމު\nސިއްހީ ތަޖުރިބާކާރުން ދެކޭ ގޮތުގައި މިއީ ކޮވިޑްގެ އެންމެ ފަހު ސާޖެއް ނޫނެވެ. އިތުރު ސާޖުތައް އައުމުގެ ފުރުސަތު އަދިވެސް ބޮޑެވެ. އެހެން ވިދާޅުވާ ސަބަބަކީ ކޮވިޑްގެ އާ ވޭރިއަންޓްތައް އުފެދި ފެތުރުން ހަލުވި ވަމުންދާ މިންވަރެވެ. އެހެންވީމަ ނުރައްކާ ފިލާ ދިޔައީ ކަަމަށް އެއްގޮތަކަށްވެސް ބަލައިގެން ނުވާނެ އެވެ.\nއެހެންވީމަ މިއީ ފިޔަވަޅުތަކަށް އެންމެން އެކުގައި ބޯލަބަންވީ ވަގުތެވެ. ރަނުން ރަނަށް އަކުރުން އަކުރަށް ފިޔަވަޅުތަކަށް ތަބާވުން މުހިންމެވެ. އޭރުން ލުއި ލިބުން އަވަސްވެ ކޮވިޑްގެ ނުރައްކާ ނެތި ދިއުމަށް ލިބޭ ވަރަށް ބޮޑު ބާރަކަށް އެކަންވާނެ އެވެ.\nއެޗްޕީއޭ މިނިސްޓްރީ އޮފް ހެލްތު ކޮރޯނާ ވައިރަސް + ކޮވިޑް-19 އަހުމަދު ނަސީމް މުހައްމަދު މަބްރޫކް އަޒީޒް ލޮކްޑައުން ޕްރޮޓޮކޯލް އެންއީއޯސީ މައިމޫނާ އަބޫބަކުރު އެޗްއީއޯސީ


SunOnline: Israel ge sifainge meehaku palestine ge meehegge karah kakulun araa video eh aamuvejje\nއިސްރާއީލްގެ ސިފައިންގެ މީހަކު ފަލަސްތީނުގެ މީހެއްގެ ކަރަށް ކަކުލުން އަރާ ވީޑިއޯއެއް އާއްމުވެއްޖެ\n02 Sep 2020, 09:04\nއިސްރާއީލްގެ ސިފައިންގެ މީހަކު ފަލަސްތީނުގެ ރައްޔިތެއް ކަމަށްވާ ޚައިރީ ހަނޫންގެ ކަނދުރާ މައްޗަށް ކަކޫ އަރުވައިގެން --- ފޮޓޯ: އޭއެފްޕީ\nގުދުސް (ސެޕްޓެމްބަރު 2): އިސްރާއީލްގެ ސިފައިންގެ މީހަކު ފަލަސްތީނުގެ މީހަކު ހައްޔަރު ކުރި އިރު އޭނާގެ ކަނދުރާ މައްޗަށް ކަކޫ އަރުވައިގެން ހުންނަ މަންޒަރު ފެންނަ ވީޑިއޯއެއް ސޯޝަލް މީޑިއާގައި އާއްމުވެއްޖެ އެވެ.\nސޯޝަލް މީޑިއާގައި އިއްޔެ ދައުރުވާން ފެށި ވީޑިއޯ އިން ފެންނަނީ އިސްރާއީލުން ހިފާފައިވާ ހުޅަނގު އައްސޭރީގައި އެގައުމުގެ ސިފައިންގެ މީހަކު ފަލަސްތީނުގެ 65 އަހަރުގެ މީހެއް ކަމަށްވާ ޚައިރީ ހަނޫން ހައްޔަރު ކުރާ މަންޒަރެވެ. އަދި ސިފައިންގެ މީހަކު ހަނޫން ހައްޔަރު ކުރަމުން ދިޔަ އިރު އެތާ ތިބި ނޫސްވެރިން ފަހަތަށް ޖައްސަން ދެން ތިބި ސިފައިން މަސައްކަތް ކުރި ތަނެވެ.\nއެ ވީޑިއޯ އިން ފެންނަ ގޮތުގައި ބިންމަތީގައި އޮތް ހަނޫންގެ ބުރަކައްޓަށް ފުރަތަމަ ސިފައިންގެ މީހާ ފައި އަރުވައި، ވަކި ހިސާބަކުން ކަނދުރާ މައްޗަށް ކަކޫ އަރުވަ އެވެ.\nހަނޫން ބުނި ގޮތުގައި އޭނާ ހައްޔަރު ކުރީ އިސްރާއީލުން ހުޅަނގު އައްސޭރީގައި އިންޑަސްޓްރިއަލް ޕާކެއް އެޅުމަށް 800،000 އަކަ ކިލޯ މީޓަރުގެ ސަރަހައްދެއް އަތުލަން އުޅޭތީ، އެކަމާ ދެކޮޅަށް މުޒާހަރާ ކުރަމުން ދަނިކޮށެވެ. އަދި ސިފައިންގެ މީހާ ހަނޫން ހައްޔަރު ކުރުމުގެ ކުރިން، އެ ސިފައިންގެ މީހާ މުޒާހަރާގެ ބައިވެރިންނާ ދިމާލަށް ބަޑި ދިއްކުރުމުން އޭނާ ކޮއްޕާލި ކަމަށް ހަނޫން ބުންޏެވެ.\n"އިސްރާއީލްގެ ސިފައިން އަހަރެންގެ ގައިގައި ބާރަށް ޖަހާ ހެދި އަދި އެކަކު އަހަރެންގެ ކަރުގައި ކަކޫ ވިއްދައިގެން ކުޑަ އިރުކޮޅަކަށް ހުރި. އަހަރެންގެ ކަރަށް އިތުރަށް ބާރު ނުކުރުމަށް އަހަރެން އޮތީ މަޑުމަޑުން،" އެސޯސިއޭޓެޑް ޕްރެސްއާ ވާހަކަ ދައްކަމުން ހަނޫން ބުންޏެވެ.\nހަނޫން ބުނި ގޮތުގައި އެ ހާދިސާގައި އޭނާއަށް ސީރިއަސް އަނިޔާތަކެއް ނުލިބެ އެވެ. އަދި ފަލަސްތީނުގެ މީހުން ވަނީ މުޒާހަރާ ތެރެއަށް ފުލުހުން ކަރުނަ ގޭހާއި ބަޑި ޖެހިކަމަށް ވެސް ބުނެފަ އެވެ.\nއިސްރާއީލް އަސްކަރިއްޔާ އިން ބުނި ގޮތުގައި ހަނޫން ހައްޔަރު ކުރުމުގެ ކުރިން އޭނާ ވަނީ އެތައް ފަހަރަކު ސިފައިންގެ މީހާ ކޮއްޕާފަ އެވެ. އަދި އޭނާ ހައްޔަރު ކުރަން އުޅުމުން ގަދަ ދައްކާފަ އެވެ.\nމީގެ އިތުރުން ސޯޝަލް މީޑިއާގައި ދައުރުވާ ވީޑިއޯއިން ކަން ހިނގި ގޮތް ރަނގަޅަށް ސާފު ނުވާ ކަމަށާއި އެއީ އެޑިޓް ކޮށްފައިވާ ވީޑިއޯއެއް ކަމަށް އެ އަސްކަރިއްޔާއިން ބުންޏެވެ. އަދި ހުޅަނގު އައްސޭރީގައި މުޒާހަރާ ކުރި މީހުން ސިފައިންނާ ދިމާލަށް ގާ އުކާ، ހަމަލާ ދިން ކަމަށް ވެސް ބުނެފަ އެވެ.\nއިސްރާއީލް އަސްކަރިއްޔާ އިން ބުނި ގޮތުގައި ހަނޫން ދޫކޮށްލުމުގެ ކުރިން އޭނާއަށް ސިއްހީ ފަރުވާ ދީފައިވެ އެވެ. އަދި އެ މައްސަލަ އިތުރަށް ބަލާނެ އެވެ.\nއިސްރާއީލުގެ ސިފައިން ފަލަސްތީނުގެ މުޒާހަރާތައް ރޫޅާލާ އިރު ހާލަތާ ނުބައްދަލު ބާރުގެ ބޭނުން ކުރާ ކަމަށް ފަލަސްތީނާއި އިސްރާއީލުގެ އިންސާނީ ހައްގުތަކަށް މަސައްކަތް ކުރާ ޖަމްއިއްޔާތަކުން ތުހުމަތު ކުރެ އެވެ. އަދި ހުޅަނގު އައްސޭރީގައި ހިނގި އެ ހާދިސާއާ އެމެރިކާގައި މިދިޔަ މެއި މަހު، ދޮން ނަސްލުގެ ފުލުހަކު ކަޅު ނަސްލުގެ މީހަކު ހައްޔަރު ކުރަން އުޅުމުގެ ތެރޭގައި އެ މީހާ މަރުވި ހާދިސާއާ ބައެއް މީހުން ވަނީ ގުޅުވާފަ އެވެ.\nމިދިޔަ މެއި މަހުގެ 25ގައި އެމެރިކާގެ މިނިއާޕޮލިސްގައި ފުލުސް އޮފިސަރު ޑެރެކް ޝޮވިން، 46 އަހަރުގެ ޖޯޖް ފްލޯއިޑް ހައްޔަރު ކުރަން އުޅުމުގެ ތެރޭގައި އޭނާގެ ކަރަށް ކަކޫ އެރުވި އެވެ. އަދި އެގޮތަށް ކަކޫ ވިއްދައިގެން ގާތްގަނޑަކަށް ނުވަ މިނިޓު ހުރި ކަމަށް ފްލޯއިޑްގެ އޮޓޮޕްސީން ވަނީ ދައްކައިފަ އެވެ.\nއެ ހާދިސާއާ ގުޅިގެން ޝޮވިން ހައްޔަރުކޮށް، އޭނާގެ މައްޗަށް ވަނީ މީހަކު މެރުމުގެ ދައުވާކޮށްފަ އެވެ. އަދި އެ ހާދިސާއަށް ފަހު ފުލުހުންގެ އަނިޔާވެރިކަމާއި ނަސްލީ ތަފާތު ކުރުންތަކާ ދެކޮޅަށް އެމެރިކާގައި ދަނީ ބޮޑެތި މުޒާހަރާތައް ކުރަމުންނެވެ.


ދުޢާ އިޖާބަކުރެވޭ ބައެއް ވަޤުތުތައް – DhiSalafiyyah\nދުޢާ އިޖާބަކުރެވޭ ބައެއް ވަޤުތުތައް\n08/09/2012 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚް ޢިމްރާން މުޙައްމަދު ޢަލީ\n1 ރޭގަނޑުގެ ތިންބައިން ފަހުބައިގައި ކުރާ ދުޢާ\n(صحيح) عَنْ أَبِي هُرَيْرَةَ رَضِيَ اللَّهُ عَنْهُ أَنَّ رَسُولَ اللَّهِ صَلَّى اللَّهُ عَلَيْهِ وَسَلَّمَ قَالَ: ((يَنْزِلُ رَبُّنَا تَبَارَكَ وَتَعَالَى كُلَّ لَيْلَةٍ إِلَى السَّمَاءِ الدُّنْيَا، حِينَ يَبْقَى ثُلُثُ اللَّيْلِ الْآخِرُ، يَقُولُ: مَنْ يَدْعُونِي فَأَسْتَجِيبَ لَهُ، مَنْ يَسْأَلُنِي فَأُعْطِيَهُ، مَنْ يَسْتَغْفِرُنِي فَأَغْفِرَ لَهُ.)) [رواه البخاري / كتاب: التهجد / باب: الدعاء والصلاة من آخر الليل / رقم: ١١٤٥]\nމާނައީ: އަބޫ ހުރައިރާ رضي الله عنه ގެ އަރިހުން ރިވާވެފައިވެއެވެ. ހަމަކަށަވަރުން ރަސޫލުﷲ صلى الله عليه وسلم ޙަދީޘްކުރެއްވިއެވެ.\n“އަހަރެމެންގެ ރައްބު تبارك وتعالى، ކޮންމެ ރެއަކު ރޭގަނޑުގެ ތިންބައިން ފަހުބަޔަށް ވެފައިވަނިކޮށް ދުނިޔޭގެ އުޑަށް ފައިބާވޮޑިގަންނަވައެވެ. އެއިލާހު ވަޙީކުރައްވައެވެ.\nތިމަންއިލާހަށް ދުޢާކުރަނީ ކާކުހެއްޔެވެ. ފަހެ އެމީހެއްގެ ދުޢާ އިޖާބަކުރައްވާނަމެވެ. ތިމަން އިލާހު ޙަޟްރަތުން އެދެނީ ކާކުހެއްޔެވެ. ފަހެ އެމީހަކަށް ދެއްވާނަމެވެ. ތިމަން އިލާހު ޙަޟްރަތުން ފާފަފުއްސެވުމަށް އެދި ދަންނަވަނީ ކާކުހެއްޔެވެ. ފަހެ އެމީހެއްގެ ފާފަ ފުއްސަވާދެއްވާނަމެވެ.”\n2 ހާ ގޮވާ އަޑުއިވުމުން ކުރާ ދުޢާ\n(صحيح) عَنْ أَبِي هُرَيْرَةَ رَضِيَ اللَّهُ عَنْهُ أَنَّ النَّبِيَّ صَلَّى اللَّهُ عَلَيْهِ وَسَلَّمَ قَالَ: ((إِذَا سَمِعْتُمْ صِيَاحَ الدِّيَكَةِ فَاسْأَلُوا اللَّهَ مِنْ فَضْلِهِ، فَإِنَّهَا رَأَتْ مَلَكًا…)) [رواه البخاري / كتاب: بدء الخلق / باب: خير مال المسلم… / رقم: ٣٣۰٣]\nމާނައީ: ” އަބޫ ހުރައިރާ رضي الله عنه ގެ އަރިހުން ރިވާވެފައިވެއެވެ. ހަމަކަށަވަރުން ރަސޫލުﷲ صلى الله عليه وسلم ޙަދީޘްކުރެއްވިއެވެ. “ތިޔަބައިމީހުންނަށް ހާ ގޮވާ އަޑު އިވުމުން ﷲ ގެ ޙަޟްރަތުން، އެއިލާހުގެ ފަޟްލުވަންތަކަމަށް އެދި ދަންނަވާށެވެ. ފަހެ ހަމަކަށަވަރުން އެއަށް މަލާއިކަތެއް ފެނިއްޖެއެވެ…”\n3 ސަޖިދާގައި ކުރާ ދުޢާ\n(صحيح) عَنْ أَبِى هُرَيْرَةَ أَنَّ رَسُولَ اللَّهِ -صلى الله عليه وسلم- قَالَ: ((أَقْرَبُ مَا يَكُونُ الْعَبْدُ مِنْ رَبِّهِ وَهُوَ سَاجِدٌ فَأَكْثِرُوا الدُّعَاءَ )). [رواه مسلم / كتاب: الصلاة / باب: ما يقال في الركوع والسجود / رقم: ٢١٥ – (٤٨٢)]\nމާނައީ: އަބޫ ހުރައިރާ رضي الله عنه ގެ އަރިހުން ރިވާވެފައިވެއެވެ. ހަމަކަށަވަރުން ރަސޫލުﷲ صلى الله عليه وسلم ޙަދީޘްކުރެއްވިއެވެ. “އަޅާ އޭނާގެ رَبُّއާ އެންމެ ކުއްތަންވަނީ އޭނާ ސަޖިދަކުރާ ޙާލެވެ. ފަހެ ތިޔަބައިމީހުން (ސަޖިދައިގައި) ދުޢާކުރުން އިތުރުކުރާށެވެ.”\n4 ރޭގަނޑު ނިދިން ހޭލައިފާ ކުރާ ދުޢާ\n(صحيح) عَنْ عُبَادَةُ بْنُ الصَّامِتِ عَنْ النَّبِيِّ صَلَّى اللَّهُ عَلَيْهِ وَسَلَّمَ قَالَ: ((مَنْ تَعَارَّ مِنَ اللَّيْلِ فَقَالَ: لَا إِلَهَ إِلَّا اللَّهُ وَحْدَهُ لَا شَرِيكَ لَهُ، لَهُ الْمُلْكُ، وَلَهُ الْحَمْدُ، وَهُوَ عَلَى كُلِّ شَيْءٍ قَدِيرٌ، الْحَمْدُ لِلَّهِ، وَسُبْحَانَ اللَّهِ، وَلَا إِلَهَ إِلَّا اللَّهُ، وَاللَّهُ أَكْبَرُ وَلَا حَوْلَ وَلَا قُوَّةَ إِلَّا بِاللَّهِ، ثُمَّ قَالَ اللَّهُمَّ اغْفِرْ لِي -أَوْ دَعَا- اسْتُجِيبَ لَهُ، فَإِنْ تَوَضَّأَ وَصَلَّى قُبِلَتْ صَلَاتُهُ.)) [رواه البخاري / كتاب: التهجد / باب: فضل من تعار من الليل فصلى / رقم: ١١٥٤]\nނަބިއްޔާ صلى الله عليه وسلم ގެ އަރިހުން ޢުބާދާ ބުން އައްޞާމިޠު رضي الله عنه ރިވާކުރެއްވިއެވެ. “ރޭގަނޑު ހޭލާފައި،\nلَا إِلَهَ إِلَّا اللَّهُ وَحْدَهُ لَا شَرِيكَ لَهُ، لَهُ الْمُلْكُ، وَلَهُ الْحَمْدُ، وَهُوَ عَلَى كُلِّ شَيْءٍ قَدِيرٌ، الْحَمْدُ لِلَّهِ، وَسُبْحَانَ اللَّهِ، وَلَا إِلَهَ إِلَّا اللَّهُ، وَاللَّهُ أَكْبَرُ وَلَا حَوْلَ وَلَا قُوَّةَ إِلَّا بِاللَّهِ\n(މާނައީ: ﷲމެނުވީ ޙައްޤުވެގެން އަޅުކަންވެވޭ އިލާހަކު ނުވެއެވެ. އެއީ އެއްކައުވަންތަ އިލާހެވެ. އެއިލާހަށް ޝަރީކަކުނުވެއެވެ. ވެރިކަންވަނީ އެއިލާހަށެވެ. އަދި އެންމެހާ ޙަމްދެއްވެސް ވަނީ އެއިލާހަށެވެ. އަދި އެއިލާހު ކޮންމެ ކަމަކަށް ކުޅަދުންވަންތަވެވޮޑިގެންވެއެވެ. އެންމެހާ ޙަމްދު ވަނީ ﷲއަށެވެ. އަދި ﷲ ހުސްޠާހިރުވަންތަވެވޮޑިގެންވެއެވެ. އަދި ﷲ މެނުވީ ޙައްޤުވެގެން އަޅުކަންވެވޭ އިލާހަކު ނުވެއެވެ. އަދި ހުރިހާ އެއްޗަކަށްވުރެ ﷲ ބޮޑެވެ. އަދި ހެޔޮކަމެއްކުރުމުގެ ބާރެއް އަދި ނުބައިކަމަކުން ސަލާމަތްވުމުގެ ބާރެއްވެސް އެއިލާހު ޙަޟްރަތުން މެނުވީ ނުވެއެވެ.”)\n(މާނައީ: “އޭﷲ މިއަޅާއަށް ފާފަފުއްސަވާނދޭވެ.”)\nމިފަދައިން ބުނެފިމީހަކު ނުވަތަ ދުޢާކޮށްފިމީހަކު ދަންނައެވެ. އޭނާއަށް އިޖާބަކުރެވޭނެއެވެ. ފަހެ އޭނާ ވުޟޫކޮށްގެން ނަމާދުކޮށްފިނަމަ އޭނާގެ ނަމާދު ޤަބޫލުކުރެވޭނެއެވެ.”


Gina dhuvaha gaathun dhey nama hakuru balin salaamaiykoh dhey | Mihaaru\nމަޔަކު ދަރިފުޅަށް ގާތުން ދެނީ.\nގިނަ ދުވަހަށް ގާތުން ދޭ ނަމަ މައިމީހާ ހަކުރު ބަލިން ސަލާމަތްކޮށްދޭ\n14 މެއި 2019 - 08:27\nއާ ދިރާސާއެއްގައި ބުނާ ގޮތުން ގިނަ ދުވަހަށް ދަރިންނަށް ގާތުން ދޭ މައިންނަށް އޮތް އެންމެ ބޮޑު އެއް ފައިދާ އަކީ ހަކުރު ބަލިން ރައްކާތެރިކޮށް ދިނުމެވެ.\nޖަމާ ޖާނަލްގައި ޝާއިއުކޮށްފައިވާ ދިރާސާ ރިޕޯޓެއްގައި ބުނި ގޮތުގައި، ދެވެން އޮތް އެންމެ ދިގު މުއްދަތަކަށް ދަރިންނަށް ގާތުން ދިނުމަކީ މައި މީހާ ހަކުރު ބައްޔާ ވަރަށް ބޮޑަށް ދުރުކޮށް ދޭން ބާރު އަޅާ ކަމެކެވެ. އޭގައި ފާހަގަކޮށްފައިވާ ގޮތުގައި ދަރިންނަށް ހަ މަހަށް ވުރެ ގިނަ ދުވަހަށް ގާތުން ދޭ މައިން ޓައިޕް2ޑައިބެޓީޒުން ސަލާމަތްކޮށް ދިނުމުގެ ފުރުސަތު 47 ޕަސަންޓަށް އިތުރުކޮށްދެ އެވެ.\nއެހެންވެ މިއީ ދަރިންނަށް ގާތުން ދިނުމަށް ލިބޭ ވަރަށް ބޮޑު ހިތްވަރަކަށް ވެސް ވާނެ ކަމަށް ބުންޏެވެ. ދިރާސާގައި ބުނީ ގާތުން ގިނަ ދުވަހަށް ދިނުމުން ލޭގެ އިންސިއުލިން އާއި ލޭގައި ހަކުރު އެކުލެވޭ މިންވަރު ކޮންޓްރޯލްކޮށް ދިނުމުގެ ގޮތުން ޕެންކްރިއަސް ވަރުގަދަކޮށްދޭ ކަމަށެވެ.\nހަމަ މިއާ އެކު ގާތުން ގިނަ ދުވަހު ދޭ ނަމަ ލިބޭ އިތުރު ސިއްހީ ފައިދާތަކުގެ ތެރޭގައި އެކި ކަހަލަ ކެންސަރުތަކުން ވެސް ރައްކާތެރިކޮށް ދޭން ބާރަކަށްވުން ހިމެނެ އެވެ. އޭގެ ތެރޭގައި އުރަމަތީގެ ކެންސަރާއި ރަހިމުގެ ކެންސަރު ހިމެނެ އެވެ.\nދިރާސާގައި ފާހަގަކޮށްފައިވާ ގޮތުގައި ގިނަ ދުވަހަށް ދަރިފުޅަށް ގާތުން ދޭން ބޭނުންވި ނަމަވެސް އެކަމަށް ނުކުޅެދޭ އެއް ސަބަބަކީ އެކަށީގެންވާ ވަރަށް މައިމީހާގެ އުރަމަތީގައި ކިރު ނުއުފެދުމެވެ.\nއެހެންވެ ކެއުމުގެ ވައްޓަފާޅި އަށް ގެނެވޭ ބަދަލަކުން ވެސް ނަތީޖާ ނެރެވިދާނެ ކަމެކެވެ. އެގޮތުން ކެއުމުގައި މުރަނގަފަތާއި އޯޓާއި އިނގުރާއި އޯބަތާއި ދިރި ފަދަ ބާވަތްތައް ބޭނުން ކުރުން އިތުރު ކުރެވިދާނެ އެވެ.\nއިތުރު ލިޔުންތައް އަންހެނުން ދިރާސާ އުރަމަތީ ކެންސަރު ހަކުރު ބަލި


އިނގިލީގެ ނިޝާން ހޯދަން ޖެހޭ މެމްބަރުންގެ ލިސްޓްގައި ރައީސް ނަޝީދުވެސް – Maldivian Democratic Party\nއިނގިލީގެ ނިޝާން ހޯދަން ޖެހޭ މެމްބަރުންގެ ލިސްޓްގައި ރައީސް ނަޝީދުވެސް\nއިނގިލީގެ ނިޝާން ހޯދަން ޖެހޭ މެމްބަރުންގެ ލިސްޓް އިލެކްޝަންސް ކޮމިޝަނުން އެމްޑީޕީއަށް ފޮނުވީ އިއްޔެ އެވެ. އެ ލިސްޓްގައި ޕާޓީގެ ރައީސް އަދި ކުރީގެ ރައީސް މުޙައްމަދު ނަޝީދުގެ އިތުރުން އެމްޑީޕީ އުފެއްދުމުގެ މަސައްކަތުގައި އިސްކޮށް އުޅުއްވި ވަރަށް ގިނަ ބޭފުޅުންނާއި ގައުމީ މަޖިލީހުގެ ގިނަ މެމްބަރުން ވެސް ހިމެނެ އެވެ. ޕާޓީތަކުގެ މެމްބަޝިޕް ފޯމްގައި އިނގިލީގެ ނިޝާން ޖެހުމަކީ ކުރިން ލާޒިމް ކަމެއް ނޫނެވެ.\nސިޔާސީ ޕާޓީތަކުގެ ދަފުތަރުގައި މެމްބަރުން އެންމެ ގިނަ ޕާޓީއަކީ އެމްޑީޕީ އެވެ. އެމްޑީޕީގައި 46،608 މެންބަރުން ތިބިއިރު، ޕީޕީއެމްގައި ތިބީ 36،236 މެމްބަރުންނެވެ. ޑީއާރުޕީގައި 14،750 މެމްމަބަރުން ތިބިއިރު، ޖުމްހޫރީ ޕާޓީގެ ރަޖިސްޓްރީގައި 13،990 މެމްބަރުން އެބަ ތިއްބެވެ.\nއެމްޑީޕީގެ އިމްތިޚާބުތަކާބެހޭ ކޮމިޓީގެ މުގައްރިރު އިބްރާހިމް ވަހީދު ވިދާޅުވީ އެއީ ގާނޫނާ ހިލާފު ނިންމުމެއް ކަމަށެވެ. އެހެންކަމުން، އެ ނިންމުމަށް އަމަލުކުރަން ޖެހޭނެ ކަމަށް ގަބޫލު ނުކުރައްވާ ކަމަށް އޭނާ ވަނީ ވިދާޅުވެފަ އެވެ.


Maduvvari: Gavaidhaa hilaafu bidheyseenge massalaigai joorimanaa kuraa usooleh nerefi\nމަޑުއްވަރި: ބިދޭސީންގެ މައްސަލާގައި ޖޫރިމަނާ އުސޫލެއް ނެރެފި\nގަވާއިދާ ހިލާފަށް ރ. މަޑުއްވަރީއަށް ބިދޭސީން ގެންދާ މީހުން ބޮޑު އަދަދަކުން ޖޫރިމަނާކުރާ ގޮތަށް އެ ރަށަށް ބިދޭސީން ގެންދިއުމާއި، ބިދޭސީން ގެންގުޅުމުގައި އަމަލު ކުރަންވީ ގޮތުގެ އުސޫލެއް އެ ރަށު ކައުންސިލުން އާންމު ކޮށްފި އެވެ.\nމަޑުއްވަރީ ކައުންސިލުން ބުނީ އެ އުސޫލަށް އަމަލުޗކުރަން ފަށަން ނިންމާފައި ވަނީ އަންނަ އޯގަސްޓް މަހުން ފެށިގެން ކަމަށެވެ. އެ އުސޫލަށް އަމަލު ކުރަން ފެށުމާއެކު ގަވައިދާ ހިލާފަށް ރަށަށް ބިދޭސީން ގެންދާ ފަރާތްތަށް ފުރަތަމަ ފަހަރު 1000 ރުފިޔާއިން ޖޫރިމަނާކުރެ ކަމަށެވެ.\nއެ އުސޫލު ބުނާ ގޮތުގައި އޭގެ ފަހުން ހުއްދަ ނުހޯދައި ބިދޭސީން ގެންދާ ކޮންމެ ފަހަރަކު 5000 ރުފިޔާއިން ޖޫރިމަނާކޮށް އެ ބިދޭސީ މީހާއާއި އޭނާ ގެންދިޔަ މީހާގެ މައްސަލަ ފުލުހުންނަށް ހުށަހަޅާނެ އެވެ. އަދި އުސޫލާއި ހިލާފަށް ބިދޭސީ މަސައްކަތްތެރިން ގެންގޮސްގެން ތިން ފަހަރަށް ޖޫރިމަނާ ކޮށްފިނަމަ އެ ފަރާތަކަށް އެއް އަހަރު ދުވަސް ވަންދެން ބިދޭސީން ގެންދިއުމުގެ ހުއްދަ ނުދޭނެ އެވެ.\nމަޑުއްވަރީ ކައުންސިލުން ބުނީ މި އުސޫލެއް ހަދަން ޖެހުނީ ރާއްޖޭގެ ގާނޫނުތަކާއި ގަވާއިދުތަކުގައި ބަޔާން ކުރާ ލިޔެކިޔުންތައް ފުރިހަމަ ނޫން ބިދޭސީންގެ މައްސަލަ ބޮޑުވެ އެކަން ގައުމާއި ރައްޔިތުންނަށް ނުރައްކަލަކަށްވުމުން ކަމަށެވެ.\nއަންނަ މަހުގެ އެއްވަނަ ދުވަހުން ފެށިގެން މަޑުއްވަރީއަށް ގެންދަންވާނީ ވަޒީފާއާއި ބެހޭ ގާނޫނާއި އިމިގްރޭޝަން ގާނޫނު އަދި ވަޒީފާ އަދާ ކުރުމަށް ދިވެހިރާއްޖެއަށް ބިދޭސީން ގެނައުމުގެ ގަވާއިދުގެ ދަށުން ނަގަންޖެހޭ ހުއްދަތަކާއި ފުރިހަމަކުރަން ޖެހޭ ލިޔެކިޔުންތައް ފުރިހަމަކޮށްފައިވާ ބިދޭސީންނެވެ.\nމޯލްޑިވްސް ޕޮލިސް ސާވިސް ބިދޭސީން ރ. މަޑުއްވަރި\nވަޅި ހަރައި ބިދޭސީއަކު ޒަހަމް ކޮށްލައިފި


SunOnline: Uvaalan ulheny MDN ge report dhifaau kuruma dhekolhah bas bunaathee: Salaf\nއުވާލަން އުޅެނީ އެމްޑީއެންގެ ރިޕޯޓް ދިފާއުކުރުމާ ދެކޮޅަށް ބަސް ބުނާތީ: ސަލަފް\nޝަފްނާ ހުސައިން 20 Nov 2019, 12:58\nސަލަފްގެ ބައެއް އިލްމުވެރިން -- ސަން ފައިލްފޮޓޯ\nޖަމިއްޔަތުލް ސަލަފު އުވާލަން ސަރުކާރުން އުޅެނީ ދީނަށް ފުރައްސާރަކޮށް މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އިން ނެރުނު ރިޕޯޓް ދިފާއު ކުރުމަ ދެކޮޅަށް ވާހަކަ ދައްކާތީ ކަމަށް އެ ޖަމިއްޔާގެ ރައީސް އަބްދުﷲ ބިން މުހައްމަދު އިބްރާހީމް ވިދާޅުވެއްޖެ އެވެ.\nޓެރެރިޒަމަށް ވާގިދޭ ކަމަށް ބުނެ އެ ޖަމާއަތަށް ފިޔަވަޅު އެޅުމަށް ސަލާމަތީ ހިދުމަތްތަކާ ބެހޭ ކޮމެޓީން ވަނީ ނިންމައިފަ އެވެ.\nއެ މައްސަލާގައި ސަލަފްގެ ރައީސް ކުރެއްވި އޭނާ ވިދާޅުވީ ސަލަފް އުވާލަނީ އެމްޑީއެންގެ މައްސަލަ ރިޕޯޓުކުރުމާ އެމްޑީއެންގެ ރިޕޯޓް ދިފާއު ކުރުމާ ދެކޮޅަށް ބަސް ބުނާތީ ކަމަށެވެ.\nމައްސަލާގައި އޭނާ ވަނީ ރައީސް އިބްރާހިމް މުހައްމަދު ސޯލިހަށް ވެސް ފާޑުވިދާޅުވެފަ އެވެ. އެގޮތުން ގާނޫނީ ވެރިކަމެއް ކުރާނަމަ ސަލަފް ޖަމިއްޔާއަށް ފިޔަވަޅު އެޅުމުގެ ބަދަލުގައި ރައީސް ފިޔަވަޅު އަޅުއްވަން ޖެހިވަޑައިގަންނަވާނީ "އިސްލާމް ދީން ރާއްޖެއިން ނައްތާލުމަށް ފަރުމާކޮށްގެން ރިޕޯޓު ނެރުނު އެމްޑީއެން" އަށް ކަމަށް ވިދާޅުވި އެވެ.\n"އަދި އެ ހަރަކާތް ދިފާއުކުރަމުންދާ މުހައްމަދު ނަޝީދު އަށެވެ،" ޓުވީޓުގައި ވިދާޅުވެފައިވެ އެވެ.\nސަލަފް އަށް ފިޔަވަޅު އަޅަނީ އެމްޑީއެން އުވާލަން ގޮވާލައި ކުރިއަށް ގެންދިޔަ ހަރަކާތުގެ ބަދަލުހިފުމެއްގެ ގޮތުގައި ކަމަށް ކުރީގެ ހޯމް މިނިސްޓަރު އުމަރު ނަސީރު ވެސް މިއަދު ވަނީ ވިދާޅުވެފަ އެވެ.\nއުމަރު މިއަދު ކުރެއްވި ޓުވީޓެއްގައި ވިދާޅުވީ ސަލަފް އަކީ ދުވަހަކު ވެސް ހަމަނުޖެހުން ހިންގަން ގޮވާލައި ނުވަތަ އެފަދަ އަމަލަކަށް ހިތްވަރު ވެސް ދީފައިވާ ޖަމިއްޔާއެއް ނޫން ކަމަށެވެ.\nއޭގެ ބަދަލުގައި ހަމަނުޖެހުމާ އަނިޔާވެރިކަމުގެ ތެރެއަށް ވަދެދާނެ އެތައް އެތައް ބަޔަކަށް ސަލަފުން ރަނގަޅު މަގު ދައްކައިދީފައިވާ ކަމަށް އުމަރު ވިދާޅުވި އެވެ.\n"މިއީ ބޭން އެމްޑީއެން ހަރަކާތުގެ ބަދަލުހިފުމެއް ކަން ވަރަށް ސާފު،" އުމަރު ވިދާޅުވި އެވެ.\nދީނާ ހިލާފު ވާހަކަތަކެއް ލިޔެ އެމްޑީއެން އިން ޝާއިއު ކުރި ރިޕޯޓާ ގުޅިގެން އެ ޖަމިއްޔާ އުވާލަން މި މަހުގެ ފަސް ވަނަ ދުވަހު ސަރުކާރުން ވަނީ ނިންމައިފަ އެވެ.\nސަލަފް ޖަމިއްޔާއާ މެދު ފިޔަވަޅު އެޅުމަށް ސަބް ކޮމިޓީން ނިންމި ކަމަށް ނަޝީދު ވިދާޅުވި އިރު، އިއްޔެ ބޭއްވި މަޖިލިސް ޖަލްސާގައި އެމްޑީޕީއަށް ނިސްބަތްވާ މެމްބަރުން ވަނީ ސަލަފް ޖަމިއްޔާ އުވާލުމަށް ގޮވާލައިފަ އެވެ.\nއެމްޑީޕީ މެމްބަރުން ސަލަފް އުވާލުމަށް ގޮވާލާފައި މި ވަނީ، އެމްޑީއެން އުވާލަން ނިންމުމުން، ޖަމިއްޔާތައް އުވާލަން ތާއީދުނުކުރާ ކަމަށް ބުނެ އެމްޑީޕީން ބަޔާން ނެރެފައިވަނިކޮށެވެ.\nމަރު ކޮމިޝަނުން ޑރ. އަފްރާޝީމްގެ މަރާ ގުޅިގެން ހަދާފައިވާ ތަހުގީގު ރިޕޯޓުގައި ބުނެފައި ވަނީ ރާއްޖޭގައި ނުފޫޒު ގަދަ ދީނީ އިލްމުވެރިންގެ ޖަމާއަތަކުން އަފްރާޝީމް ކުށްވެރިކޮށް ފަތުވާ ނެރެ އޭނާގެ މައްޗަށް ޝިރުކުގެ ބޮޑެތި ތުހުމަތުތަކެއް ކުރުމާގުޅިގެން އެމީހުންނަށް ތަބާވާ "މުޅިން ތަންދޮރު ނުފިލާ" މީހުންގެ ފަރާތުން ޑރ. އަފްރާޝީމްގެ ހަށިގަނޑާ ފުރާނަ ނުރައްކަލަށް ހުށަހެޅިފައިވާ ކަމަށެވެ.


އެމްއޭސީއެލްގެ ބޯޑަށް2ބޭފުޅަކު އައްޔަންކުރައްވައިފި އެމްއޭސީއެލްގެ ބޯޑަށް2ބޭފުޅަކު އައްޔަންކުރައްވައިފި\nއެމްއޭސީއެލްގެ ބޯޑަށް2ބޭފުޅަކު އައްޔަންކުރައްވައިފި\nމޯލްޑިވްސް އެއަރޕޯޓްސް ކޮމްޕެނީ ލިމިޓެޑްގެ ޑިރެކްޓަރުންގެ ބޯޑަށް ސަރުކާރުން2ބޭފުޅަކު އައްޔަންކުރައްވައިފިއެވެ.\nއެމްއޭސީއެލްގެ ބޯޑަށް ސަރުކާރުން އަލަށް އައްޔަންކުރައްވާފައިވާ2ބޭފުޅުންނަކީ ކުރިން އެމްޓީޑީސީގެ މެނޭޖިން ޑިރެކްޓަރަކަށް ހުންނެވި މުހައްމަދު މިހާދު އާއި މއ.ބްލޫގްރާސް، ފަރުހާން އަބްދުއްޣަފޫރުއެވެ. އެމްއޭސީއެލްގެ ބޯޑަށް އަލަށް2ބޭފުޅަކު އައްޔަން ކުރައްވާފައިވާއިރު، ކުރިން އެބޯޑުގައި ހުންނެވި މުހައްމަދު އަބްދުއްސައްތާރު ވަނީ ބޯޑުން ވަކިކޮށްފައެވެ.\nއެމްއޭސީއެލްގެ ބޯޑަށް އަލަށް އައްޔަންކުރެއްވި ބޭފުޅުންގެ އިތުރުން އެކުންފުނީގެ ބޯޑުގައި ތިއްބަވަނީ ކުންފުނީގެ ޗެއަރމަން މުހައްމަދު އުމަރު މަނިކު، އަދި ޑިރެކްޓަރުންކަމަށްވާ، ފާތިމަތު މުއާޒާ އިބްރާހިމް، ޑރ.އިބްރާހިމް މަހްފޫޒް އަދި އިބްރާހިމް ނޫރައްދީންއެވެ.\nއެމްއޭސީއެލްގެ ބޯޑަށް ބަދަލުތަކެއް ގެނެސްފައިވާއިރު، އެމްއޭސީއެލްގެ ޗީފް އެގްޒެކެޓިވް އޮފިސަރ އަދި މެނޭޖިން ޑިރެކްޓަރު ކަމަށް އިނގިރޭސިވިލާތުގެ ބޭފުޅެއްކަމަށްވާ ގޯޑަން އެންޑްރޫ ސްޓީވާޓް ވަނީ ޖޫންމަހުގެ 28 ވަނަ ދުވަހު ހަމަޖައްސާފައެވެ.\nގޯޑަން އެންޑްރޫ ސްޓީވާޓް ވަނީ އެކި ގައުމުތަކުގައި ވައިގެ ދަތުރުފަތުގެ ދާއިރާގައި 30 އަހަރަށްވުރެ ގިނަ ދުވަހު މަސައްކަތް ކުރައްވާފައެވެ. ޔޫރަޕާއި މެދުއިރުމައްޗާއި އުތުރު އެފްރިކާއާއި އޭޝިއާއާއި އުތުރު އެމެރިކާގެ އެކި ޤައުމުތަކުގައި ގޯޑަން އެންޑްރޫ ސްޓީވާޓްވަނީ މަސައްކަތް ކުރައްވާފައެވެ. މީގެތެރެއިން 20 އަހަރު އެނާ މަސައްކަތްކޮށްފައިވަނީ އެގްޒެކެޓިވް އަދި ބޯޑު ލެވަލްގެ މަޤާމުތަކުގައެވެ.\nގޯޑަން އެންޑްރޫ ސްޓީވާޓް އެމްއޭސީއެލްގެ މަޤަމުގެ މަސްއޫލިޔަތާ ޙަވާލްވެ މަސައްކަތް ކުރައްވަން ފަށްޓަވާނީ ޖުލައި 15ގައި ރާއްޖޭގެ ބޯޑަރު ހުޅުވުމުންނެވެ. އެމްއޭސީއެލްގެ އެމްޑީއެއް ހަމަޖައްސާފައިމިވަނީ މިމަޤާމު ހުސްކޮށް އޮންނަތާ ދެއަހަރު ފަހުންނެވެ.


Office Maahaulu Ufaaveri Thanakah Hadhan Beynuntha? - Vaguthu\nއޮފީސް މާޙައުލު އުފާވެރި ތަނަކަށް ހަދަން ބޭނުންތަ؟\nގިނަ އޮފީސްތަކަކީ އެއް މަގާމެއްގައި ގިނަ ދުވަސްތަކަކަށް ހަރުލާނޭވަރުގެ މުވައްޒަފުން މަދު ފަހަރަށް ނޫނީ ނުފެންނާނޭ އޮފީސްތަކެވެ. އެފަދަ އޮފީސްތަކަށް އަލަށް ވަންނަ މުވައްޒަފުންނަށް މުޅިން އާ ތަޖުރިބާއެއް ފެށިގެން ދިޔުމުގެ އިތުރުން ވަޒީފާގައި ހިތްހަމަޖެހުމާއި އުފާ ލިބިގެންދިޔުމަކީވެސް އެ މުވައްޒަފަކު އުފަލާއިއެކު އެ ވަޒީފާއެއްގައި މަޑުކުރަން ބޭނުންވާނޭ ބައެއް ކަންކަމެވެ. އެގޮތުން އެފަދަ އުފާވެރި ވަޒީފާގެ މާހައުލެއްގައި މުވައްޒަފު ކުރާ މަސައްކަތަށްވެސް ރަނގަޅު ބަދަލުތަކެއް އައުމަކީ ވަރަށް ގާތް ކަމެކެވެ.\nބައެއް އޮފީސްތަކަކީ މުވައްޒަފުން އޮޅުކޮށްގެން ގެންގުޅޭ ބުޅާ ފަދަ "ޕެޓް"ތައް އޮފީހަށް ގެނައުން ހުއްދަކުރުވާ އޮފީސްތަކެވެ. އެގޮތުން މަޝްހޫރު ޒިންގާ ކުންފުންޏަކީ އެ އޮފީހުގެ މުވައްޒަފުންގެ ޕެޓްތައް އޮފީހަށް ގެނައުމަށް ބާރުއަޅާ ކުންފުންޏެކެވެ. ޕެޓްތަކުގެ ސަބަބުން އޮފީސްތެރެ އިތުރަށް ފަޅުފިލުވާލައިދީ އިތުރު އުފާވެރިކަމާއި މަޖާކަމެއް ގެނުވައިދޭކަމަށް ޒިންގާ ކުންފުނީގައި މަސައްކަތްކުރާ މުއައްޒަފުން ކިޔައިދިނެވެ.\nއައިސް ކްރީމް ފަދަ ހަދިޔާ މުވައްޒަފުންނަށް ދިނުމަކީވެސް އެމީހުންގެ ވަޒީފާ ނިންމާލުމަށްފަހު ހުސްއަތާއި ގެޔަށް ދާން ނުޖެހޭނޭކަން ދައްކުވައިދީ މުވައްޒަފުންގެ ހިތުގައި ކުންފުންޏަށް ހާއްސަ މަގާމެއް އުފެދިގެންދިޔުމަށް މެދުވެރިވާކަމެކެވެ. ބެން އެންޑް ޖެރީ އަކީ އެ ކުންފުނީގެ މުވައްޒަފުންނަށް އެގޮތަށް ކޮންމެ ދުވަހަކުވެސް އައިސް ކްރީމް ދޭ ކުންފުންޏެކެވެ.\nނެޓްފްލިކްސް އަކީ އަދި އެންމެ އާދަޔާޙިލާފް އެއް އުސޫލު ގެންގުޅޭ އެއް ކުންފުންޏެވެ. އެގޮތުން ނެޓްފްލިކްސްއަކީ ރަސްމީކޮށް މަސައްކަތްކުރަންޖެހޭ ގަޑިއެއް އޮންނަ ކުންފުންޏެއް ނޫނެވެ. މުއައްޒަފުންގެ ފަރާތުން ކުންފުނީގައި ކުރަންޖެހޭ މަސައްކަތް ނިމޭހާހިނދަކު ނެޓްފްލިކްސްއިން އެ މުވައްޒަފަކު އޮފީހަށް ހާޒިރުވާ ގަޑިއާއި އޮފީހުގައި ހޭދަކުރާ ގަޑިއަކަށް މާ ބޮޑު ސަމާލުކަމެއް ނުދެއެވެ.\nމި ދެންނެވުނީ އުފާވެރި އަދި ހިތްހަމަޖެހިގެންތިބޭ މުވައްޒަފުންތަކެއް އޮފީހެއްގައި ގެންގުޅުމަށް ކުރެވިދާނެ މަދު ބައެއް ކަންކަމެވެ. ކުންފުންޏެއްގެ ކުރިއެރުމަކީ ވަޒީފާގައި ތިބޭ މުވައްޒަފުންގެ މަސައްކަތެވެ. ވީމާ ވީހާވެސް މުވައްޒަފުން ހިތްހަމަޖައްސައި އުފާކޮށްދީގެން ގެންގުޅުއްވާށެވެ.


"2.0" aky emme undhagoo film: Akshay Kumar | Mihaaru\n"2.0" އަކީ އެންމެ އުނދަގޫ ފިލްމު: އަކްޝޭ ކުމާރު\n06 ނޮވެމްބަރ 2018 - 07:223comments\nމި މަހުގެ ފަހުކޮޅު ރިލީޒްކުރާ ސައިންސް ފިކްޝަން ފިލްމު "2.0" އަކީ މިހާތަނަށް ކުޅެން ލިބުނު އެންމެ އުނދަގޫ ފިލްމު ކަމަށާއި އޭގައި ކުޅުނީ ކެރިއަރުގައި މިހާތަނަށް ކުޅުނު އެންމެ ޗެލެންޖިން ރޯލް ކަމަށް އަކްޝޭ ކުމާރު ބުނެފި އެވެ.\nމި މަހުގެ 29 ގައި ރިލީޒްކުރާ ފިލްމުގައި 51 އަހަރުގެ އެކްޓަރު ފެނިގެން ދާނީ މިހާތަނަށް އޭނާ ފިލްމަކުން ނުފެންނަހާ ތަފާތުކޮށެވެ. އެންމެ ބޮޑު ތަފާތަކީ އަކްޝޭގެ އަސްލު ސިފަ ފިލްމުގައި މުޅިން އެހެން ގޮތަކަށް ފެނިގެން ދިއުމެވެ. އޭނާއަކީ "2.0" ގެ ވިލަން އެވެ.\nމި ފިލްމަކީ އިންޑިއާގެ ސައުތުގެ ސުޕަސްޓާ ރަޖްނީކާންތާއި ކުޅަދާނަ ޑައިރެކްޓަރު ޝަންކަރު 2010 ގައި ގެނެސް ދިން ފިލްމު އެންދިރަމް (ރޮބޮޓް) ގެ ދެވަނަ ބައެވެ.\n"އަހަރެން ފުރަތަމަ ކަމަކަށް އެ ރަޖްނީކާންތަށާއި ޝަންކަރަށް ޝުކުރު އަދާކުރަން ފިލްމުން ފުރުސަތު ދިނީތީ. އެކަމަކު ލަފުޒުތަކަކުން އެކަން ބަޔާނެއް ވެސް ނުކުރެވޭނެ،" އިންޑިއާގައި މިހާތަނަށް ހެދި އެންމެ އަގުބޮޑު ފިލްމާ ބެހޭ ގޮތުން އަކްޝޭ ބުންޏެވެ.\nއޭނާ ބުނި ގޮތުގައި "2.0" އަކީ މުޅިން ތަފާތު ތަޖުރިބާއެއް އަދި ތަފާތު ގޮތަކަށް މަސައްކަތް ކުރަން ޖެހުނު ފިލްމެކެވެ. އެގޮތުން ފިލްމުގައި އޭނާ ދައްކުވައިދޭ ކެރެކްޓާ އަށް ހަގީގީ ސޫރަ ގެއްލޭ ވަރަށް ބޮޑެތި މޭކަޕްތަކެއް ކުރަން ޖެހުނެވެ. އަދި މީހާގެ ހަށިގަނޑަށް ވެސް މި ފިލްމު ކުޅެން ބަދަލުތަކެއް ގެންނަން ޖެހުނު ކަމަށް އަކްޝޭ ބުންޏެވެ.\n"އަހަރެން ބުނާނީ މިއީ އަހަރެންގެ އެއް ތިރީސް އަހަރުވީ ދިގު ފިލްމު ކެރިއާގައި ކުރަން ޖެހުނު ހުރިހާ މޭކަޕަށް ވުރެ ބޮޑު އަދި ގިނަ މޭކަޕް ވެސް ކުރަން ޖެހުނު ފިލްމެކޭ." މަހޭޝް ބަޓްގެ "އާޖް" އިން 1987 ގައި ފިލްމު ކުޅެން ފެށި އަކްޝޭ ބުންޏެވެ. "މީގެ މޭކަޕަށް ހަތަރު ގަޑިއެއްހާ އިރު ނެގި އިރު، މޭކަޕް ރިމޫވް ކުރަން ވެސް އަނެއްކާ ގަޑިއަކަށް ވުރެ ގިނައިރު ނަގާފައިވޭ."\nދެހާސް ސޯޅަ ވަނަ އަހަރު އެންމެ މޮޅު އެކްޓަރުގެ ނެޝަނަލް އެވޯޑް ވެސް ހޯދާފައިވާ އެކްޓަރު ބުނީ "2.0" އަކީ އޭނާގެ ފޭނުންނަށް ވަރަށް ކަމުދާނެ ފިލްމަކަށް ވާނެ ކަމަށް އުންމީދު ކުރާ ކަމަށެވެ.\n"އަހަރެން މިހާރު ކެތްމަދުވެފައި މިހުރީ ބެލުންތެރިންގެ ފީޑްބެކްތައް ބަލަން،" އަކްޝޭ ބުންޏެވެ.\n"2.0" އަކީ މި އަހަރު ރިލީޒްވާ އަކްޝޭގެ ތިން ވަނަ ފިލްމެވެ. އޭނާގެ "ޕެޑްމޭން" އާއި "ގޯލްޑް" އަކީ އަހަރުގެ އެންމެ ވިޔަފާރި ރަނގަޅު ފިލްމުތަކުގެ ތެރޭގައި ހިމެނޭ ފިލްމުތަކެވެ. އަނެއްކޮޅުން "ގޯލްޑް" އަކީ 100 ކްރޯޑް ކުލަބުން ވެސް ޖާގަ ހޯދާފައިވާ ފިލްމެކެވެ.\nއަކްޝޭގެ ކުރިއަށް ހުރި ފިލްމުތަކުގެ ތެރޭގައި "ކެސަރީ"، "ގުޑް ނިއުސް" އަދި "ހައުސްފުލް 4" ފާހަގަކޮށްލެވެ އެވެ.


Safari rape case ai Media joorimaanaa ge gavaaidhaa gulhumeh nei: Rozaina\nސަފާރީ ރޭޕް ކޭސްއާ މީޑިއާ ޖޫރިމަނާގެ ގަވާއިދާ ގުޅުމެއް ނެތް: ރޮޒައިނާ\nމިނިވަން މުއައްސަސާތަކުގެ ކޮމިޓީގެ މުގައްރިރު، އައްޑޫ މީދޫ ދާއިރާގެ މެންބަރު ރޮޒައިނާ އާދަމް -- ފޮޓޯ: އަވަސް ފައިލް\nހުޅުމާލެ ފަޅުގައި އޮތް ސަފާރީއެއްގައި ބިދޭސީ އަންހެނަކު ރޭޕް ކުރި މައްސަލައާއި މީޑިއާތައް ޖޫރިމަނާ ކުރުމުގެ ގަވާއިދެއް އެކުލަވާލަން މޯލްޑިވްސް މީޑިއާ ކައުންސިލްއަށް އެންގުމާ އެއްވެސް ގުޅުމެއް ނެތް ކަމަށް މަޖިލީހުގެ މިނިވަން މުއައްސަސާތަކުގެ ކޮމިޓީގެ މުގައްރިރު، އައްޑޫ މީދޫ ދާއިރާގެ މެންބަރު ރޮޒައިނާ އާދަމް ވިދާޅުވެއްޖެ އެވެ.\nއެކަމަކު މަޖިލީހުން އެދިފައިވާ ގަވާއިދު އެކުލަވާލުމުގެ ގޮތުން އެމްއެމްސީގެ ރައީސް ހިދާޔަތުﷲ ތާވަލުކުރެއްވި ބައްދަލުވުން ހޫނުވެފައިވާ ކަމަށް އެނގިފައިވެ އެވެ. 15 މެންބަރުން ތިބޭ ކައުންސިލްގެ މެންބަރުންގެ މެދުގައި ހިޔާލު ތަފާތުވެ، އެ ގަވާއިދު އެ ގޮތަށް ފާސްނުވި ކަމަށް މައުލޫމާތު ހުރި ބައެއް ފަރާތްތަކުން ބުނެފައިވެ އެވެ.\n"މީގެ އެތައް މަހެއް ކުރިން ބޭއްވި އެ ދުވަހުގެ ކޮމިޓީގައި މީޑިއާ ކައުންސިލުން ބުނީ އެ ގޮތަށް ]ޖޫރިމަނާ ކުރެވޭ ގޮތަށް] ގަވާއިދު ބަދަލުކޮށްފަ ކޮމިޓީއަށް ހިއްސާ ކުރާނެ ކަމަށް. ރޭޕް ކޭސްއަކާ ގުޅިގެން ޖޫރިމަނާ ކުރާކަށް ނުބުނޭ. އެއް ސިޓީގައި އޮތަސް މުޅިން ދެ ކަމެއްގެ ވާހަކަ. ރޭޕް ކޭސްއަކާ ގަވާއިދާ ގުޅުމެއް ނެތް." ރޮޒައިނާ ވިދާޅުވި އެވެ.\nރޮޒައިނާ އެހެން ވިދާޅުވި ނަމަވެސް މަޖިލީހުން އެމްއެމްސީއަށް ފޮނުވި ސިޓީގައި، ހުޅުމާލެ ފަޅުތެރޭގައި އޮތް ސަފާރީގައި ބިދޭސީ އަންހެނަކު ރޭޕް ކުރި މައްސަލާގައި މީޑިއާތަކުން ގެނެސްދީފައިވާ ހަބަރުތަކުގެ ވާހަކަ ބުނެފައިވެ އެވެ. އެ ގޮތުން މީޑިއާތަކުން ތަފާތު އެކި ގޮތްގޮތަށް އެކަމާ ގުޅޭ ހަބުރުތައް ފަތުރަމުންދާ ކަމަށް އެ ސިޓީގައި ބުނެފައިވެ އެވެ. އަދި އެ މައްސަލައާއި ގުޅިގެން ހަގީގަތާއި ހިލާފު ވާހަކަތައް ފެތުރި މީޑިއާތަކުގެ މައްސަލަ ބަލަންވެސް ވަނީ އަންގާފައެވެ.\nސަފާރީ ރޭޕް ކޭސްގައި ތުހުމަތު ކުރެވޭ ދެ މީހުން ހައްޔަރު ކުރުމަށް ފަހު، އެ ދެ މީހުން ވަނީ ކުއްލި ގޮތަކަށް ދޫކޮށްލައިފަ އެވެ. މިކަމާ ގުޅިގެން ފުލުހުންނަށާއި ސަރުކާރަށް ބޮޑެތި ފާޑިކިއުންތައް އަމާޒުވެފައިވެ އެވެ. އެ ގޮތުން އެ މީހުން ދޫކޮށްލީ އެއީ ސިޔާސީ ގޮތުން ނުފޫޒުގަދަ ބަޔަކަށް ވާތީ ކަމަށް އަޑު ފެތުރުނެވެ. ނަމަވެސް އެ މީހުން ދޫކޮށްލީ ނުފޫޒަކާ ގުޅިގެން ނޫން ކަމަށް ފުލުހުން ބުނެ އެވެ.\nއެމްޑީޕީ ރައްޔިތުންގެ މަޖިލިސް މޯލްޑިވްސް މީޑިއާ ކައުންސިލް + ދިވެހި މީޑިއާ ރޮޒައިނާ އާދަމް ޕޮލިޓިކްސް ސަފާރީ ރޭޕް


ޔޫޙަންނާ 2\nއީސާގެފާނު ދެއްކެވި ފުރަތަމަ މުޢުޖިޒާތް\n1 އޭގެ ދެ ދުވަހެއް ފަހުން އީސާގެފާނުގެ މަންމާފުޅު މަރިޔަމްގެފާނު ގަލީލީގެ ރަށެއް ކަމުގައިވީ ޤާނާގައި އޮތް ކައިވެނި ޖާފަތަކަށް ވަޑައިގަތެވެ.2އީސާގެފާނާއި އެކަލޭގެފާނުގެ އަސްޙާބީންނަށް❖ އަސްޙާބީން: އަރަބި ބަހުން މި ލަފުޒުގެ މާނައަކީ ދަސްކޮށްދެވިފައި ވާ ފަދައިން ކަންކުރާ މީހާ އެވެ. ނުވަތަ އަބަދުމެ އެކުގައިވާ މީހާއެވެ. ރަސޫލުބޭކަލުންނާއި ނަބީބޭކަލުންނަށް ތަބާވެ އެބޭކަލުން އަންގަވައި ދަސްފުޅު ކޮށްދެއްވާފައިވާ ފަދައިން ކަންކުރާ މީހުންނަށް ވެސް އަސްޙާބީންނޭ ކިޔެއެވެ. އަދި އެދުރަކުގެ ކިބައިން ކަންތައްތައް ދަސްކޮށް އެ ދަސް ކުރި ގޮތަށް ކަންތައް ކުރާ މީހުންނަށް ވެސް އަރަބި ބަހުން ”އަސްޙާބީ“ މިލަފުޒު ބައެއްފަހަރު ބޭނުން ކުރެއެވެ. އީސާގެފާނުގެ އެތައް ބައިވަރު އަސްޙާބީންނެއް ވިއެވެ. އެކަލޭގެފާނު އެންގެވި ބަސްފުޅުތައް އަޑުއަހާ އެބަސްފުޅުތައް ޤަބޫލު ކުރި މީހުން ގެތެރޭގައި ފިރިހެނުންނާއި އަންހެނުން ހިމެނުނެވެ. އީސާގެފާނު ބާރަ މީހުން އެކަލޭގެފާނުގެ ޚާއްސަ އަސްޙާބީން ކަމުގައި އައްޔަން ކުރެއްވިއެވެ. އެކަލޭގެފާނު މީސްތަކުންގެ މެދުގައި މާތްރަސްކަލާނގެ އާއިމެދު ވާހަކަފުޅު ދައްކަވާ ދަސްކޮށްދެއްވަމުން ގެންދެވި އިރު އަބަދުމެ މިބާރަ އަސްޙާބީން އެކަލޭގެފާނުގެ އަރިހުގައި ވިއެވެ. އަދި މީގެ އިތުރުންވެސް އެތައް ހާސް ބަޔަކު އީސާގެފާނަށް އީމާންވެ އެކަލޭގެފާނުގެ ބަސްފުޅުތައް ޤަބޫލުކުރުމުގެ ސަބަބުން އެކަލޭގެފާނުގެ އަސްޙާބީން ކަމުގައި ވިއެވެ. ހަމަ އެފަދައިން މިއަދު ވެސް އީސާގެފާނުގެ ބަސްފުޅުތައް ޤަބޫލުކޮށް އެބަސްފުޅުތަކާއި އެއްގޮތަށް އަމަލުކޮށް އެބަސްފުޅުތަކަށް އީމާންވާ ކޮންމެ މީހަކީވެސް އީސާގެފާނުގެ އަސްޙާބީއެއް ކަމުގައި ހިމެނޭނެ އެވެ. އަދި އެކަލޭގެފާނުގެ ކޮންމެ އަސްޙާބީއަކުމެ އެކަލޭގެފާނާއި ބެހޭ އުފާވެރި ޚަބަރުފުޅު އެހެން މީހުންނަށް އަންގައި ދޭން ޖެހޭނެއެވެ. ވެސް އެޖާފަތަށް ދައުވަތު ދެވިފައި ވާތީ އެބޭކަލުން ވެސް އެތާނ ތިއްބެވިއެވެ.3ޖާފަތުގެ މެދުތެރޭ އެ ޖާފަތަށް ގެނެވިފައިހުރި މޭބިސްކަދުރުގެ ދިޔަ* މޭބިސްކަދުރުގެ ދިޔަ އަކީ އެޒަމާނުގައި މީހުން އާދަވެ ބޮއި އުޅޭ ބުއިމެކެވެ. މިބުއިމަށް އިނގިރޭސި ބަހުން ކިޔެނީ ”ވައިން“ އެވެ. މިއީ މޭބިސްކަދުރުގެ ދިޔަ ހުތްކޮށްގެން ހެދޭ ބުއިމެކެވެ. ހުސްވިއެވެ. ދެން އީސާގެފާނުގެ މަންމާފުޅު އީސާގެފާނަށް ދެންނެވިއެވެ. ”އެމީހުން އަތުގައި ހުރި ހުރިހާ މޭބިސްކަދުރުގެ ދިޔަ ހުސްވެއްޖެ.“\n4 އީސާގެފާނު ވިދާޅުވިއެވެ. ”ކުރަންވީ ކީއްކަން އަހަރެން ގާތު ވިދާޅު ނުވޭ. އަހަރެންގެ ވަގުތެއް އަދި ނުޖެހޭ.“\n5 ނަމަވެސް އީސާގެފާނުގެ މަންމާފުޅު އެގޭގެ ނޯކަރުންނަށް ވިދާޅުވިއެވެ. ”އޭނާ އަންގާ ގޮތަކަށް ކަލޭމެން ކަންތައް ކުރޭ.“\n6 ބަނީއިސްރާއީލު މީހުން ދީނީގޮތުން ސާފުތޯހިރު ވެގަތުމަށް ވަރަށް ގިނަ ގަވާއިދުތަކެއް ގެންގުޅެއެވެ. އެގޮތުން އެފަދައިން ސާފުތޯހިރުވުމަށް ބޭނުން ކުރުމަށް ފެން އަޅާފައި ހުންނަ ޒާތުގެ ހިލައިގެ ހަ ރުނބާ އެތާނގައި ހުއްޓެވެ. އޭގެ ކޮންމެ ރުނބަޔަކަށް ވިހިތިރީސް ގެލަނުގެ ފެން އެޅޭ ވަރުވެއެވެ.7އީސާގެފާނު އެގޭގެ ނޯކަރުންނަށް އެންގެވިއެވެ. ”އެ ރުނބާތަކަށް ފެން އަޅާ ފުރާލާ.“ ދެން އެމީހުން އެ ހުރިހާ ރުނބާތަކުގެ ތުނބާ ހަމަޔަށް ފެން އެޅިއެވެ.\n8 ދެން އީސާގެފާނު ވިދާޅުވިއެވެ. ”އޭގެ ރުނބަޔަކުން ފެންޖަގެއް ނަގައި މި ޕާޓީގެ އިސްވެރިޔަކަށް ހުރި މީހާއަށް ގެންގޮސްދީ.“ ދެން އެމީހުން އެކަލޭގެފާނު އެ އެންގެވި ގޮތަށް ކަންތައްކުރިއެވެ.\n9 އެޖާފަތުގެ އިސްވެރިޔަކަށް ހުރިމީހާ އެއިން ރަހަބަލާލިއެވެ. އޭރު އެފެން ވަނީ މޭބިސްކަދުރުގެ ދިޔައަށް ބަދަލުވެފައެވެ. އެގޭގެ ނޯކަރުންނަށް ހުރިހާ ކަމެއް އެނގުނު ނަމަވެސް، މި މޭބިސްކަދުރުގެ ދިޔަ ލިބުނީ ކޮން ގޮތަކުން ކަމެއް އެ އިސްވެރިޔަކަށް ނޭނގެއެވެ. ދެން އޭނާ ކައިވެނިވީ އަލަތު ފިރިމީހާއަށް ގޮވާގެނެސް ބުންޏެވެ. 10 ”އެހެން މީހުން އަބަދުވެސް އެންމެ މޮޅު މޭބިސްކަދުރުދިޔަ މެހުމާނުންނަށް ދެނީ އެންމެ ކުރީކޮޅު. ދެން މީހުން މޭބިސްކަދުރުގެ ދިޔަ ބޯތާ އެތައް އިރެއްވާފަހުން އެމީހުން ދެން ދޭނީ ތަންކޮޅެއް އަގުހެޔޮ މޭބިސްކަދުރުގެ ދިޔައެއް. ނަމަވެސް ކަލޭ އެންމެ މޮޅު މޭބިސްކަދުރުގެ ދިޔަ ތިޔަ ބެހެއްޓީ އެންމެ ފަހަށް.“\n11 މިކަން ހިނގީ ގަލީލީގެ ޤާނާގައެވެ. އީސާގެފާނު ދެއްކެވި އެންމެފުރަތަމަ މާނަފުން މުޢުޖިޒާތަކީ މިއީއެވެ. އެތާނގައި އީސާގެފާނު އެކަލޭގެފާނުގެ ޖަލާލަތުކަން ދެއްކެވިއެވެ. އެއާއެކު އެކަލޭގެފާނުގެ އަސްޙާބީން އެކަލޭގެފާނަށް އީމާންވިއެވެ.\n12 މި ކައިވެނި ޖާފަތުގެ ކަންތަކުން ނިމިގެން އީސާގެފާނު އެކަލޭގެފާނުގެ މަންމާފުޅާއި އެކަލޭގެފާނުގެ ކޮއްކޮއިންނާއި އަދި އެކަލޭގެފާނުގެ އަސްޙާބީންނާއި އެކު ދެތިން ދުވަހަށް ކަޕަރުނައުމްއަށް ވަޑައިގެންނެވިއެވެ.\nއީސާގެފާނު ބައިތުލް މަޤްދިސް ސާފުކުރެއްވި\n13 ފަހަނަޅައި ދިއުމުގެ ޢީދުގެ❖ ފަހަނަޅައި ދިއުމުގެ ޢީދު: މިއީ ބަނީއިސްރާއީލުގެ މީހުން މިޞްރުގައި ވެފައިވާ އަޅުވެތިކަމުން މާތްރަސްކަލާނގެ އެމީހުން މިންޖުކޮށްދެއްވި މުނާސަބާ ފާހަގަ ކޮށް އެކަންތަކުގެ ހަނދާން އާކުރުމަށްޓަކާ ފާހަގަކުރެވޭ ޢީދެކެވެ. މިޢީދުގައި ކުރެވޭ އެންމެ މުހިންމު އެއްކަމަކީ އެޢީދުގައި ކޮންމެ އާއިލާއަކުން ވެސް ޤުރުބާނެއްގެ ގޮތުގައި ކަތިލެވޭ ޅަ ކަންބަޅި ބަކަރި ކަތިލެވޭ ކަތިލެވުމެވެ. މީގެ މަސް ފިހުމަށް ފަހު އެއާއެކު އެޢީދުގައި އެމީހުން ކަނީ ކަމީރު ނުލާ ފިހެވިފައިވާ ބޯރޮއްޓާއި އަދި ހިތި ފަތްޕިލާވެލީގެ ބާވަތްތަކެކެވެ. މިޢީދުގައި ކަންބަޅި ބަކަރި ކަތިލެވޭ ސަބަބަކީ އެމީހުން މިޞްރުގައި އަޅުވެތިވެފައި ވީ ހިނދު މޫސާގެފާނު މިޞްރުގެ ރަސްގެފާނަށް އެތަކެއް ފަހަރު ދެންނެވުމުން ވެސް އެމީހުން މިނިވަން ކޮށްނުދިނުމުން މާތްރަސްކަލާނގެ މިޞްރުގެ މައްޗަށް ކޯފާއެއް ފޮނުއްވިއެވެ. އެއީ މާތްރަސްކަލާނގެ މަރުގެ މަލާއިކަތާ ފޮނުއްވާ އެޤައުމުގެ އެންމެހާ މީސްތަކުންގެ އެންމެ ދޮށީފިރިހެން ދަރިފުޅުގެ ފުރާނަ ގެންދެވުމެވެ. އެފަދައިން ކަންހިނގި ރޭގެ ކުރިން މޫސާގެފާނު މެދުވެރިކޮށް އެމީހުންނަށް މާތްރަސްކަލާނގެ އެންގެވީ ކަނބަޅިބަކަރި އެއް ޤުރުބާންކޮށް އޭގެ ލޭ އެގެއެއްގެ ދޮރުގައި ހޭކިފައިވާ ގެއަކަށް މަރުގެމަލާއިކަތާ ނުފޮނުއްވޭނެ ކަމުގައެވެ. އަދި ހިތިރަހަލާ ފަތްޕިލާވެލި އެޢީދުގައި ބޭނުން ކުރެވެނީ އަޅުވެތިކަމުގެ ދުވަސްތަކުގެ ހިތާމަތަކާއި ވޭން ހަނދާން ކުރުމަށްޓަކައެވެ. އަދި މާތްރަސްކަލާނގެ ކިބަފުޅަށް އަބަދުގެ އަބަދަށް ޝުކުރުކޮށް ކިޔަމަން ވުމަށް ހަނދާން ކުރުމަށްޓަކައެވެ. ބަނީއިސްރާއީލުގެ މީހުން މިޢީދު ފާހަގަކުރަނީ އެމީހުން މިޞްރުގައި އަޅުވެތިވެފައިވީ އަޅުވެތިވުމުން މާތްރަސްކަލާނގެ އެމީހުން ސަލާމަތްކޮށް ދެއްވި ކޮށްދެއްވުން އަބަދުގެ އަބަދަށް ހަދާންކޮށް އެކަން ފާހަގަކުރުމަށްޓަކައެވެ. މިޢީދަށް ހިބުރޫ ބަހުން ކިޔެނީ ޕަސާޙް އެވެ. ދުވަސް ވަނީ ވަރަށް ކައިރިވެފައެވެ. އެހެން ކަމުން އީސާގެފާނު ޖެރޫސަލަމަށް ވަޑައިގެންނެވިއެވެ. 14 އީސާގެފާނު ބައިތުލް މަޤްދިސްއަށް❖ ބައިތުލް މަޤްދިސް: މިއީ ޖެރޫސަލަމުގައިވީ ބަނީއިސްރާއީލުންގެ މުހިންމު ހަރަމްފުޅެވެ. މިހަރަމްފުޅުބައި ކުރެވިފައި ވަނީ ހަތަރު ބަޔަކަށެވެ. އެންމެ ބޭރަށް ވާ ބަޔަކީ އެންމެންނަށް ވަނުމަށް ހުއްދަ އޮންނަ ބަޔެވެ. މިބަޔަށް ބަނީއިސްރާއީލު މީހުން ފިޔަވާ އެހެން މީހުންނަށް ވެސް ވަނުން ހުއްދައެވެ. އެއާއި ޖެހިގެން އެތެރެއަށް އޮންނަ ބަޔަކީ ޚާއްސަކޮށް އަންހެނުން އަޅުކަން ކުރުމަށް އޮންނަބަޔެވެ. ދެން އެއާ ޖެހިގެން އެތެރެއަށް އޮންނަ ބަޔަކީ ފިރިހެނުންގެ ބަޔެވެ. ދެން އޭގެ އެތެރެއަށް އޮންނަ ބަޔަކީ އިމާމުންގެ ބަޔެވެ. މިހަތަރު ބައިގެ މެދުގައި ވަނީ ހަރަމް ފުޅުގެ އެންމެ މާތް ތަނެވެ. އެތަނަށް ވަނުން ހުއްދަ އޮންނަނީ ހަމައެކަނި އުއްތަމަ އިމާމަށެވެ. އެއީ ވެސް އަހަރަކު އެއްފަހަރު ޚާއްސަ އަޅުކަމެއް ކުރުމަށްޓަކައެވެ. ވަޑައިގެންނެވި ހިނދު އެކަލޭގެފާނަށް ފެނި ވަޑައިގަތީ އެތާނގެ ގޯތިތެރޭގައި މީސްތަކުން ގެރި ބަކަރިއާއި، ކަންބަޅި ބަކަރިއާއި، ކޮތަރާއި ވިއްކަމުން ދާތަނެވެ. އަދި އެތާނގައި އެކިތަފާތު ޤައުމުތަކުގެ ފައިސާ މާރުކުރަން މޭޒުތައް ދޮށުގައި ތިބި މީހުން ވެސް އެކަލޭގެފާނަށް ފެނިވަޑައިގެންނެވިއެވެ. 15 އީސާގެފާނު ފަލަރޯނުތަކެއް އެއްކުރައްވައި ހަންމުއްޓެއް ހައްދަވައިގެން ގޮސް އެމީހުން އެތަނުން ފައްސަވާލެއްވިއެވެ. އަދި ގެރި ބަކަރިތަކާއި، ކަންބަޅި ބަކަރިތައް ވެސް ދޫކޮށްލެއްވިއެވެ. ލާރި މާރުކުރަން ތިބި މީހުންގެ މޭޒުތައް ބަންޑުންޖައްސަވައި އެމީހުންގެ ލާރިތައް ބުރުވާލެއްވިއެވެ. 16 ދެން ކޮތަރުތައް ވިއްކަން ތިބި މީހުންނަށް އެކަލޭގެފާނު ވިދާޅުވިއެވެ. ”މިއެއްޗެހިތައް ހަމަ މިހާރު މިތަނުން ނެރޭ! އަހަރެންގެ ބައްޕާފުޅުގެ ގެކޮޅު ގަނެވިއްކާ ބާޒާރަކަށް ހަދައިގެން ނުވާނެ!“\n17 މިތަން ފެނުމުން ފަތްފުށްތަކުގައިވާ މި ބަސްފުޅު އަސްޙާބީންނަށް ހަނދާންވިއެވެ. ”މާތްކަލާނކޯ! އިނބަރަސްކަލާނގެ ގެ ކޮޅާ މެދު އަހަރެން ހިތުގައިވާ ލޯބި ހުޅުފަޅައިގެން އަހަރެންގެ ހިތުގައި ރޯވެފައިވޭ.“† ޒަބޫރުގެ 69 ވަނަ ބާބުގެ9ވަނަ އާޔަތް.\n18 ބަނީއިސްރާއީލުގެ ވެރިން އީސާގެފާނަށް ބުންޏެވެ. ”މިފަދަ ކަންތައްތައް ކުރަން ކަލެއަށް ހުއްދަ ލިބިގެންވާކަން ހާމަ ކޮށްދިނުމަށް ނިކަން އަހަރެމެންނަށް މުޢުޖިޒާތެއް ދައްކަބަލަ!“\n19 އީސާގެފާނު އެމީހުންނަށް ވިދާޅުވިއެވެ. ”ކަލޭމެން މި ބައިތުލް މަޤްދިސް ހަލާކުކޮށް ބިމާ ހަމަކޮށްލަބަލަ! ތިން ދުވަސް ތެރޭގައި އަހަރެން މިތަން އިމާރާތް ކުރާނަން!“ 20 ބަނީއިސްރާއީލުގެ ވެރިން ޖަވާބުގައި ބުންޏެވެ. ”މި ބައިތުލް މަޤްދިސް ބިނާކުރުމަށް ސާޅީސް ހަ އަހަރު ނެގި. އެކަމު ކަލޭ ތި ބުނަނީ ކަލެއަށް މިތަން ތިން ދުވަހުގެ ތެރޭގައި ބިނާކުރެވިދާނެއޭތަ؟“ 21 ނަމަވެސް އީސާގެފާނު ބައިތުލް މަޤްދިސް އޭ ވިދާޅުވެ ނިސްބަތް ކުރެއްވީ އެކަލޭގެފާނުގެ އަމިއްލަ ހަށިކޮޅަށެވެ. 22 އީސާގެފާނު އަވަހާރަ ވުމަށް ފަހު އަލުން ދިރިދުނިޔެއަށް ވަޑައިގެންނެވި ހިނދު އެކަލޭގެފާނުގެ އަސްޙާބީން މިބަސްފުޅުތަކުގެ މަތިން ހަނދާން ވިއެވެ. ދެން އެމީހުން ބާވައިލެއްވުނު ފޮތްތަކުގައި މިކަންތަކާއި މެދު ލިޔެވިގެންވީ ކަންތައްތަކާއި އަދި އީސާގެފާނުގެ ބަސްފުޅު ގަބޫލު ކުރިއެވެ.\nމީސްތަކުންގެ ހިތުގެއަޑި އީސާގެފާނު ދެނެވަޑައިގެންވޭ\n23 ފަހަނަޅައި ދިއުމުގެ ޢީދުގެ ދުވަސްވަރު އީސާގެފާނު ޖެރޫސަލަމުގައި ދެއްކެވި އެތައްއެތައް މުޢުޖިޒާތްތަކާއި އަޖައިބު ކުރުވަނިވި ކަންތައްތަކުގެ ސަބަބުން އެތައް ބަޔަކު އީސާގެފާނަކީ މާތްރަސްކަލާނގެ ޚާއްސަކުރައްވައި ފޮނުއްވާނެ ފަރާތް ކަމުގައިވާ އަލްމަސީޙު ކަން ގަބޫލު ކުރިއެވެ. 24 ނަމަވެސް އީސާގެފާނު އެމީހުންގެ ބަސްތައް ގަބޫލު ކުރައްވައި އިތުބާރެއް ނުކުރެއްވިއެވެ. އެއީ މީސްތަކުންގެ ހިތުގައިވާ ކަންތައްވެސް އެކަލޭގެފާނަށް ރަނގަޅަށް އެނގިވަޑައިގަންނަވާތީއެވެ. 25 އިންސާނުންގެ ގޮތްތައް އެއްވެސް މީހަކު އެކަލޭގެފާނަށް ބުނެދޭކަށް ނުޖެހޭނެ އެވެ. އެހެނީ އިންސާނުންގެ ހުރިހާ ސިފަތަކެއް އެކަލޭގެފާނަށް ފުރިހަމަޔަށް އެނގިވަޑައިގެންވިއެވެ.\n❖2:2 އަސްޙާބީން: އަރަބި ބަހުން މި ލަފުޒުގެ މާނައަކީ ދަސްކޮށްދެވިފައި ވާ ފަދައިން ކަންކުރާ މީހާ އެވެ. ނުވަތަ އަބަދުމެ އެކުގައިވާ މީހާއެވެ. ރަސޫލުބޭކަލުންނާއި ނަބީބޭކަލުންނަށް ތަބާވެ އެބޭކަލުން އަންގަވައި ދަސްފުޅު ކޮށްދެއްވާފައިވާ ފަދައިން ކަންކުރާ މީހުންނަށް ވެސް އަސްޙާބީންނޭ ކިޔެއެވެ. އަދި އެދުރަކުގެ ކިބައިން ކަންތައްތައް ދަސްކޮށް އެ ދަސް ކުރި ގޮތަށް ކަންތައް ކުރާ މީހުންނަށް ވެސް އަރަބި ބަހުން ”އަސްޙާބީ“ މިލަފުޒު ބައެއްފަހަރު ބޭނުން ކުރެއެވެ. އީސާގެފާނުގެ އެތައް ބައިވަރު އަސްޙާބީންނެއް ވިއެވެ. އެކަލޭގެފާނު އެންގެވި ބަސްފުޅުތައް އަޑުއަހާ އެބަސްފުޅުތައް ޤަބޫލު ކުރި މީހުން ގެތެރޭގައި ފިރިހެނުންނާއި އަންހެނުން ހިމެނުނެވެ. އީސާގެފާނު ބާރަ މީހުން އެކަލޭގެފާނުގެ ޚާއްސަ އަސްޙާބީން ކަމުގައި އައްޔަން ކުރެއްވިއެވެ. އެކަލޭގެފާނު މީސްތަކުންގެ މެދުގައި މާތްރަސްކަލާނގެ އާއިމެދު ވާހަކަފުޅު ދައްކަވާ ދަސްކޮށްދެއްވަމުން ގެންދެވި އިރު އަބަދުމެ މިބާރަ އަސްޙާބީން އެކަލޭގެފާނުގެ އަރިހުގައި ވިއެވެ. އަދި މީގެ އިތުރުންވެސް އެތައް ހާސް ބަޔަކު އީސާގެފާނަށް އީމާންވެ އެކަލޭގެފާނުގެ ބަސްފުޅުތައް ޤަބޫލުކުރުމުގެ ސަބަބުން އެކަލޭގެފާނުގެ އަސްޙާބީން ކަމުގައި ވިއެވެ. ހަމަ އެފަދައިން މިއަދު ވެސް އީސާގެފާނުގެ ބަސްފުޅުތައް ޤަބޫލުކޮށް އެބަސްފުޅުތަކާއި އެއްގޮތަށް އަމަލުކޮށް އެބަސްފުޅުތަކަށް އީމާންވާ ކޮންމެ މީހަކީވެސް އީސާގެފާނުގެ އަސްޙާބީއެއް ކަމުގައި ހިމެނޭނެ އެވެ. އަދި އެކަލޭގެފާނުގެ ކޮންމެ އަސްޙާބީއަކުމެ އެކަލޭގެފާނާއި ބެހޭ އުފާވެރި ޚަބަރުފުޅު އެހެން މީހުންނަށް އަންގައި ދޭން ޖެހޭނެއެވެ.\n*2:3 މޭބިސްކަދުރުގެ ދިޔަ އަކީ އެޒަމާނުގައި މީހުން އާދަވެ ބޮއި އުޅޭ ބުއިމެކެވެ. މިބުއިމަށް އިނގިރޭސި ބަހުން ކިޔެނީ ”ވައިން“ އެވެ. މިއީ މޭބިސްކަދުރުގެ ދިޔަ ހުތްކޮށްގެން ހެދޭ ބުއިމެކެވެ.\n❖2:13 ފަހަނަޅައި ދިއުމުގެ ޢީދު: މިއީ ބަނީއިސްރާއީލުގެ މީހުން މިޞްރުގައި ވެފައިވާ އަޅުވެތިކަމުން މާތްރަސްކަލާނގެ އެމީހުން މިންޖުކޮށްދެއްވި މުނާސަބާ ފާހަގަ ކޮށް އެކަންތަކުގެ ހަނދާން އާކުރުމަށްޓަކާ ފާހަގަކުރެވޭ ޢީދެކެވެ. މިޢީދުގައި ކުރެވޭ އެންމެ މުހިންމު އެއްކަމަކީ އެޢީދުގައި ކޮންމެ އާއިލާއަކުން ވެސް ޤުރުބާނެއްގެ ގޮތުގައި ކަތިލެވޭ ޅަ ކަންބަޅި ބަކަރި ކަތިލެވޭ ކަތިލެވުމެވެ. މީގެ މަސް ފިހުމަށް ފަހު އެއާއެކު އެޢީދުގައި އެމީހުން ކަނީ ކަމީރު ނުލާ ފިހެވިފައިވާ ބޯރޮއްޓާއި އަދި ހިތި ފަތްޕިލާވެލީގެ ބާވަތްތަކެކެވެ. މިޢީދުގައި ކަންބަޅި ބަކަރި ކަތިލެވޭ ސަބަބަކީ އެމީހުން މިޞްރުގައި އަޅުވެތިވެފައި ވީ ހިނދު މޫސާގެފާނު މިޞްރުގެ ރަސްގެފާނަށް އެތަކެއް ފަހަރު ދެންނެވުމުން ވެސް އެމީހުން މިނިވަން ކޮށްނުދިނުމުން މާތްރަސްކަލާނގެ މިޞްރުގެ މައްޗަށް ކޯފާއެއް ފޮނުއްވިއެވެ. އެއީ މާތްރަސްކަލާނގެ މަރުގެ މަލާއިކަތާ ފޮނުއްވާ އެޤައުމުގެ އެންމެހާ މީސްތަކުންގެ އެންމެ ދޮށީފިރިހެން ދަރިފުޅުގެ ފުރާނަ ގެންދެވުމެވެ. އެފަދައިން ކަންހިނގި ރޭގެ ކުރިން މޫސާގެފާނު މެދުވެރިކޮށް އެމީހުންނަށް މާތްރަސްކަލާނގެ އެންގެވީ ކަނބަޅިބަކަރި އެއް ޤުރުބާންކޮށް އޭގެ ލޭ އެގެއެއްގެ ދޮރުގައި ހޭކިފައިވާ ގެއަކަށް މަރުގެމަލާއިކަތާ ނުފޮނުއްވޭނެ ކަމުގައެވެ. އަދި ހިތިރަހަލާ ފަތްޕިލާވެލި އެޢީދުގައި ބޭނުން ކުރެވެނީ އަޅުވެތިކަމުގެ ދުވަސްތަކުގެ ހިތާމަތަކާއި ވޭން ހަނދާން ކުރުމަށްޓަކައެވެ. އަދި މާތްރަސްކަލާނގެ ކިބަފުޅަށް އަބަދުގެ އަބަދަށް ޝުކުރުކޮށް ކިޔަމަން ވުމަށް ހަނދާން ކުރުމަށްޓަކައެވެ. ބަނީއިސްރާއީލުގެ މީހުން މިޢީދު ފާހަގަކުރަނީ އެމީހުން މިޞްރުގައި އަޅުވެތިވެފައިވީ އަޅުވެތިވުމުން މާތްރަސްކަލާނގެ އެމީހުން ސަލާމަތްކޮށް ދެއްވި ކޮށްދެއްވުން އަބަދުގެ އަބަދަށް ހަދާންކޮށް އެކަން ފާހަގަކުރުމަށްޓަކައެވެ. މިޢީދަށް ހިބުރޫ ބަހުން ކިޔެނީ ޕަސާޙް އެވެ.\n❖2:14 ބައިތުލް މަޤްދިސް: މިއީ ޖެރޫސަލަމުގައިވީ ބަނީއިސްރާއީލުންގެ މުހިންމު ހަރަމްފުޅެވެ. މިހަރަމްފުޅުބައި ކުރެވިފައި ވަނީ ހަތަރު ބަޔަކަށެވެ. އެންމެ ބޭރަށް ވާ ބަޔަކީ އެންމެންނަށް ވަނުމަށް ހުއްދަ އޮންނަ ބަޔެވެ. މިބަޔަށް ބަނީއިސްރާއީލު މީހުން ފިޔަވާ އެހެން މީހުންނަށް ވެސް ވަނުން ހުއްދައެވެ. އެއާއި ޖެހިގެން އެތެރެއަށް އޮންނަ ބަޔަކީ ޚާއްސަކޮށް އަންހެނުން އަޅުކަން ކުރުމަށް އޮންނަބަޔެވެ. ދެން އެއާ ޖެހިގެން އެތެރެއަށް އޮންނަ ބަޔަކީ ފިރިހެނުންގެ ބަޔެވެ. ދެން އޭގެ އެތެރެއަށް އޮންނަ ބަޔަކީ އިމާމުންގެ ބަޔެވެ. މިހަތަރު ބައިގެ މެދުގައި ވަނީ ހަރަމް ފުޅުގެ އެންމެ މާތް ތަނެވެ. އެތަނަށް ވަނުން ހުއްދަ އޮންނަނީ ހަމައެކަނި އުއްތަމަ އިމާމަށެވެ. އެއީ ވެސް އަހަރަކު އެއްފަހަރު ޚާއްސަ އަޅުކަމެއް ކުރުމަށްޓަކައެވެ.\n†2:17 ޒަބޫރުގެ 69 ވަނަ ބާބުގެ9ވަނަ އާޔަތް.


Aishwarya Ah Emme Kamudhanee Kon Actoreh? - Vaguthu\nއައިޝްވާރިޔާ އަަށް އެންމެ ކަމުދަނީ ކޮން އެކްޓަރެއް؟\nބޮލީވުޑް "ކަޕްލް" އެކްޓްރެސް އައިޝްވާރިޔާ ރާއީ އާއި އެކްޓަރު އަބީޝެކް ވަރްމަން ވަނީ މީގެ ކުރިންވެސް އެއްކޮށް ފިލްމްތަކުން ފެނިގެން ގޮސްފައެވެ. "ރާވަން" "ކުޗް ނާ ކަހޯ" ފަދަ ފިލްމްތަކުގެ ލީޑް ރޯލުން ފެނިގެން ދިޔުމާއިއެކު ގިނަ ބައެއްގެ ލޯބި މި ދެމަފިރިންނަށް ވަނީ ލިބިފައެވެ. އަނެއްކާވެސް ކޮޕުން ހަރަކާތްތެރިވާ ކަހަލަ ފިލްމަކުން މި ދެދަރިން އެއްކޮށް ފެނިގެންދާނެ ކަމުގެ އުފާވެރި ޚަބަރު އައިޝްވާރިޔާ މިވަނީ ދީފައެވެ.\nމި އުފާވެރި ޚަބަރާއިއެކު އައިޝްވާރިޔާ ބުނެފައިވަނީ އޭނާގެ ފޭވަރިޓް އެކްޓަރަކީވެސް އޭނާގެ ފިރިމީހާ އަބީޝެކް ކަމުގައެވެ.\n"އެއީ ހަމައެކަނި އަހަރެންގެ ފިރިމީހާގެ ގޮތަކަށް ނޫން. ޝޫޓިންގަ އެއީ މޮޅު އެކްޓަރެއް. އަހަރެންނަށް އޭނާ ހާއްސަ ވަނީ އެއީ ނޯމަލް މީހެއްވީމަ. އެއީ ވަރަށް އާދައިގެ ދިރިއުޅުމަކަށް ލޯބި ކުރާ، ކަންތައްތައް ހިއްސާ ކުރަން ފަސޭހަ މީހެއް. މަޖާ ކުރާ ގަޑީގަ ވަރަށް މަޖާ ވެސް ކުރާނެ. ވަރަށް ސްޓްރައިޓް ފޯވާޑްވާނެ. ކޮންމެ ގޮތެއްވިޔަސް އެއީ އަހަރެންގެ ލޯބިވާ ފިރިމީހާ. އަހަރެންގެ ދަރިފުޅުގެ ލޯބިލޯބި ބައްޕަ." އައިޝްވާރިޔާ އަބީޝެކްއަށް ތައުރީފް ކޮށް ބުނެފައިވެއެވެ.\n"އަހަރެމެން ދެމީހުންގެ ކުރިއަށް އޮތް ފިލްމާއި ގުޅޭ ގޮތުން އަދި ވަކި އެއްޗެއް ބުނާކަށް ނޭނގެ. ސްކްރިޕްޓް ފައިނަލައިޒް ވީމަ ރޯލްތަކާއި ގުޅޭގޮތުން އެއްޗެއް ބުނަން އެނގޭނީ." މީޑިއާއަށް ދިން އިންޓަވިއުއެއްގައި އޭނާ ބުނެފައިވެއެވެ.\nއައިޝްވާރިޔާ އާއި އަބީޝެކްއާއި ކައިވެނިކޮށްފައިވަނީ 2007 ވަނަ އަހަރުގެ އޭޕްރީލް މަހުގެ 20 ވަނަ ދުވަހުގައެވެ. މި 11 އަހަރު ވީ ކައިވެންޏަށް ވަނީ އަރާދިޔާ ނަމަކަށް ކިޔާ ލޯބިލޯބި އަންހެން ކުއްޖަކު ލިބިފައެވެ.\nއައިޝްވާރިޔާ "ގުލާބު ޖާމުން"އަށް އެއްބަސްވީ ކީއްވެ؟\nއައިޝްވާރިޔާގެ ހަޔާތަށް ވެސް ފިލްމެއް އުފެއްދަނީ؟\nމެއި 17, 2018 12:59\nޝާމިލާ މައުލޫމާތު ރަނގަޅަށް ހޯދިނަމަ ލިޔުމުގެ ކުރިން. ޢެއީ އަބީޝެކް ބަޗަން. ޢަމީތާބް ބަޗަންގެ ދަރި.


Nasheed ah magaameh nugelleyne?!\nނަޝީދަށް މަގާމެއް ނުގެއްލޭނެ؟!\nޖަލުތަކާއި ޕެރޯލްގެ ގާނޫނަށް ގެނައި އިސްލާހުން އެމްޑީޕީގެ ރައީސް މުހައްމަދު ނަޝީދަށް އެ މަގާމު ގެއްލޭތީ އެ މަނިކުފާނުގެ ސަޕޯޓަރުން ދަނީ ނުރުހުން ފާޅުކުރަމުންނެވެ. އެއީ ތެދެއް ހެއްޔެވެ؟ ސިޔާސީ ޕޯޑިއަމްތަކުގައި ގޮވަމުން ދަނީ ގާނޫނު އިސްލާހުކޮށްގެން ނަޝީދުގެ މަގާމު ގެއްލުވާލިޔަސް ޕާޓީގެ ރައީސް އަކީ ހަމަ ނަޝީދު ކަމަށާއި އެމްޑީޕީ މެންބަރުންގެ ހިތްތައް ބަދަލު ނުކުރެވޭނެ ކަމަށެވެ. މިކަމުގައި އޮތް ގާނޫނީ ވާހަކަ ނުދައްކާ މި ދައްކަނީ ޖަޒުބާތީ ވާހަކަ އެވެ.\nގާނޫނުގައި ގައިދީންގެ އަސާސީ ހައްގުތަކާއި މިނިވަންކަން ބަޔާންކުރާ ބާބަށް އިތުރުކުރި އިސްލާހުގައި ވަނީ "ސިޔާސީ ޕާޓީ އާއި ޖަމިއްޔާތަކަށް އާންމު މެމްބަރެއްގެ ހައިސިއްޔަތުން ނިސްބަތްވުމުގެ އިތުރުން، އެއިން ތަނެއްގެ މަސްއޫލު ފަރާތެއްގެ ގޮތުގައި ހުރުމާއި އެ ތަންތަނުން ހިންގާ އެހެން ހަރަކާތްތަކުގައި ބައިވެރިވުމުގެ ހައްގު، ޖަލުގައި ބަންދުކުރެވިފައިވާ ހުންނަ މުއްދަތުގައި ލިބިގެންނެއް ނުވެ އެވެ."\nމި އިސްލާހު އަދި ތަސްދީގެއް ނުކުރެ އެވެ. ރާއްޖޭގެ ވެސް ކުރީގެ ރައީސް ނަޝީދުގެ މައްޗަށް މި ވަނީ ޖަލުތަކާއި ޕެރޯލްގެ ބިލަށް މި އިސްލާހު ގެނައުމުގެ ކުރިން ޓެރަރިޒަމްގެ ކުށުގައި 13 އަހަރަށް ޖަލަށް ލުމަށް ހުކުމް ކޮށްފަ އެވެ. އެހެންވެ ގާނޫނު އަސާސީގެ 59 ވަނަ މާއްދާގެ ހ. އަށް ރިއާޔަތް ކުރާއިރު ޕެރޯލްގެ ބިލުން އަންނަ ބަދަލު ނަޝީދުގެ މައްޗަށް ހިނގާނެހެއްޔެވެ؟\n"ގާނޫނުގައި ކުށެއް ކަމަށް ކަނޑައެޅިފައި ނުވާ ކަމަކަށް ފަހުން ހަދާ ގާނޫނަކުން އަދަބު ނުދިނުން" ބަޔާންކޮށް އެ މާއްދާގައި ބުނެފައިވާ ވަނީ "ވަކި ކަމެއް ކުރުމުން ނުވަތަ ވަކި ކަމެއް ނުކޮށް ދޫކޮށްލުން އެއީ ކުށެއް ކަމުގައި އިސްލާމީ ޝަރީއަތުގައި ނުވަތަ ގާނޫނުގައި ބަޔާންކޮށްފައި ނެތީސް އެކަމެއް ކުރި މީހަކަށް ނުވަތަ އެކަމެއް ނުކޮށް ދޫކޮށްލި މީހަކަށް އެ ކުރި ކަމަކާ ގުޅުވައިގެން އަދަބު ދީގެން ނުވާނެ އެވެ. އަދި ކުށެއް ކުރި އިރު އެ ކުށަށް ކަނޑައެޅިފައިވާ އަދަބަށް ވުރެ ބޮޑު އަދަބެއް އެ ކުށް ކުރި މީހަކަށް ދީގެން ނުވާނެ އެވެ..." މީގެ އިތުރުން އެ މާއްދާގައި ބުނެފައި ވަނީ ކުށެއް ކުރުމާ، އެ ކުށެއް ކުރި މީހާ އަށް ހުުކުމް ކުރުމާ ދެމެދު، އެ ކުރި ކުށެއްގެ އަދަބަށް ގާނޫނަށް ގެންނަ ބަދަލަކުން ލުޔެއް ދީފައިވާ ނަމަ، އެ މީހަކަށް ދޭންވާނީ ފަހުން ހެދުނު ގާނޫނުގައިވާ އަދަބެވެ.\nމިހާ ހިސާބުން ދެން އުފެދޭ ސުވާލަކީ ވަކި ކަމެއް ކުރުމުން ނުވަތަ ވަކި ކަމެއް ނުކޮށް ދޫކޮށްލުން އެއީ ކުށެއް ކަމުގައި އިސްލާމީ ޝަރީއަތުގައި ނުވަތަ ގާނޫނުގައި ބަޔާންކޮށްފައި ނެތީސް އެކަމެއް ކުރި މީހަކަށް ނުވަތަ އެކަމެއް ނުކޮށް ދޫކޮށްލި މީހަކަށް އެ ކުރި ކަމަކާ ގުޅުވައިގެން އަދަބު ދީގެން ނުވާނޭ ބުނާއިރު، ޖަލުގައި ބަންދުވާ ހިސާބުން ފެށިގެން ސިޔާސީ ޕާޓީތަކުގެ މެންބަރުކަމުގާއި މަގާމު ގެއްލުން އެއީ ވެސް އަދަބެއްތޯ އެވެ. ބޮޑަށް ބުރަވާން ޖެހެނީ އެގޮތަށެވެ. އަދަބަކީ ހަމައެކަނި ކޯޓުގެ ހުކުމަކުން އަންނަ އެއްޗެއް ނޫނެވެ.\nޖަލުގައި ބަންދުކޮށްފައި ހުންނަ މީހަކު ސިޔާސީ ޕާޓީއެއްގެ މެންބަރު ކަމުގައި ހުއްޓަސް ނުވަތަ ސިޔާސީ ޕާޓީއެއްގެ މަގާމުގައި ހުއްޓަސް މައްސަލަޔަކީ ކޮބައިހެއްޔެވެ؟ އެ މީހަކަށް ކުރެވޭނީ ކީއްހެއްޔެވެ؟ ޖަލުތަކާއި ޕެރޯލްގެ ބިލަށް ގެނައި އިސްލާހު އަމާޒުކޮށްފައި ވަނީ ރައީސް ނަޝީދަށް ކަމަށްވާ ނަމަ ޓެރަރިޒަމްގެ ކުށާ އެކު ނަޝީދަށް ވެރިކަމަށް ކުރިމަތިލެވޭނެ ގޮތެއް ނެތެވެ. ޝަރުތު ހަމައެއް ނުވާނެ އެވެ!\nއަސާސީ ހައްގެއް މީހަކަށް ގެއްލިގެން ދިޔުމަށް ވުރެ ވަކިން ބޮޑު އަދަބެއް ނޯންނާނެ އެވެ. އަނެއްކޮޅުން އަސާސީ ހައްގެއް ހަނިކުރުމުގައި ގާނޫނު އަސާސީގައި ހަމަަތަކެއް ބަޔާންކޮށްފައި އެބަހުއްޓެވެ. ގާނޫނު އަސާސީގައި ބަޔާންކުރާ އަސާސީ ހައްގުތައް ހަނިކުރެވެނީ ގާނޫނަކުންނެވެ. އެއީ ވެސް ޑިމޮކްރަޓިކް ގައުމުތަކުގައި އެކަން ކޮށް އުޅޭ ގޮތެއްގެ މަތިންނެވެ. ޑިމޮކްރަސީ އަށް ތަބާވާ ގިނަ ގައުމުތަކުގައި ވަކި މުއްދަތެއްގެ ޖިނާއީ ކުށެއް ސާބިތުވެއްޖެ ނަމަ އެ މީހެއްގެ އާންމު އިންތިހާބީ މަގާމު ގެއްލެ އެވެ. އަދި ވަކި މުއްދަތަކަށް އެފަދަ މަގާމުތަކަށް ކުރިމަތިލުން މަނާވެ އެވެ. އެކަމަކު ޕާޓީގެ މެންބަރުކަން ގެެއްލިގެންނެއް ނުދެ އެވެ. މާނަ އަކީ ދައުލަތުގެ މަގާމެއްގައި ނުހުރެވުމާއި އެފަދަ މަގާމަކަށް ކުރިމަތި ވެސް ނުލެވުމެވެ. އެހެންވެ އެފަދަ މެންބަރަކު ޕާޓީއެއްގެ ރައީސްގެ ގޮތުގައި ހުރި ނަމަވެސް ދައުލަތުގެ މަގާމަަކަށް ޝަރުތެއް ހަމައެއް ނުވާނެ އެވެ. އެހެންވެ ދެން ގޮތެއް ނިންމާނީ ޕާޓީންނެވެ.\nޖިނާއީ ހުކުމެއްކޮށް، ގައިދީއެއްގެ ގޮތުގައި ހުރި މީހަަކަށް ސިޔާސީ ޕާޓީއެއްގެ މެންބަރެއްގެ ގޮތުގައި ނުހުރެވޭ ގޮތަށް ބިލް ފާސްކޮށްފައި ވާއިރު އެ ބިލް ގާނޫނަކަށް ވުމުން އިތުރު އިންތިޒާމްތަކެއް ހަމަޖައްސަން ޖެހެ އެވެ. ޖަލު ހުކުމް އަންނަ މީހުންގެ މައުލޫމާތު އިލެކްޝަންސް ކޮމިޝަނަށް ފޮނުވައި ޕާޓީއެއްގެ ދަފްތަރުގައި އެ މީހެއްގެ ނަން އޮތް ނަމަ އެ ނަމެއް އުނިކޮށް އެކަން އެ މީހަކު ނިސްބަތްވާ ޕާޓީއަކަށް ވެސް އަންގަން ޖެހޭނެ އެވެ. އެ އިންތިޒާމް ހަމަޖައްސާނެ ގޮތެއް އަދި ނޭނގެ އެވެ. ގައިދީންނަށް ޕާޓީތަކުގެ މެންބަރުކަން ގެއްލެނީ ވަގުތީ ގޮތުންނެވެ. އެއީ ޕާޓީތަކުގައި ބައިވެރިވެ ޕާޓީތަކުގެ އިސް މަގާމުތައް ފުރުން، މިހާރު ފާސްކުރި އިސްލާހުން މަނާކުރަނީ "ޖަލުގައި ހުންނަ މުއްދަތުގައި" ކަމަށް ސާފުކޮށް ބުނާތީ އެވެ. އެހެންވެ ޖަލުން މިނިވަންވުމާ އެކު، ކުރިން ހުރި ޕާޓީއެއްގެ މެންބަރެއްގެ ގޮތުގައި އެ މީހަކު ހަމަޖައްސަން ޖެހޭނެ އެވެ. އަނެއްކާ އަނެއް އިންތިޒާމެވެ.\nރައްޔިތުން މަޖިލީހުން ފާސްކުރާ ބިލްތައް ރައީސް އަބްދުﷲ ޔާމީން ވަރަށް އަވަހަށް ތަސްދީގު ކުރައްވަމުން ދިޔަ ނަމަވެސް ޖަލުތަކާއި ޕެރޯލްގެ ބިލަށް ގެނައި އިސްލާހު އަދި ތަސްދީގެއް ނުކުރައްވަ އެވެ. މި ބިލާ އެކު ފާސްކުރި އެހެން ބައެއް ބިލްތައް މިހާރު ވަނީ ތަސްދީގު ކުރައްވައިފަ އެވެ. އެހެންވެ މި އިސްލާހާ މެދު ބޮޑެތި ސުވާލުތަކެއް އުޅެނީ ކަމަށް ބަލަން ޖާގަ އެބަ އޮތެވެ. ގާނޫނީ މައްސަލައެއް ނެތް ކަމުގައި ވިޔަސް މި އިސްލާހުގެ ސަބަބުން އަންނަ ވަކި ބަދަލެއް ނެތިފައި، މުއައްސަސާތަކަށް އިތުރު ބުރައެއް ނޫނީ ނެތެވެ.


Messi aaeku Barcelona gai masakkaiy kuran beynun: Xavi - AO News\nބާސެލޯނާގެ ކެޕްޓަން ލިއޮނަލް މެސީ (ކ) އާއި އެ ޓީމުގެ ލެޖެންޑް ޒަވީ ހެނާންޑޭޒް (ވ) ފޮޓޯއަކަށް ހުއްޓިގެން. --ފޮޓޯ: ގެޓީ އިމޭޖަސް\nއާޖެންޓީނާގެ ކެޕްޓަން ލިއޮނަލް މެސީ އާއެކު އަދި އެއްފަހަރު މަސައްކަތްކުރަން ބޭނުންވާކަމަށް ގަތަރުގެ އަލް ސާދަށް އިރުޝާދު ދެމުން އަންނަ ބާސެލޯނާ އަދި ސްޕެއިނުގެ ކުރީގެ މިޑްފީލްޑަރު ޒަވީ ހެނާންޑޭޒް ބުނެފިއެވެ.\nދާދިފަހުން ޒަވީ ވަނީ އޭނާގެ އެންމެ ބޮޑު އުއްމީދަކީ ބާސެލޯނާ އަށް ކޯޗުކޮށްދިނުން ކަމަށާއި އެކަމަކު އަދި އެ މަގާމަށް މިހާރު އަންނަން މާއަވަސް ކަމަށެވެ.\nބާސެލޯނާ އާއެކު ގިނަ ގުނަ ކާމިޔާބީތަކެއް ހޯދާފައިވާ ޒަވީ ބުނީ ސްޕެއިނުގައި މެސީ މަޑުކުރަންޖެހޭނެ ކަމަށާއި، އެ ކްލަބަށް މެސީ ބޭނުންވާ ގޮތަށް މެސީ އަށް ވެސް ބާސެލޯނާ މުހިއްމުވާ ކަމަށެވެ. އަދި މެސީ އުފަލުގައި ބަހައްޓަންޖެހޭނެ ކަމަށާއި، އޭނާ އާއެކު އަދިވެސް ބާސެލޯނާ އަށް ކާމިޔާބީތައް ހޯދޭނެ ކަމަށެވެ.\n“މެސީ އަށް ބާސާ ބޭނުންވޭ، ހަމައެގޮތަށް ބާސާ އަށް މެސީ ވެސް މުހިއްމު. މެސީ އާއެކު ބާސާ އަށް އަދިވެސް އިތުރު ކާމިޔާބީތައް ހޯދޭނެ،” އެލް ޕައިސް އަށް ދިން އިންޓަވިއުގައި ޒަވީ ބުންޏެވެ.\nޒަވީ އިތުރަށް ބުނީ މެސީ އާ ދެމެދު ރަނގަޅު ގުޅުމެއް އެބައޮތް ކަމަށާއި، އޭނާ އަށް ވަރަށް ބޮޑަށް އިހްތިރާމްވެސް ކުރާ ކަމަށެވެ. މީގެއިތުރުން، ވޭތުވެދިޔަ 10 ވަރަކަށް އަހަރުގެ ތެރޭގައި ދުނިޔޭގެ އެންމެ މޮޅު ފުޓްބޯޅަ ކުޅުންތެރިޔާގެ ގޮތުގައި ހުރި މެސީ އަކީ ވަރަށް ވާދަވެރި ރޫޚެއް ހުންނަ ކުޅުންތެރިއެއް ކަމަށާއި، އޭނާ އަބަދުވެސް ބޭނުންވަނީ މޮޅުވާން ކަމަށް ވެސް ޒަވީ ފާހަގަކުރިއެވެ.\nއިންޓަވިއު ނިންމާލަމުން ޒަވީ ބުނީ، ޕްރޮފެޝަނަލީ އަދި އެއް ފަހަރު މެސީއާ ބައްދަލުކުރަން ބޭނުންވާކަމަށާއި، އެގޮތުން ދުނިޔޭގައި ހުރި އެންމެ މޮޅު ފުޓްބޯޅަ ކުޅުންތެރިޔާ އާއެކު އެއް ޓީމެއްގައި މަސައްކަތްކުރުމުން ކާމިޔާބީތައް ލިބުމުގެ ފުރުޞަތު ވަރަށް ބޮޑުވާނެ ކަމަށެވެ.\nމިހާރު އުމުރުން 40 އަހަރުގެ ޒަވީ ވަނީ އަލް ސާދު އާއެކު ހަދާފައިވާ އެއްބަސްވުން އެއް އަހަރު ދުވަހަށް އިތުރުކޮށްފައެވެ. އަދި މި އެއްބަސްވުމުގައި ހިމަނާފައިވާ މާއްދާއެއްގައި ބުނާގޮތުން ކޮންޓްރެކްޓްގެ މުއްދަތު ހަމަވުމުގެ ކުރީން ވަކި މުއްދަތެއްގެ ނޯޓިސްއެއް ދީފައި އޭނާ ބޭނުންވާ ކްލަބަކަށް ބަދަލުވުމުގެ އިހްތިޔާރުލިބިގެންވާ ކަމަށް މީޑިއާ ހަބަރުތައް ބުނެއެވެ.\nބާސެލޯނާކުޅިވަރުދުނިޔެލިއޮނަލް މެސީސްޕެއިންޒަވީ ހެނާންޑޭޒް


Thoofaan Shaheen: Oman aa Iran ah araa, bayaku maruve, ethah gellumeh! | ThePress\nLast Updated 13:54, 27 October\nތޫފާން ޝާހީން: އޮމާންއާއި އީރާނަށް އަރާ، ބަޔަކު މަރުވެ، އެތައް ގެއްލުމެއް!\n04 October 2021, 09:06\nތޫފާން ޝާހީންގައި އޮމާންގެ ވެރިރަށް މަސްކެޓްގެ މަގުތައް ވަނީ މުޅިންހެން ފެނު އަޑީގަ / ފޮޓޯ: ރޮއިޓާޒް\nއޮމާންއާއި އީރާންގެ އެކި ހިސާބުތަކަށް އާދީއްތަ ދުވަހުގެ ވަގުތެއްގައި އެރި ވަރުގަދަ ތޫފާން ޝާހީންގައި، މަރުވި މީހުންގެ އަދަދު9އަށް އަރައިފިއެވެ.\nގަޑިއަކު 120 އާއި 150 ކިލޯމީޓަރު ބާރު މިނުގައި ވައިޖެހެމުން ދިޔަ ތޫފާން ޝާހީންގެ ސަބަބުން، އޮމާންއާއި އީރާންގެ އެކި ހިސާބުތަކަށް ވަނީ ބޮޑެތި ގެއްލުންތަކެއް ލިބިފައެވެ.\nއޮމާންއިން ވަނީ، ތޫފާނަށް ތައްޔާރު ވުމުގެ ގޮތުން، އައްސޭރިފަށުގެ ސަރަހައްދުތަކުން، ރައްކާތެރި ހިސާބުތަކަށް މީހުން ބަދަލު ކޮށްފައެވެ. ވެރިރަށް މަސްކެޓްގެ މަގުތައް މިހާރު ވަނީ މުޅިންހެން ފެނު އަޑީގައެވެ.\nއީރާނުން ހަބަރު ދޭ ގޮތުގައި، ދެކުނު އިރުމަތީ ސިސްތާން ބަލޫޗިސްތާނުން މި ތޫފާނުގައި6މީހެއްގެ ފުރާނަ ވަނީ ގެއްލިފައެވެ. އީރާންގެ ރަސްމީ މީޑިއާއާ ހަވާލާދީ، ބައިނަލްއަގުވާމީ ހަބަރު ބުނާ ގޮތުގައި، ކަރަންޓު ފެސިލިޓީތަކާ، މަގުތަކަށްވެސް ވަނީ ގެއްލުން ވެފައެވެ.\nތޫފާން އެރުމުގެ ކުރިން، ހިނގި ފެން ބޮޑުވުމުގެ ހާދިސާގައި އޮމާންއިން ބަޔަކު މަރުވި ކަމަށްވެސް ރިޕޯޓް ކޮށްފައިވެއެވެ. އޭގެ ތެރޭގައި ކުޑަ ކުއްޖަކުވެސް ހިމެނޭ ކަމަށް ހަބަރު ލިބެއެވެ.\nއޮމާންއާ ބޯޑަރު ހިއްސާކުރާ އެކުވެރި އަރަބި އިމާރާތުގެ އަލް-އައިން ސަރަހައްދުގެ ރަށްވެހިން، މިއަދު ގޭގައި ތިބެގެން މަސައްކަތް ކުރާ ގޮތަށް ވަނީ ހަމަޖައްސާފައެވެ. މި ފިޔަވަޅަކީ، ކޮންމެހެން ނިކުންނަން ޖެހިގެން މެނުވީ ގެއިން ބޭރަށް ނިކުމެ އުޅުން ހުއްޓުވުމަށް އެޅި ރައްކާތެރި ކަމުގެ ފިޔަވަޅެކެވެ.\nޔޫއޭއީއިން ދަނީ ތޫފާނަށް ތައްޔާރު ވުމުގެ ގޮތުން، ރައްކާތެރި ކަމުގެ ފިޔަވަޅުތައް އަޅަމުންނެވެ.\nގެއްލުން ދެނިވި މިފަދަ ތޫފާންތައް، ގަލްފް ސަރަހައްދުގައި، ދޭތެރެ ދޭތެރެއިން އުފެދެއެވެ. މިދިޔަ ޖުލައި މަހުގެ ތެރޭގައި، އޮމާންގެ އުތުރުގެ ސަރަހައްދަށްވެސް އިންތިހާއަށް މޫސުން ގޯސްވި މަންޒަރު ވަނީ ފެނިގެން ގޮސްފައެވެ.\nއީރާން މޫސުން މޫސުމީ ނޭދެވޭ ބަދަލު ފެންބޮޑުވުން ދުނިޔެ


Maleyge Hukuru miskithehgai bidheyseeaku alhukameh koffi! | ThePress\nމާލޭގެ ހުކުރު މިސްކިތުގައި ބިދޭސީއަކު އަޅުކަމެއް ކޮށްފި!\n22 July 2021, 09:08\nމާލޭގެ މިސްކިތެއްގައި ބިދޭސީއަކު އަޅުކަމެއް ގައި އިންނަ މަންޒަރު\nމާލޭ ހުކުރު މިސްކިތައް އަރައި ބިދޭސީ އަންހެނަކު އަޅުކަމެއް ކޮށްފިއެވެ.\nމި މަންޒަރު ފެންނަ ވީޑިއޯއެއް މީސް މީޑިއާގައި ދަނީ ދައުރުވަމުންނެވެ. ވީޑިއޯ އިން ފެންނަނީ އަންހެން މީހާ "މެޑިޓޭޝާން" ގައި އިންނަ މަންޒަރެވެ. އެއީ ޔޯގާ ކަސްރަތު ކުރާ މީހުން ވެސް އިށީނދެގެން ތިބޭ ގޮތެކެވެ. ވީޑިއޯ އާންމު ކުރި ބައެއް ފޭސްބުކް ޕޭޖްތަކުގައި ވެސް ބުނެފައި ވަނީ އަންހެން މީހާ އިނީ ޔޯގާ ކަސްރަތު ކުރަން ކަމަށެވެ. ނަމަވެސް ވީޑިއޯ އިން ފެންނަ އަންހެން މީހާ އިނީ ޔޯގާ ކަސްރަތަށް ވުރެ ބޮޑަށް އަޅުކަމެއްގައި ކަމަށް ފާހަގަ ކުރެވެއެވެ.\nމާލޭ ހުކުރު މިސްކިތުގައި ނަމާދު ކުރުމުގެ ހުއްދަ އޮންނަނީ ވެސް ހަމައެކަނި ފިރިހެނުންނަށެވެ.\nހުކުރު މިސްކިތަށް އަރާ އިން އަންހެން މީހާއާ ބެހޭ ގޮތުން ފުލުހުންވެސް އަދި ކަމާބެހޭ އެއްވެސް އިދާރާއަކުން އަދި އެއްޗެއް ނުބުނެއެވެ. މި މަައްސަލައިގައި ރައްޔިތުންގެ މަޖިލީހުގެ ހދ ނޮޅިވަރަމް ދާއިރާގެ މެންބަރު މުހައްމަދު ނަޝީދު އަބްދުﷲ ވަނީ ކަންބޮޑުވުން ފާޅު ކުރައްވައި، "ރައްޔިތުން ނިކުމެ ތަޅާމާރައިގެން ވެސް މިކަން މިހާރުން މިހާރަށްވެސް ހުއްޓުވަން ޖެހޭ. ނޫނީ މާދުރުނޫން މުސްތަގުބަލެއްގައި މިސްކިތުގެ ބަދަލުގައި ފައްޅިތައް ފެންނަން ފަށާނެ" ކަމަށް ވިދާޅުވެ ޕޮލިހާއި އިސްލާމިކް މިނިސްޓްރީއާއި ހޯމް މިނިސްޓްރީގެ ސަލާކުކަމަށް އެމައްސަލަ ފާހަގަ ކުރައްވާފައެވެ.\nފަހަކަށް އައިސް މިސްކިތަށް އިހްތިރާމް ކުޑަވާ އެތައް ކަމެއް މިސްކިތްތަކުގެ ތެރޭގައި ހިނގަމުން އާދެއެވެ. އެގޮތުން މަސްތުގެ ހާލުގައި ތިބޭ ދިވެހި ފިރިހެނުން މިސްކިތްތަކުގައި މަސްތުވާތަކެތި ބޭނުންކޮށް އެތަކެތި ފޮރުވަން ހަތީމުގެ ތެރެއަށް ލުމާއި، މިސްކިތްތެރޭގައި ނިދާ ހެދުން އެތައްް ފަހަރަކު ވަނީ ފާހަގަ ވެ ފިޔަވަޅު އަޅާފައެވެ.\nހަބަރު ހުކުރު ސިޔާސީ\nރައްޔިތުން ނިކުމެގެންވެސް މިސްކިތްތަކުގައި ހިންގާ އިސްލާމްދީނާ ޚިލާފު ޢަމަލުތައް ހުއްޓުވަން ވެއްޖެ! ނަމަވެސް ތަޅާ މަރާކަށް ނުޖެހޭ. އެއީ އިސްލާމްދީނުގެ އިމެއްނޫން. އިސްލާމްދީނަކީ އެދީނުގެ ހުދޫދުގެތެރޭގައި ހުރިހާ ކަމެއްވެސް ކުރަން އަމުރުކުރައްވާފައިވާ އެންމެ މަތިވެރި ދީން. އިސްލާމްދީން ފިޔަވައި އެހެން ދީނެއް ގަބޫލުކުރާމީހާގެ އަމަލުތައް ބާތިލްވެގެންވޭ...


Covid-19: Fageeru Gaumu Thakuga Vaccine Bahaanee Kihineh? - Vaguthu\nކޮވިޑް-19: ފަގީރު ގައުމުތަކުގައި ވެކްސިން ބަހާނީ ކިހިނެއް؟\nކޮވިޑް-19 ގެ ނުރައްކާ މުޅި ދުނިޔެއަށް އޮތް އިރު ފަގީރު ގައުމެއް، މުއްސަނދި ގައުމަކަށް ބަލީގެ އަސަރު ނުފޯރައޭ ކިޔާނެ ފުރުސަތެއް މިއަދު ނެތެވެ. ގައުމުތައް ކުރިއަރާފައިވާ މިންވަރު މިފަދަ ހާލަތްތަކުގައި ވަޒަން ކުރެވޭ އިރު މުއްސަނދި ގައުމުތަކުން ކޮވިޑް-19 އަށް ވެކްސިން އުފައްދައި ބޭނުން ކުރި ކަމުގައި ވިޔަސް ފަގީރު ގައުމުތަކުގައި ވެކްސިން ގަނެވޭނެ ފެންވަރު ނެތުމުގެ ވާހަކަ ނުދައްކައި ފަސް ޖެހޭކަށް ނެތެވެ.\nދުނިޔޭގެ އެކިކަންކޮޅުތަކުން މިހާތަނަށް 100 މިލިއަނަށް ވުރެ ގިނަ މީހުންނަށް ކޮވިޑް-19 ޖެހިފައިވާ އިރު އެތައް މިލިއަން މީހުންގެ ފުރާނަ ވަނީ މި ބަލީގެ ސަބަބުން ގޮސްފައެވެ. ކޮވިޑް ވެކްސިން ފަގީރު ގައުމުތަކަށް ނުލިބި މުއްސަނދި ގައުމުތަކުން ހުސްކޮށްލާނެ ކަމުގެ ބިރު މިހާރު ވަނީ އުފެދިފައި އެވެ. ނަމަވެސް ކޮވެކްސް ކިޔާ ޖަމިއްޔާ އަކުން ވަނީ އެއްވެސް ގައުމެއް ބާކީ ނުކޮށް ވެކްސިން ލިބޭތޯ ކަށަވަރުކުރުމަށް މަސައްކަތް ފައްޓައިފައެވެ.\nކޮވިކްސް އަކީ ކޮބާ؟\nކޮވިކްސްއަކީ ދުނިޔޭގެ 180 ގައުމަށް ބޭނުންވާ ވަރަށް ވެކްސިން އުފެއްދުމަށް ބާރު އަޅައި ވެކްސިން ފޯރުކޮށްދީފައިވާ ޖަމިއްޔާއެކެވެ. އެއީ ދުނިޔޭގެ ސިއްހަތު ޖަމިއްޔާ އިން އުފައްދާފައިވާ ޖަމިއްޔާއެކެވެ. މި ޖަމިއްޔާއާ އެއްކޮށް ގްލޯބަލް ވެކްސިން އެލަޔެންސް އާއި އެޕިޑަމިކް އެވެއާނެސް ޕްރިޕެއަޑްނެސް ގެ ކޯލިނިޝަނުން ވެސް މަސައްކަތް ކުރެއެވެ.\nކޮވިކްސް އުފެދިފައި ވަނީ ކޮވިޑް-19 ވެކްސިން ގްލޯބަލް އެކްސެސް ފެސިލިޓީ އަށެވެ.\nކޮވިޑް-19 އަށް އުފައްދާ ވެކްސިންގެ އެންމެ ފަހުގެ ތަފާސް ހިސާބުތައް ދައްކާ ގޮތަށް ބަލައި ޑަބްލިއުއެޗްއޯގެ އިސްފަރާތް ޓެޑްރޮސް އަދަނޮމް ގެބްރެޔެސަސް ވިދާޅުވީ މިހާތަށް 39 މިލިއަން ޑޯސް ގެ ވެކްސިން ގައުމުތަކަށް ފޮނުވާފައިވާ ކަމަށާއި އޭގެ ތެރޭގައި މުއްސަނދި 49 ގައުމު ހިމެނޭއިރު ފަގީރު ގަައުމުތަކުގެ ތެރޭގައި 25 ގައުމު ހިމެނޭ ކަމަށެވެ.\nއެ ޖަމިއްޔާ އިން ބުނީ އަންނަ ފެބްރުއަރީ މަހުގައި ވެކްސިންތައް ފޯރުކޮށްދޭން ފަށާނެ ކަމަށާއި އޭގެ ތެރޭގައި އެންމެ ފަގީރު ގައުމުތަކާއި ފަގީރު ކަމުން އަރައިގަނެފައިވާ ގައުމުތައްވެސް ހިމެނޭނެ ކަމަށެވެ.\nކޮވެކްސް އިން އުންމީދު ކުރާ ގޮތުގައި މި އަހަރު ނިމުމުގެ ކުރީން ދެ ބިލިއަނަށް ވުރެ ގިނަ ޑޯސްގެ ވެކްސިން މުޅި ދުނިޔޭގެ އެކި ހިސާބުތަކުގެ ގައުމުތަކަށް ފޯރުކޮށްދެވޭނެ އެވެ. އެގޮތުން 1.8 ބިލިއަން ވެކްސިން ފޯރުކޮށްދޭނީ 92 ފަގީރު ގައުމަށް ކަމަށް އެ ޖަމިއްޔާ އިން މައުލޫމާތުދެއެވެ.


China ge Huawei amaazukoh Trump ge garaareh\nޗައިނާގެ ވާވޭއަށް އެމެރިކާގެ ކުންފުނިތަކާ ވިޔަފާރި ކުރުމުގެ ފުރުސަތު ވަނީ ހަނިވެފައި. -- ފޮޓޯ: ރޮއިޓާސް\nވޮޝިންގްޓަން (މެއި 16) - އެމެރިކާގެ ގައުމީ ސަލަމާތަށް ނުރައްކަލެއް ކުރިމަތިވާފަދަ ބޭރުގެ މުއާސަލާތީ އާލާތްތައް އެމެރިކާގެ ކުންފުނިތަކުން ބޭނުން ކުރުން މަނާ ކުރާ ގަރާރެއް ރައީސް ޑޮނަލްޑް ޓްރަމްޕް ނެރުއްވައިފި އެވެ.\nވަކި ގައުމެއް ނޫނީ ކުންފުންޏެއް އެ ގަރާރުގައި ބަޔާންކޮށްފައި ނުވި ނަމަވެސް، ޓްރަމްޕްގެ ގަރާރުގެ އަމާޒަކީ ޗައިނާގެ މުވާސަލާތީ ކުންފުނި ވާވޭ ކަމަށް ބެލެވެ އެވެ. ވާވޭގެ އުފެއްދުންތައް ބޭނުން ކޮށްގެން ޗައިނާ ސަރުކާރުން ޖާސޫސު ކުރަމުންދާ ކަމުގެ ކަންބޮޑުވުން ފާޅުކުރަމުންދާ ގައުމުތަކުގެ ތެރޭގައި އެމެރިކާ ހިމެނެ އެވެ. އޭގެ އިތުރުން، ވާވޭއިން އަލަށް ތައާރަފުކުރި5ޖީ ނެޓުވާކުތައް ބޭނުން ނުކުރަން ވެސް އެމެރިކާއިން ދަނީ އެކި ގައުމުތަކަށް އިލްތިމާސް ކުރަމުންނެވެ.\nޓްރަމްޕްގެ ގަރާރު ނެރުއްވާފައިވަނިކޮށް، ސަރުކާރުގެ ހުއްދަނެތި އެމެރިކާ ކުންފުނިތަކުގެ ޓެކްނޮލޮޖީ ބޭނުންނުކުރެވޭ ބޭރުގެ ކުންފުނިތަކުގެ ލިސްޓުގައި އެމެރިކާގެ ކޮމާސް ޑިޕާޓްމަންޓުން ވަނީ ވާވޭ ހިމަނައިފަ އެވެ.\nޓްރަމްޕްގެ އެ ނިންމެވުމާއެކު މިހާރުވެސް ވިޔަފާރީގެ ހަނގުރާމައެއް ކުރަމުންދާ ޗައިނާއާއެކު އުފެދިފައިވާ ނުތަނަވަސްކަން އިތުރަށް ހޫނު ވެދާނެކަމުގެ ބިރު ވަނީ ހީވެފަ އެވެ.\nއެމެރިކާގެ އެ ނިންމުން ކުށްވެރިކުރަމުން، ވާވޭއިން ނެރުނު ބަޔާނެއްގައި ބުނެފައިވަނީ އެ ކުންފުނީގެ އެއްވެސް އުފެއްދުމަކުން ގައުމީ ސަލާމަތަށް ނުރައްކަލެއް ކުރިމަތިނުވާނެ ކަމަށާއި، އެ ކުންފުނީގައި ޗައިނާ ސަރުކާރުގެ އެއްވެސް ނުފޫޒެއް ނޯންނާނެ ކަމަށެވެ.\nދުނިޔޭގެ އެކި ގައުމުތަކާއެކު ޗައިނާއިން ކުރާ ވިޔަފާރީގެ މުއާމަލާތްތަކާ ގުޅޭގޮތުން ޓްރަމްޕް ރައީސްކަމަށް ވަޑައިގެންނެވުމުގެ ކުރިންވެސް ކަންބޮޑުވުން ފާޅުކުރައްވައިފަ އެވެ.\nހަނގުރާމައަށް ހައްލެއް ހޯދަން ދެ ފަރާތުން ކުރަމުންދާ މަޝްވަރާތައް ކުރިއަށްދާ ދުވެލި މާ ބޮޑަށް ލަސް ކަމަށް ވިދާޅުވެ، އެމެރިކާއަށް އެތެރެކުރާ ޗައިނާގެ އިތުރު 200 ބިލިއަން ޑޮލަރުގެ މުދަލުން މިދިއަ ހުކުރު ދުވަހު ވަނީ ޑިއުޓީ ބޮޑުކޮށްފަ އެވެ. އޭގެ ރައްދުގައި ޗައިނާއިންވެސް ވަނީ އެމެރިކާއިން އެތެރެކުރާ މުދަލުން ޓެކްސް އިތުރުކޮށްފަ އެވެ.


HEYRIYA: Raajjeyge Atholheh Ge Verikan Kuri Furathama Anhenaa - Dhonsitheebu - Vaguthu\nރާއްޖޭގައި އަތޮޅެއްގެ ވެރިކަން ކުރި ފުރަތަމަ އަންހެނާ - ދޮންސިއްތީބު\nދޮންސިއްތީބު އާއި ފިރިމީހާ ކެލާތަކުރުގެ މަހާނަ، މި މަހާނަ ހުންނަނީ ކެޑޭރި މިސްކިތުގައި -- ވަގުތު އިމޭޖެސް: އިބްރާހިމް ޝާބިލް\n(ފުވައްމުލައް ސިޓީ) ސުލްތާނާ ހަދީޖާ ރެހެންދި ކަނބައިދިކިލެގެއަކީ ކޮން ބޭކަނބަލެއްކަން މިހާރު ގިނަބަޔަކަށް އެނގޭނެއެވެ. އެއީ ދިވެހިރާއްޖޭގެ ރަސްކަން ނުވަތަ ރަނިކަން ކުރެއްވި ފުރަތަމަ އަންހެން ބޭފުޅާއެވެ. ރާއްޖޭގައި 35 އަހަރު ވަންދެން ރަނިކަން ކުރެއްވި ރެހެންދި ހަދީޖާއާ ގުޅޭގޮތުން ތަފާތު ވާހަކަތަކެއް އަޑު އިވިގެން ގޮސްފައިވާ އިރު، އެކަމަނާއާ ގޮތުން ފޮތް ފޮތުގައި ވެސް ތަފާތު ވާހަކަތަކެއް އެބަ ހުއްޓެވެ. މިއީ އެކަމަނާއާ ބައްދަލު ކުރައްވަން މީގެ އެތައް އަހަރެއް ކުރިން ފުވައްމުލަކުން ދިޔަ އަންހެނެކެވެ. މިއީ މިރަށު ގަލްއަޑިގެދަރި ދޮންސިއްތީބުގެ ވާހަކައެކެވެ.\nފޮތްތަކުން އެނގެން އޮންނަ ގޮތުގައި ރެހެންދި ހަދީޖާއަކީ އަބުއި ބޭފުޅެކެެވެ. އެ ޒަމާނުގައި ކަންތައް އޮންނަ ގޮތުން ރަނިކަން ކުރައްވާ ބޭފުޅަކު ރުއްސުމަކީ ފަސޭހަކަމެއް ނޫނެެވެ. އެހެންކަމުން ކަނބަލަކު ރެހެންދި ހަދީޖާގެ ޝައުގުވެރިކަން ދަމައިގަންނާނީ ކިހާވަރެއް ވީމަ ހެއްޔެވެ؟ ދޮންސިއްތީބު ވަނީ ރެހެންދި ހަދީޖާގެ ޝައުުގުވެރިކަން ދަމައިގަނެފައެވެ. އެކަމުގެ ސަބަބުން އޭނާއަށް ވަނީ މިރަށުގައި ވާރުވެރިކަން (އަތޮޅުވެރިކަން) ކުރަން ހަވާލުކޮށްފައެވެ. ވާރުވެރިންނަކީ އިހުގައި ވާރާއި ހަވާލުވެ ހުންނަ މީހާއެވެ. ވާރު ނެގި ޒަމާނުގައި އެއީ އަތޮޅުވެރިޔާއެވެ.\nދޮންސިއްތީބުއާ ގުޅޭގޮތުން މިރަށުގައި ކަތީބުކަން ކުރެއްވި މުހައްމަދު ވަހީދު އަހުމަދު ވިދާޅުވީ، ދޮންސިއްތީބުގެ މަހާނައޭ ކިޔާފައި މީހުން ދައްކާ މަހާނައެއް ކެޑޭރި މިސްކިތްދޮށުގައި ހުންނަ ކަމަށެވެ. އަދި ދޮންސިއްތީބުގެ މަހަނާއަށް މީހުން ނަދުރު ބުނެ ނަހަދާ ކަމަށްވެސް ވިދާޅުވިއެވެ.\n"ކުރީ ޒަމާނުގައި އަންހެން ބޭފުޅަކު އަތޮޅެއްގެ ވާރުވެރިކަން ކުރެއްވި ވާހަކައެއް އެއްވެސް ތަނަކުން އިވިފައެއް ނޯވޭ، ބެލެވެނީ ރާއްޖޭގެ ފުރަތަމަ އަންހެން އަތޮޅުވެރިޔާ ކަމަށް" މުހައްމަދު ވަހީދު ވިދާޅުވިއެވެ.\nދޮންސިއްތީބު ވަޅުލާފައި ވަނީ މިރަށުގައި 1550 ވަނަ އަހަރު ވެލިގަލުން އެޅި ކެޑޭރެ މިސްކިތުގެ ގަބުރުސްތާނުގައެވެ.\nދޮންސިއްތީބުއާ ގުޅޭގޮތުން ދެކެވެމުންދާ ވާހަކަ!\nއޭނާގެ ދައްތައެއް/ކޮއްކޮއެއް ކޮންމެވެސް މައްސަލައެއްގައި މާލެ ގެންދިޔަ ދަތުރެއްގައި އޭނާވެސް ދިޔައެވެ. އެ ދިޔައިިރު، އޭނާ ރޯނު ވެށީ ފެންފޯއް ދޮންވެގެން އޭގެ ތޮށި ހިކުމުން އޭގެންނެވެ. އާންމުކޮށް ދަތުރު މަތީގައި ރޯނު ވަށައެވެ. އެ އެއްޗެހިން އޭނާ ރޯނު ވަށައިގެން، ތައްޔާރުކޮށްގެން އޭނާ ދިޔަަ ކަމަށް ވަނީ ރަސްކަލުގެ ވެދުމަށް އަރުވާށެވެ. އޭރު ތަހުތުގައި އިންނެވި ކަމަށް ބުނެވެނީ ރެހެންދި ހަދީޖާއެވެ.\n"ރެހެންދި ހަދީޖާއަށް އޭނާއަކީ ވަރަށް ހާއްސަ މީހަކަށްވެގެން، ރެެހެންދި ހަދީޖާއޯ އޭނާއަށް ވާރުވެރިކަން ދިނީ، އެހެން ކިޔަނީ" މުހައްމަދު ވަހީދު ވިދާޅުވިއެވެ.\nއަތޮޅު ގޭގައި ގިނަ ދުވަސްތަކެއް ވަންދެން މަސައްކަތް ކުރެއްވި ހުސައިން ޝަރީފް މުހައްމަދު ވިދާޅުވީ، އޭނާއަށް ރަށުގެ ވެރިކަން ލިބިގެން އެނބުރި ރަށަށް އޮޑިއެއްގައި ވަޑައިގަންނަވަނިކޮށް ހުވަނދު އަތޮޅުގައި އޮަޑި ދުއްވި ދުވަހު އޮޑި މީހުން ހިބަރެއް ބޭނި ކަމަށެވެ.\n"އެ ހިބަރު ބޭނުމުން އޭނާ ވިދާޅުވިކަމަށް ވަނީ އޭގެ އެންމެ މީރު ތަނަކީ ކޮބައިކަން، އެގޮތަށް ބުނުމުން އެ މީހުން ބުނި ކަމަށް ވަނީ އެއީ ބޯށި ފިޔައޭ އެންމެ މީރު ވާނީ، އެހެންބުނީމަ ވިދާޅުވި އޮޑި އަނބުރާލާށޭ، ދެން އޮޑި އަނބުރާލާފައި އަނެއްްކާ މާލެ ދިޔައީ، އޭނާ މާލެ ގޮސް ރަދުން އަރިހުގައި ދެންނެވިއޭ ހިބަރުގެ ބޯށި ފިޔައަކީ ވާރުވެރިޔާއަށް އޮންނަ އެއްޗެއްކަމަށް ފަތްކޮޅެއް ލިޔުއްވާށޭ،" ހުސައިން ޝަރީފް މުހައްމަދު ވިދާޅުވިއެވެ.\nމި ދެ ބޭފުޅުންވެސް ވަނީ މި ވާހަކަތަކަކީ ތެދު ވާހަކައެއްކަމަށް ގަބޫލުނުކުރައްވާ ކަމަށް ވިދާޅުވެފައެވެ.\nހުސައިން ޝަރީފް ވިދާޅުވީ، އޭނާ ކުޑައިރުވެސް ހިބަރުގެ ބޯށި ފިޔައަކީ ކަތީބު ގެއަށް ގެންދާ އެއްޗެއްކަމަށް އޭރު މީހުން ބުނެ އުޅޭ ކަމަށެވެ.\nދޮންސިއްތީބު މަހާނަ ކައިރީގައި އިތުރު މަހާނައެއް!\nދޮންސިއްތީބު ކިޔުނު މި މީހާގެ މަހާނަ ކައިރީގައި އިތުރު މަހާނައެއްވެސް ހުރެއެވެ. މިރަށު މީހުން ބުނާގޮތުގައި، އެއީ އޭނާގެ ފިރިމީހާގެ މަހާނައެވެ. އޭނާގެ ފިރިމީހާއަކީ ކެލާ އަށް ނިސްބަތްވާ މީހެކެވެ. އޭނާއަށް ކިޔަނީ ކެލޭ ތަކުރެވެ.\n"އެ މަހާނަ ހުރި ގޮތަށް ބަލާއިރު ބޮޑަށް ފާހަގަކުރެވެނީ ކެލައި ތަކުރު މަރުވީ ކުރިން ކަމަށް، އެއީ ބިސްތާން ހުރިއިރު، ފުރަތަމަ މި ހުންނަނީ ކެލައި ތަކުރު މަހާނަ، ދެން މި ހުންނަނީ ދޮންސިއްތީބު މަހާނަ، ފުރަތަމަ މަރުވާ މީހާތާ ފުރަތަމަ ވަޅުލާނީ، ދެން ޖެހިގެންތާ ދެން މަރުވާ މީހާ ވަޅުލާނީ". ހުސައިން ޝަރީފް މުހައްމަދު ވިދާޅުވިއެވެ.\nދޮންސިއްތީބުގެ މަަހާނަ ހުންނަނީ ކެޑޭރެ މިސްކިތައް ވަދެގެން ދާއިރު، މިސްކިތުގެ ކުރިމަތިން އޮންނަ ހަނި ޖަގާއިގެ ކަނާތް ފަރާތުގައެވެ. އެތަނުގައި ފިލާ ޖަހާފައި ވެއެވެ. އަދި ބިސްތާނެއްގެ ގޮތުގައި ރާނާފައިވެސް ވެއެވެ.\nދޮންސިއްތީބުގެ މަަހާނަ ހުންނަނީ ކެޑޭރެ މިސްކިތަށް ވަދެގެން ދާއިރު، މިސްކިތުގެ ކުރިމަތިން އޮންނަ ހަނި ޖަގާއިގެ ކަނާތް ފަރާތުގައި - -- ވަގުތު އިމޭޖެސް: އިބްރާހިމް ޝާބިލް\nދޮންސިއްތީބުއާ ކެލާތަކުރާ ގުޅޭ އިތުރު ވާހަކަތައް!\nއޭރު ރާއްޖެ ތެރޭގެ ރަށަކުން މީހަކު އައިސްގެން އެ މީހާއަކީ ރަނގަޅަށް އުޅޭ މީހަކު ކަމުގައިވާ ނަމަ، އެ މީހާއަކީ އެހެން މީހުން ގަބޫލު ކުރާ މީހެއްގެ ގޮތުގައި ވެފައި އޮވެއެވެ. އެގޮތަށް ގަބަލޫ ކުރެވުނު ގަބޫލުކުރުންތަކުގައި ކެލޭ ތަކުރަކީ ހާއްސަ މީހެކެެވެ.\nދޮންސިއްތީބު އަށް ބަލާއިރު، އޭނާއަކީ މުއްސަނދި މީހެއް ކަމަށް ބުނެ އުޅެއެވެ.\nއޭނާއާ ގުޅޭގޮތުން މިރަށު ކަތީބުކަން ކުރެއްވި މުނީރު ވިދާޅުވީ، އޭނާގެ ދޯންޏަކުން މަހަށް ދިޔަ ކޮއްކޮގެ ފިރިމީހާ އެނބުރި ރަށަށް އައިސް، އެ ދެމަފިރިންގެ ދެމެދުގައި ޖެހުނު މައްސަލައެއްގައި ފިރިމީހާ މަރުވީ ކަމަށެވެ. އެ މައްސަލާގައި ފަނޑިޔާރު ގެއަށް ދޮންސިއްތީބު ދާން ޖެހުނީއެވެ.\n"މި ދިޔައީ ދޮންސިއްތީބުގެ އަމިއްލަ އޮޑިއެއްގައި، ދިޔައިރު، ދިޔައީ އަމިއްލައަށް މަސައްކަތް ކޮށްގެން ރޯނު ވަށައިގެން، ފެންފޯށް ތޮށީގައި ރޯނު ވެށިކަމަށް ކިޔާ އުޅެނީ، ގޮސްފައި ފަނޑިޔާރު ގެއިން އޭނާ އިށީންނާށޭ ބުނީމަ، މި އިށީންނީ އެއްކަލަ ރޯނުކޮޅު ބިންމަތީ ބާއްވައިގެން އޭގެ މަތީގައި" މުނީރު ވިދާޅުވިއެވެ.\nމުނީރު ވިދާޅުވީ، އޭނާ އެ ރޯނު މަތީގައި އިށީންނުމުން، އެތަނުގައި ތިއްބެވި މީހުން، އޭގެ މަތީގައި އިށީންނީ ކީއްވެގެންތޯ ސުވާލު ކުރި ކަމަށެވެ. އަދި ދޮންސިއްތީބު ބުނިކަމަށް ވަނީ، އޭނާއަކީ އަމިއްލަ މަސައްކަތުން އުޅޭ މީހެއް ކަމަށާއި، ބޭނުންވަނީ އަމިއްލަ މަސައްކަތުން ހެދި އެއްޗެއްގައި އިށީންނަން ކަމަށް ބުނި، ކަމަށް މުނީރު ވިދާޅުވިއެވެ.\n"ރަދުން އެކަމާއި، އޭނާއަށް ބޭނުންވަނީ ކޮންއެއްޗެއްތޯ ދޭންވީ، ބުނީމަ ބުނީ، ތިމަންނަ ބޭނުންވަނީ ފުވައްމުލައް ވާރުވެރިކަމޭ، ދެން އޭނާއަށް ވާރުވެރިކަން ލިބިގެން އޭނާ މިކޮޅަށް އައިސް އޭނާ މިތަނުގައި ވާރުކުރީ" މުނީރު ވިދާޅުވިއެވެ.\nއޭނާގެ ހާއްސަ ހިދުމަތްތަކެއް ފާހަގަކުރެވިފައެއް ނުވެއެވެ. އޭނާ ދިރިއުޅުނު ގެކޮޅުވެސް މިރަށުގައެއް ނެތެެވެ. އަދި އާއިލާގެ މީހަކުވެސް މިރަށުގައި ނެތެވެ.\nތިޒާތުގެ ވާހަކަތައް ގަބޫލުކުރަން ދަތިވާނެ. ޔޯލަ ވާހަކަތައް ލިޔުމުގެ ބޭނުމެއް ނެތް.\nޖެނުއަރީ 18, 2021 17:42\nތާރީޙް އަކީ އަބަދުވެސް ގިނަފަހަރަށް މީހުންގެ ތުންތުން މަތިން އަންނަ ވާހަކަ ތަކެކެވެ. އެޒަމާނަކީ ފޮޓޯ އެއް ހުރި ޒަމާނެއް ނޫނެވެ. ވީމާ މިވާހަކަތައް ޤަބޫލު ކުރެވެއެވެ.\nޖެނުއަރީ 18, 2021 17:11\nހަމަ ހުސް ހޮޅި ފޭކު ވާހަކަ. މިޒަމާނުގަ އަހަރެމެން ގަބޫލެއް ނުކުރަން ތިޒާތުގެ ވާހަކަތަކެއް. ދޮން ބަންޑާރައިން، ޕޯޗުގީޒުން، ބޮޑުތަކުރުފާނު ފަދަ ވާހަކަ ތަކަކީ މީހުން ފޮނިތޮށި ކާފޫރުތޮޅި އަޅައިގެން ދައްކާ ފޭކު ވާހަކަތައް\nޖެނުއަރީ 18, 2021 18:04\nރެހެންދި ޚަދީޖާއަކީ އޭރުގެ ފެމިނިސްޓެއް. ގަނޑުވަރުގައި އަންހެންކުދީން ގެންގުޅޭކަމަށްވޭ. ދެން ފުވައްމުލަކުން ރީތި އަންހެނަކު ފެނުނީމާ އެ އަންހެނާއާ ގުޅެން އޭގެ އަގަކަށް ދެއްވީ، ފުވައްމުލަކުގެ ވާރުވެރިކަން. އެހެން އުޅެނިކޮށް ދޮންތިއްތިބޫއާ ކެލޭ ތަކުރާ ދިމާވީ. ކެލޭ ތަކުރަކީ، ގަނޑުވަރުގައި ގެންގުޅުނު ޚާދިމެއް. ކޮންމެއަކަސް މި ކެލޭ ތަކުރާއި ދޮންތިއްތިބޫ ހިތާވެގެން އުޅޭކަން އެނގުމުން، ރެހެންދި ޚަދީޖާ އެ ދެމީހުން ފުވައްމުލަކަށް ފޮނުވާލީ. އަދި ދޮންތިއްތިބޫއާއެކު މަރުދުވަހަށްވެސް އުޅުމަށް ވަޢުދުކުރުވާ ފައި ކެލޭ ތަކުރު ފޮނުވާލީ. އެ ދެމީހުންގެ ޢާއިލާވެސް އެބައޮތް. ވަގުތުމީހުން ސަރުކާރަށް ތިކޮށްދޭ ކެމްޕޭނަށް ސަލާމް. ސަންޖޭ ފަރީދަށްވެސް ސަލާމް.\nޖެނުއަރީ 18, 2021 18:48\nމަ ކޮބާ؟ މަވެސް ވެރިކަން ކުރިން.\nޖެނުއަރީ 19, 2021 05:05\nތޯތޯ ވާހަކަތަކަކީ ތޯތޯ ވާހަކަ. އެބާވަތުގެ ގިނަ ވާހަކަ ތަކުގެ ތެރޭގައި ވަރަށް ނާދިރު ކަންކަމުގެ ވާގަކަ އާދޭ. ވެދާނެކަމަށް ނުވަތަ ކުރެވިދާނެ ކަމަށް ސިކުޑިއަށް އެއްގޮތަކަށް ޤަބޫލު ކުކުރެވޭ ކަންކަން ކޮށްފައިވާކަމަށް ކިޔާ އުޅޭ. ކޮންމެއަކަށް ޙަޤީޤަތެއްގެ ބައިކުޅަބައި ހިމަނާގެން ފުލޯކު ތޯތޯތަކާއެކު ކިޔޭ މިފަދަ ވާހަކަ ތަކަކީ ބޭނުންތެރި އެއްޗެއް. މިވާހަކައިންވެސް އެންމެ ކުޑަމިނުން މިއަންހެން ބޭފުޅާއަކީ ވަރަށް ކެރޭ ބޭފުޅެއްކަން އެގޭ. ރަނިކަމަނާއާ ބައްދަލުވާން ބައްދަލުވާން އިސްނަގާން ކެރޭ ބޭފުޅެއްކަން އެގޭ. ރަޢިއްޔަތެއްގެ ތެރޭގައި ނުފޫޒު ހުރި ބޭފުޅެއްކަން އެގޭ. ތާރީޚަށް ޓަކައި މިފަދަ ވާހަކަ ލިޔެފައި ހުރުން މުހިންމުކަމަށް އަޅުގަޑު ދެކެން.\nޖެނުއަރީ 19, 2021 08:29\nކުރިއޭޝަން އޮފް ފޭކު ހިސްޓުރީ !


Madrid derby evvaruve Spanish league ge vaadhaverikan boduvejje - vNews.mv\nމިހާރު އެތްލެޓިކޯ އާއި ބާސާއާއި ދެމެދު އޮތް ފަރަގު ވަނީ ތިން ޕޮއިންޓަށް ކުޑަވެފަ- ފޮޓޯ:- ގެޓީ އިމޭޖަސް\nމެޑްރިޑް ޑާބީ އެއްވަރުވެ ސްޕެނިޝް ލީގުގެ ވާދަވެރިކަން ބޮޑުވެއްޖެ\nއައްފާން މުހައްމަދު 08 March 2021, 12:42\nސްޕެނިޝް ލަލީގާގައި އެންމެ ފަހުގެ ޗެމްޕިއަން ރެއާލް މެޑްރިޑާއި މިސީޒަނުގައި ސްޕެނިޝް ލީގުގެ ޕޮއިންޓް ތާވަލުގެ އެއްވަނަ ޑޮމިނޭޓް ކުރަމުންއަންނަ އެތްލެޓިކޯ މެޑްރިޑް ވާދަކުރި "މެޑްރިޑް ޑާބީ" މެޗު އެއްވަރުވެ ލީގުގެ ޓައިޓަލްގެ ވާދަވެރިކަން ބޮޑުވެއްޖެއެވެ.\nއެތްލެޓިކޯ މެޑްރިޑުގެ ދަނޑުގައި ކުޅުނު މިމެޗު 1-1 ގެ ނަތީޖާއަކުން އެއްވަރުވުމާއިއެކު އެއްވަނައިގައި އޮތް އެތްލެޓިކޯ އާއި ދެވަނައިގައި އޮތް ބާސާ އާއިދެމެދު އޮތީ އެންމެ ތިން ޕޮއިންޓްގެ ތަފާތެވެ. އަދި ތިންވަނައިގައި އޮތް ރެއާލް އާއި އެތްލެޓިކޯ އާއިދެމެދު އޮތީ ފަސް ޕޮއިންޓުގެ ތަފާތެވެ. އެހެންނަމަވެސް މީގެ ދުވަސްތަކެއް ކުރިން އެތްލެޓިކޯ އާއި މި ދެޓީމާއި ދެމެދު 10 ޕޮއިންޓަށްވުރެ ބޮޑު ފަރަގެއްވެސް އޮތެވެ. ފަރަގު ކުޑަވިނަމަވެސް ރެއާލް އާއި ބާސާ މިހާތަނަށް 26 މެޗު ކުޅެފައިވާއިރު އެތްލެޓިކޯ ކުޅެފައިވަނީ 25 މެޗެވެ.\nރޭގެ މެޗުގައި ގިނަވަގުތު ބޯޅަ ހިފަހައްޓާ ޕޮސެޝަން އިންސައްތަ ރެއާލުން ޑޮމިނޭޓް ކުރިނަމަވެސް މެޗުގެ ވަރަށް ކުރީކޮޅު އެތްލެޓިކޯ އިންވަނީ ލަނޑެއް ކާމިޔާބުކޮށް ލީޑުނަގާފައެވެ. މިލަނޑު ފުރަތަމަ ހާފުގެ 15 ވަނަ މިނެޓުގައި ކާމިޔާބުކޮށްދިނީ އިތުބާރު ފޯވާޑް ލުއިސް ސުއަރޭޒް އެވެ. މިއީ މާކޮސް ލޮރެންޓޭގެ އެހީތެރިކަމާއިއެކު ސުއަރޭޒް ކާމިޔާބުކުރި ލަނޑެކެވެ.\nބަލިވާންދިޔަ ރެއާލް އިން ނަތީޖާ ހަމަހަމަކޮށް ލީގުގެ "ޓައިޓަލް ރޭސް" ހުޅުވާލާ، ލީގުގެ ތަށި ދިފާއުކުރުމުގެ އުންމީދު އަނެއްކާވެސް ކޮންމެވެސް ވަރަކަށް އައު ކޮށްދިނީ މެޗުގެ ފުރިހަމަވަގުތު ހަމަވާން ދެމިނެޓަށް ވެފައިވަނިކޮސް ކަސަމީރޯގެ އެހީތެރިކަމާއިއެކު ބެންޒެމާ ކާމިޔާބުކޮށްދިން ލަނޑުންނެވެ.\nމިއީ ބެންޒެމާ ރެއާލަށް ކުޅެދިން 371 ވަނަ މެޗް- ފޮޓޯ:- ގެޓީ އިމޭޖަސް\nމެޗުގައި އިތުރު ލަނޑެއް ޖެހުމުގެ ފުރުސަތު ދެޓީމަށްވެސް ލިބިގެންދިޔައިރު އެންމެގިނަ ފުރުސަތުތަކެއް ލިބިފައިވަނީ އެތްލެޓިކޯ އަށެވެ. އެގޮތުން ދެވަނަ ހާފުގެ ކުރީކޮޅު ސުއަރޭޒް އަށް ލިބުނު ފުރުސަތުގެ އިތުރުން ކަރަސްކޯ އާއި ލޮރެންޓް ފޮނުވާލި ހަމަލާތައްވެސް ފާހަގަކޮށްލެވެއެވެ. އެހެންނަމަވެސް މިހަމަލާތަށް ގޯލަށް ވަނުމަށް ހުރަހަކަށް ވެގެންދިޔައީ ރެއާލްގެ ތަޖުރިބާކާރު ކީޕަރު ކޯޓުއާއެވެ.\nމިނަތީޖާ އާއިއެކު އެތްލެޓިކޯ ތާވަލުގެ އެއްވަނައިގައި މިހާރު އޮތީ 25 މެޗުން 59 ޕޮއިންޓު ހޯދައިގެންނެވެ. ދެވަނައިގައި ބާސާ 26 މެޗުން 56 ޕޮއިންޓާއިއެކު އޮތްއިރު އެންމެފަހުގެ ޗެމްޕިއަން ރެއާލް މެޑްރިޑް ތާވަލުގެ ތިންވަނައިގައި އޮތި 26 މެޗުން ލިބުނު 54 ޕޮއިންޓާއިއެކުގައެވެ.\nބާސެލޯނާ ރެއާލްމެޑްރިޑް ސްޕެނިޝް ލަލީގާ ކުޅިވަރު އެތްލެޓިކޯ މެޑްރިޑް


މާލޭގެ އިމާރާތެއްގައި ރޯވުން: އަލިފާންގަނޑު ނިއްވާލައިފި – Haftha\nTue, 27 October, 2020, 7:58 am\nމާލޭގެ އިމާރާތެއްގައި ރޯވުން: އަލިފާންގަނޑު ނިއްވާލައިފި\nބޮޑުތަކުރުފާނު ކިންގް ސަލްމާން މިސްކިތް ކުރިމައްޗަށް ހުންނަ ކެފޭ ޓިއޮލޯގައި ރޯވި އަލިފާންގަނޑު ފެތުރުން ކޮންޓްރޯލް ކުރެވިއްޖެ ކަމަށް އެމްއެންޑީއެފުން ބުނެފި އެވެ.\nމިރޭ ގާތްގަނޑަކަށް 9:30 އެހާކަންހާއިރު އެ ކެފޭގައި ރޯވެ ހިނގި އަލިފާނުގެ ހާދިސާ ކޮންޓްރޯލް ކުރެވުނީ ގާތްގަނޑަކަށް ދެ ގަޑިއިރުގެ މަސައްކަތުންނެވެ. އެ މަސައްކަތުގައި އެމްއެންޑީއެފް ފަޔާ އެންޑް ރެސްކިއުގެ އިތުރުން އެއާޕޯޓް ރެސްކިއު އެންޑް ފަޔާ ފައިޓިން ޓީމުން ވެސް ވަނީ އެހީތެރިކަން ފޯރުކޮށްދީފަ އެވެ.\nމި އަލިފާނުގެ ހާދިސާގައި ކެފޭ އެއްކޮށް އަދައި ހުލިވެފައިވާ އިރު، އެތަނާ ޖެހިގެން ހުރި ސްޓޭޓް ބޭންކު އޮފް އިންޑިއާ (އެސްބީއައި) ހިންގާ އިމާރާތުގެ އެންމެ މަތީގަ އާއި ކެފޭއާ ޖެހިގެން ހުންނަ މަނީ އެކްސްޗޭންޖު ތަނުގައި ވެސް ވަނީ އަލިފާން ރޯވެ ގެއްލުންތަކެއް ވެފަ އެވެ.\nއެމްއެންޑީއެފުން ބުނީ، އަލިފާން ފެތުރުން ކޮންޓްރޯލް ކުރެވިފައިވީ ނަމަވެސް އަދިވެސް ފަޔާ ޓީމުން ހަރަކާތްތެރިވަމުން އަންނަ ކަމަށެވެ. އަދި ހާދިސާގައި އެއްވެސް މީހަކަށް އަނިޔާވި ކަމަށް ރިޕޯޓެއް ލިބިފައިނުވާ ކަމަށް ބުންޏެވެ.\nއަލިފާން ރޯވި ސަރަހައްދަށް ޑިފެންސް މިނިސްޓަރު މާރިޔާ އަހުމަދު ދީދީ އާއި ހޯމް މިނިސްޓަރު އިމްރާން އަބްދުﷲ އަދި ނައިބު ރައީސް ފައިސަލް ނަސީމު ވެސް ވަނީ ވަޑައިގެން ތަނުގެ ހާލަތު ގާތުން ބައްލަވައިފަ އެވެ.


Club World Cup: Final gai Liverpool aai Flamengo ge kurimathilumeh - vNews.mv\nލިވަޕޫލާއި މޮންޓެރޭ ބައްދަލުކުރި މެޗުގެ ތެރެއިން ---\nކްލަބު ވޯލްޑް ކަޕް: ފައިނަލްގައި ލިވަޕޫލާއި ފްލަމެންގޯގެ ކުރިމަތިލުމެއް\nއިސްމާޢީލް ޝާހު (ކުޑަ ޝާހު) Doha | 19 December 2019, 05:31\nފީފާ ކްލަބު ވޯލްޑް ކަޕްގެ ފައިނަލަށް ޔޫރަޕްގެ ޗެމްޕިއަން އިންގްލެންޑުގެ ލިވަޕޫލާއި ދެކުނު އެމެރިކާގެ ޗެމްޕިއަން ބްރެޒިލްގެ ފްލަމެންގޯ ދަތުރުކޮށްފި އެވެ.\nގަތަރުގެ ވެރިރަށް ދޯހާގައި ކުރިއަށްދާ މި މުބާރާތުގެ ފައިނަލްގެ ޖާގައެއް ލިވަޕޫލް ހޯދީ ރޭ ކުޅުނު ދެވަނަ ސެމީގައި މެދުތެރޭ އެމެރިކާގެ ޗެމްޕިއަން މެކްސިކޯގެ މޮންޓެރޭ އަތުން ފަހުވަގުތު 2-1 އިން މޮޅުވެގެންނެވެ.\nރޭ ކުޅުނު މެޗުގައި އެންމެ ފުރަތަމަ ގޯލް ޖަހާ ލީޑު ނެގީ ލިވަޕޫލުންނެވެ. މެޗުގެ 12 ވަނަ މިނެޓުގައި މި ގޯލް އެޓީމަށް ކާމިޔާބުކޮށްދިނީ ނަބީ ކެއިޓާ އެވެ. އެކަމަކު އޭގެ ދެ މިނެޓު ފަހުން ފިޔުނެސް މޯރީ ވަނީ މޮންޓެރޭއަށް ނަތީޖާ އެއްވަރުކޮށްދީފައެވެ. މި މެޗުން ލިވަޕޫލް މޮޅުވީ އިތުރު ވަގުތުގައި ރޮބާޓޯ ފިރްމީނޯ ކާމިޔާބުކޮށްދިން ގޯލާއެކުއެވެ.\nމުބާރާތުގެ ފައިނަލަށް ލިވަޕޫލް ދަތުރުކުރިއިރު، ސެމީގެ ޖާގައެއް ލިވަޕޫލަށް ލިބިފައިވަނީ އޮޓޮމެޓިކުންނެވެ. ލިވަޕޫލާ ބައްދަލުކުރި މޮންޓެރޭ ސެމީއަށް ދަތުރުކޮށްފައިވަނީ ދެވަނަ ބުރުގައި މުބާރާތް ބާއްވާ ގައުމު ގަތަރުގެ ޗެމްޕިއަން އައް ސާދު 3-2 އިން ބަލިކޮށްގެންނެވެ.\nލިވަޕޫލުން އެންމެ ފަހުން ކްލަބު ވޯލްޑް ކަޕްގައި ކުޅުނީ 2005 ވަނަ އަހަރު އެވެ. އެ ފަހަރު ފައިނަލްގައި ބްރެޒިލްގެ ސައޮ ޕައޮލޯ އަތުން ވަނީ 1-0 އިން ބަލިވެފަ އެވެ. އެހެންކަމުން ލިވަޕޫލްގެ ތާރީޚުގައި މި މުބާރާތް ފުރަތަމަ ފަހަރަށް ކާމިޔާބުކުރުމުގެ ފުރުސަތު އެޓީމަށް ވަނީ ލިބިފައެވެ.\nފްލަމެންގޯ އާއި އަލް ހިލާލް ބައްދަލުކުރި މެޗުގެ ތެރެއިން ---\nމީގެ އިތުރުން ފްލަމެންގޯ ފައިނަލަށް ދަތުރުކުރީ އަންގާރަ ދުވަހުގެރޭ ކުޅުނު ފުރަތަމަ ސެމީގައި އޭޝިއާގެ ޗެމްޕިއަން ސައޫދީ އަރަބިއާގެ އަލް ހިލާލް 3-1 އިން ބަލިކޮށްގެންނެވެ.\nމި މެޗުގައި އެންމެ ފުރަތަމަ ގޯލް ޖަހާ ލީޑު ނެގީ ހިލާލުންނެވެ. މި ގޯލް ޖެހީ 18 ވަނަ މިނެޓުގައި މުހައްމަދު އަލް-ދަވްސަރީ އެވެ. ފްލަމެންގޯ އިން ދެވަނަ ހާފުގައި ފަހަތުން އަރައި މޮޅުވީ ޑި އަރައްސްކައެޓާ އާއި ބްރުނޯ ހެންރީކޭ އަދި އަލް ބުލައިހީ ޖެހި ލަނޑުތަކުންނެވެ.\nލިވަޕޫލާއި ފްލަމެންގޯ ބައްދަލުކުރާ ފައިނަލް މެޗު ކުޅުމަށް ހަމަޖެހިފައިވަނީ ހޮނިހިރު ދުވަހުގެރޭ ރާއްޖެ ގަޑިން 22:30 ގައެވެ.


Houllier maruvun: Gellunee footboalhaige sikun'di eh | Mihaaru\nކުޅިވަރު / ލިވަޕޫލް\nހޫލިއޭ މަރުވުން: ގެއްލުނީ ފުޓްބޯޅައިގެ ސިކުނޑިއެއް\n15 ޑިސެމްބަރ 2020 - 11:50\nގިނަ ބަޔެއްގެ ސަމާލުކަން އޭނާ އަށް ލިބޭ އެއް ސަބަބަކީ އިނގިރޭސި މަޝްހޫރު ކްލަބް ލިވަޕޫލްގެ ބެންޗުން ފެނި އެ ޓީމުގައި އޭނާ ހޯދި ކާމިޔާބީތަކުގެ ހަނދާން ހުންނާތީ އެވެ. އެކަމަކު އިއްޔެ އުމުރުން 73 އަހަރުގައި މަރުވި ފްރާންސަށް އުފަން ކޯޗު ޖެރާޑް ހޫލިއޭ އަކީ ހަމައެކަނި ކޯޗެއްގެ ނަޒަރުން ބަލަންޖެހޭ މީހެއް ނޫނެވެ. ފުޓްބޯޅައިގެ އެކި ފަންތީގެ އިސް ޓެކްނިކަލް މަގާމުތަކުގައި ވެސް އޭނާ މަސައްކަތްކުރި އެވެ. އޭނާގެ ހަޔާތުގެ ދެ ބައި ކުޅަ އެއްބަޔަށް ވުރެން ބޮޑު ބައެއް ހޭދަކުރީ ފުޓްބޯޅައިގެ ކަންކަމުގަ އެވެ.\nކުޅުމުގެ ކެރިއަަރުގައި ހޫލިއޭ އަކީ މާ މޮޅު އަދި މާ މަޝްހޫރު ނަމެއް ނޫނެވެ. މާ ގިނަ ދުވަސްތަކެއް ވަންދެން ކުޅުމުގެ ތެރޭގައި ހޫލިއޭ ނުވެސް އުޅެ އެވެ. ކޯޗިން އާއި ފުޓްބޯޅައިގެ އެހެން ކަންކަމަށް އޭނާގެ ޝައުގުވެރިކަން މާބޮޑެވެ.\nކޯޗަކަށްވާން އަޒުމު ކަނޑައަޅައި އެންމެ ފުރަތަމަ ހަވާލުވީ 1973 ވަނަ އަހަރުގައި ފްރާންސްގެ ދަށް ޑިވިޝަނުގެ ޓީމު ލެ ޓޫކޭއާ އެވެ. ފަހުން 1976 ވަނަ އަހަރު ފްރާންސްގެ ފަސް ވަނަ ޑިވިޝަނުގެ ލެސް މައިންސްއާ ހަވާލުވެ މަދު ވަސީލަތްތަކަކާއި ސެމީ ޕްރޮފެޝަނަލް ކުޅުންތެރިންތަކެއްގެ އިތުރުން ޒުވާން ކުދިން ހިމަނައިގެން ވަރަށް އުނދަގުލުން ޓީމެއް އެކުލަވާލައި ދެ ވަނަ ޑިވިޝަނާ ހަމައަށް ގެންގޮސްދިނެވެ. ދެން އޭނާ ހަވާލުވީ ދެ ވަނަ ޑިވިޝަނުގެ ކްލަބް ލެންސާ އެވެ. އެ ޓީމު ފުރަތަމަ ޑިވިޝަނަށް ޕްރޮމޯޓްކޮށްދިނުމުގެ އިތުރުން އެ ކްލަބް ޔުއެފާ ކަޕް (ޔޫރޮޕާ ލީގު) އަށް ކޮލިފައިކޮށްދިނެވެ.\nލެންސްގައި ކުރި މަސައްކަތް ރަނގަޅުކަމުން ގިނަ ބަޔެއްގެ ސަމާލުކަން ހޫލިއޭ އަށް ހުއްޓުނެވެ. އޭނާ ގެންދަން ކްލަބްތަކުން ގިނަ މަސައްކަތްތަކެއް ކުރަމުންދަނިކޮށް ރޭހުގެ ކުރިހޯދީ ފްރާންސްގެ ވެރިކަން ކުރާ ސަރަހައްދު ކަމަށްވާ ޕެރިހުގެ ބޮޑު ކްލަބް ޕީއެސްޖީންނެވެ. ޕީއެސްޖީއާ 1985 ވަނަ އަހަރު ހަވާލުވެ، ފުރަތަމަ ސީޒަނުގައި އެ ޓީމަށް ފްރާންސްގެ ޗެމްޕިއަންކަން ހޯދައިދިނެވެ. ޕީއެސްޖީގައި ހޭދަކުރި ތިން އަހަރުގައި އެ ކްލަބްގެ ހިންގުމުގެ މޮޑެލާއި އެކެޑަމީގައި ކުޅުންތެރިން ރެކްރޫޓްކުރުމުގައި ހަރުދަނާ ސިސްޓަމެއް އެކުލަވާލި އެވެ.\n1988 ވަނަ އަހަރުގެ އިވެންޓެއްގެ ތެރެއިން ހޫލިއޭ (ކ) އާއި ޕްލެޓީނީ. -- ފޮޓޯ: އޭއެފްޕީ\nކޯޗިންގެ އިތުރުން ހޫލިއޭގެ ޓެކްނިކަލް މަސައްކަތްތައް ފުރިހަމަކަމުން ފްރާންސް ފެޑެރޭޝަނުން 1988 ވަނަ އަހަރު އޭނާ އަށް ފްރާންސް ފުޓްބޯޅަ ފެޑެރޭޝަނުގެ ޓެކްނިކަލް ޑިރެކްޓަރުގެ މަގާމާއި އެސިސްޓަންޓް ކޯޗުކަން ހަވާލުކުރި އެވެ. ބޮޑު ޒިންމާއާ ހަވާލުވެ ހޫލިއޭ މަސައްކަތް ފެށީ ފުރިހަމަ އިތުބާރާ އެކު އެވެ. ޔުއެފާގެ ކުރީގެ ރައީސްް އަދި ފްރާންސްގެ މަޝްހޫރު ތަރި މިޝޭލް ޕްލެޓިނީ އެ ޓީމުގެ ކޯޗަކަށް ހުރިއިރު ހޫލިއޭ ވަނީ އޭނާއާ އެކުގައި ގިނަ މަސައްކަތްތަކެއް ކޮށްފަ އެވެ. ޕްލެޓިނީ އޭރުގެ ވާހަކަތައް ކިޔައިދޭ ކޮންމެ ފަހަރަކު ކަހަލަ ގޮތަށް ބުނާ އެއް ވާހަކަ އެއް އޮވެ އެވެ. އެއީ އޭނާގެ ސިކުނޑި ރަނގަޅަށް މަސައްކަތްކުރީ ހޫލިއޭ ކައިރީގައި ހުރުމުން ކަމަށެވެ.\nA tribute to our former coach Gérard Houllier. Rest in peace 💙 pic.twitter.com/KAS00GiObE\n— French Team ⭐⭐ (@FrenchTeam) December 14, 2020\nފްރާންސް ފުޓްބޯޅަ ޓީމާ ބެހޭގޮތުން ހޫލިއޭ ދީފައިވާ އިންޓަވިއުއެއް.\nފްރާންސް ގައުމީ ޓީމުގެ ހެޑް ކޯޗުކަން 1992 ވަނަ އަހަރު ކުރުމަށް ފަހު އޭގެ ފަހުން ހޫލިއޭ ވަނީ ފްރާންސްގެ ޔޫތު ޓީމުތަކަށް ކޯޗުކަން ކޮށްދީފަ އެވެ. އެގޮތުން 1998 ވަނަ އަހަރުގެ ވޯލްޑް ކަޕް ކާމިޔާބުކުރި ފްރާންސް ގައުމީ ޓީމުގައި ހިމެނޭ ގިނަ ކުޅުންތެރިންނަކީ ފްރާންސް ފުޓްބޯޅަ ފެޑެރޭޝަނުގެ ޓެކްނިކަލް ޑިރެކްޓަރަކަށް ހޫލިއޭ ހުރެ ޒުވާން ކުޅުންތެރިން ޑިވެލޮޕްކުރުމަށް ކަނޑައެޅި ސްޓްރަކްޗާ ތެރެއިން އައި ކުޅުންތެރިން ކަމަށް ޕްލެޓިނީ އާއި އޭރުގެ ކެޕްޓަން ޑިޑިއޭ ޑިޝޯމްޕްސް ވަނީ ބުނެފަ އެވެ. ފްރާންސުން 1998 ވަަަނަ އަހަރު އެ ގައުމުގައި ބޭއްވި ފީފާ ވޯލްޑް ކަޕް ކާމިޔާބުކުރުމުގައި ހޫލިއޭ ވަނީ ފަރުދާގެ ފުރަަގަހުގައި ކޯޗިން ޓީމާ އެކު މުހިއްމު މަސައްކަތްތަކެއް ކޮށްފަ އެވެ.\nޒިނެދިން ޒިދާނާއި ތިއަރީ އޮންރީ ފަދަ ކުޅުންތެރިން ފްރާންސް ޔޫތު ސިސްޓަމްގެ ތެެރެއިން ސީނިއާ ޓީމާ ހަމައަށް އައުމުގައި އޭރު އޮތް ފްރާންސް ފުޓްބޯޅައިގެ އޮނިގަނޑު މުހިއްމު ރޯލެއް ކުޅުނެވެ. އެ މަސައްކަތުގެ އެއް ހިއްސާދާރަކީ ހޫލިއޭ އެވެ.\n2001 ވަނަ އަހަރު ބޭއްވި ލިވަޕޫލްގެ ޓްރޮފީ ޕެރޭޑްގެ ތެރެއިން: (ކ.ވ) ސެމީ ހޫޕިއާ، ހޫލިއޭ، ޖެރާޑް އަދި ރޮބީ ފައުލާ. -- ފޮޓޯ: އޭއެފްޕީ\nކޯޗިން އާއި ޕޮލިސީ އަދި ސްޓްރެޓީޖިކް ލެވަލްގައި ފްރާންސްގައި ހޫލިއޭގެ މަސައްކަތް ރަނގަޅުވުމުން ކްލަބްތަކުގެ އެކި ހުށަހެޅުން އޭނާ އަށް ލިބެން ފެށި އެވެ. އޭނާ އަށް އެންމެ ކަމުދިޔައީ ލިވަޕޫލްގެ ޕްރޮޕޯސަލް އެވެ. އެ ޓީމާ ހަވާލުވާން ނިންމި އެންމެ ބޮޑު ސަބަބަކީ އެއީ ފުޓްބޯޅައިގެ ސަރަހައްދެއް ކަަމަށް ވެފައި ލިވަޕޫލްގެ ސިސްޓަމް ހަރުދަނާކޮށް ކްލަބް ކާމިޔާބާ ހަމައަށް ގެންދިއުމުގެ ގޮތުންނެވެ.\nލިވަޕޫލާ 1998 ވަނަ އަހަރު ހަވާލުވެ ހޫލިއޭ ގެނައި ބަދަލުތަކުގެ ތެރެއިން ލިވަޕޫލްގެ ފުރަތަމަ ޓީމާ ހަމައަށް އެ ސަރަހައްދަށް ނިސްބަތްވާ ޔޫތު ކުޅުންތެރިންތަކެއް ޑިވެލޮޕްކޮށް ތަރިންތަކެއް ނެރުނެވެ. އޭގެ ތެރެއިން އެންމެ ވިދި ދެ ކުޅުންތެރިންނަކީ މައިކަލް އޮވެން އާއި ސްޓީވެން ޖެރާޑް އެވެ. ޒުވާން އުމުރުގައި އޮވެން އަށް ޔޫރަޕްގެ މޮޅު ކުޅުންތެރިޔާ އަށް ދޭ ބެލޮންޑިއޯ ލިބޭ ފެންވަރަށް އޭނާ ގެންދަން ހޫލިއޭ ވަނީ ކޯޗެއްގެ ރޯލު ފުރިހަމަ އަށް އަދާކޮށްފަ އެވެ. ޖެރާޑް ލީޑަރެއްގެ ގޮތުގައި ޑިވެލޮޕްކުރަން ޒުވާން އުމުރުގައި ކެޕްޓަން ބޭންޑް ހަވާލުކުރީ ހޫލިއޭ އެކަމަށް ކެރިހުރެ މެނޭޖްމަންޓު ކިބައިން ޑިމާންޑްކޮށްގެންނެވެ.\n"އަހަރެން ދުވަހަކު ވެސް ހޫލިއޭ ކޮށްދިން ކަންތައްތައް ހަނދާން ނައްތައެއްނުލާނަން. ކޯޗަކަށް ވުރެން ބޮޑަށް އަހަންނާ އެ ބެހެއްޓި ގާތްކަން އަބަދު ހަނދާން ކުރާނަން،" ހޫލިއޭގެ ހަނދާނުގައި ޖެރާޑް ލިޔެފައިވެ އެވެ.\nWe are saddened to learn of the passing of Gerard Houllier.\nBesides his outstanding work with the likes of Liverpool, Lyon and France's national team, Gerard provided invaluable input to FIFA's Technical Study Group. pic.twitter.com/M23B7hl3Vl\n— FIFA.com (@FIFAcom) December 14, 2020\nހޫލިއޭގެ ހަނދާނުގައި ފީފާ އިން ކުރި ޓްވީޓް.\nލިވަޕޫލްގެ ތާރީހުގައި ރަން އަހަރެއްގެ ގޮތުގައި ފާހަގަކުރާ 2001 ގެނައީ ހޫލިއޭ މަސައްކަތާ ވެސް އެކީގަ އެވެ. ލިވަޕޫލުން އެ ފަހަރު ވަނީ ލީގު ކަޕާއި އެފްއޭ ކަޕް އަދި ޔުއެފާ ކަޕް އުުފުލާލައިފަ އެވެ. ގިނަ ބަޔެއް ސިފަކުރާ ގޮތުގައި އެއީ އަލުން ޔޫރަޕްގައި ލިވަޕޫލްގެ ނަން ހިނގަން ފެށުމުގެ އެއް ސަަބަބެވެ. މާ ވަރުގަދަ ސްކޮޑެއް ނެތި އެ ފަހަރު ހޯދި އެ ކާމިޔާބީގެ ބޮޑު ކްރެޑިޓެއް ހައްގުވަނީ ހޫލިއޭ އަށް ކަމަށް ދާދި ފަހުން ދިން އިންޓަވިއުއެއްގައި ލިވަޕޫލްގެ ކުރީގެ މިޑްފީލްޑަރު ޑެނީ މާފީ ވަނީ ބުނެފަ އެވެ. އެ އަހަރުގެ ލީގު ކަޕް ފައިނަލުގައި އަނިޔާގެ ސަބަބުން މާފީ އަށް ފައިނަލުގެ ސްކޮޑުން ފުރުސަތު ނުލިބުނުއިރު، މެޗަށް ފަހު އޮތް އުފާފާޅުކުރުމުގައި ހޫލިއޭ ވަނީ އޭނާގެ މެޑަލް މާފީ އަށް ދީފަ އެވެ.\nހޫލިއޭ އަށް އޭނާގެ ކޯޗިން ކެރިއަރުގައި ކުރިއަށް ދިއުމުގެ އެންމެ ބޮޑު ގޮންޖެހުންތަކެއް ދިމާވަން ފެށީ ލިވަޕޫލްގައި ހުރި ދުވަސްވަރު ކުރިމަތިވާން ފެށި ސިއްހީ މައްސަލަތަކުގެ ސަބަބުންނެވެ. އެ ގޮތުން 2001 ވަނަ އަހަރު ލީޑްސް ޔުނައިޓެޑާ ދެކޮޅަށް ލިވަޕޫލް ކުޅުނު މެޗެއްގެ ތެރެއިން ހޫލިއޭ މޭގައި ރިއްސަން ފެށުމުން ވަގުތުން ހޮސްޕިޓަލަށް ގެންގޮސް ހެދި ޓެސްޓްތަކުން އެނގުނީ އޭނާ ހިތުގެ މައްސަލަ ތަކެއް ހުރިކަމެވެ. ހޫލިއޭ ނެތި ލިވަޕޫލުން ފަސް މަސް ހޭދަކުރިއިރު، އެނބުރި އައިއިރު ވެސް އެއްކޮށް ރިކަވާނުވާކަމަށް 2012 ވަނަ އަހަރު އޭނާ ދިން އިންޓަވިއުއެއްގައި ބުނެފައިވެ އެވެ.\nThis story ❤\nRest in peace, Gerard Houllier.#bbcfootball #LFC pic.twitter.com/n9ynVKhiuY\n— Match of the Day (@BBCMOTD) December 14, 2020\nހޫލިއޭ ބީބީސީ އަށް ޖެރާޑްއާ ބެހޭގޮތުން ދިން އިންޓަވިއު.\nއެ އަހަރާއި ޖެހިގެން އައި ސީޒަންތަކުގައި ލިވަޕޫލްގައި މާ އެދެވޭ މަސައްކަތްތަކެއް ނުކުރެވުމުގެ ނަތީޖާ އަކަށްވީ 2004 ވަނަ އަހަރު އޭނާއާ ވާހަކަ ދެއްކުމަށް ފަހު ކޮންޓްރެކްޓް ނިމުމަކަށް ގެނައުމެވެ. އެއީ ހޫލިއޭ ވެސް އެ ގޮތް ބޭނުންވާތީ އެވެ.\nޖެހިގެން އައި އަހަރު ލިޔޯނާ ހަވާލުވެ އަނެއްކާ ފްރާންސް ފުޓްބޯޅަ އަށް ހިދުމަތްކުރުމުގެ ވިސްނުމުގައި ހޫލިއޭ މަސައްކަތް ފެށި އެވެ. ލިޔޯނާ ހަވާލުވުމަށް ފަހު އެ ޓީމަށް ދެ ފަހަރު ފްރާންސް ލީގުގެ ޗެމްޕިއަންކަމާއި ފްރާންސް ކަޕް ކާމިޔާބުކޮށްދިނެވެ. ލިޔޯން ބީ ޓީމުން އައި ފޯވާޑް ކަރިމް ބެންޒެމާ އަށް ސީނިއާ ޓީމުގައި ގިނަ ފުރުސަތުތަކެއް ދޭން ފެށީ ހޫލިއޭ އެވެ. މިހާރު ރެއާލަށް ކުޅެމުން އަންނަ ބެންޒެމާ 2012 ވަނަ އަހަރު ހޫލިއޭ އަށް ވަރަށް ބޮޑަށް ޝުކުރުއަދާކޮށްފަ އެވެ.\nލިޔޯނުގައި ހުއްޓައި ދެ ވަނަ ފަހަރަށް ފްރާންސް ފުޓްބޯޅަ ފެޑެރޭޝަނުގެ ޓެކްނިކަލް ޑިރެކްޓަރުކަން 2007 ވަަނަ އަހަރު ހޫލިއޭއާ ހަވާލުކުރި އެވެ. ދެ ވަަނަ ފަހަރު މަގާމާ ހަވާލުވެ ހޫލިއޭ އަށް އެންމެ ރަނގަޅަށް މަސައްކަތްކުރެވޭ ގޮތެއްނުވި އެވެ. އޭރު ފްރާންސްގެ ކޯޗަކަށް ހުރި ރޭމަންޑް ޑޮމެނެކާ ފްރާންސް ޓީމުގައި ތިބި ކުޅުންތެރިންގެ ގުޅުން ގޯސްވެފައި އޮވެ އެ ޓީމަށް 2008 ވަަނަ އަހަރުގެ ޔޫރޯ އާއި 2010 ވަނަ އަހަރުގެ ވޯލްޑް ކަޕްގައި މާ އެދެވޭ ނަތީޖާތަކެއް ނުނެރެވުނެވެ. އެ ހުރިހާ ކަމަކާ ހެދި ހޫލިއޭ އަމިއްލަ އަށް ނިންމީ މަގާމުން އިސްތިއުފާ ދޭށެވެ.\nޔުއެފާގެ އެވޯޑް ހަފްލާއެއްގެ ތެރެއިން ހޫލިއޭ. -- ފޮޓޯ: އޭއެފްޕީ\nފުޓްބޯޅައިގައި ހޫލިއޭ ވަނީ ފީފާ އަށް ވެސް އެހީތެރިކަން ފޯރުކޮށްދީފަ އެވެ. އެ ގޮތުން 2002 ވަނަ އަހަރުގެ ވޯލްޑް ކަޕާއި 2006 ވަނަ އަހަރުގެ ވޯލްޑް ކަޕްގައި ފީފާ ޓެކްނިކަލް ކޮމިޓީގެ މަގާމުގައި ހުރެ މުހިއްމު ޒިންމާތަކެއް އުފުލި އެވެ.\nކޯޗިންގައި އެންމެ ފަހުން ހޫލިއޭ ފެނުނީ އެސްޓަން ވިލާ ބެންޗުންނެވެ. އެ ޓީމާ 2010 ވަނަ އަހަރު ހަވާލުވެ ރަނގަޅު މަސައްކަތްތަކެއް ކުރަން ޕްލޭންތަކެއް ހެދި ނަމަވެސް ދިމާވި ހުރަހަކީ ހިތުގެ ބަލީގެ މައްސަލަތަކެވެ. ހޮސްޕިޓަލުގައި ގިނަ ވަގުތު ހޭދަކުރަން ޖެހި ޓީމުގެ ޓްރެއިނިންތަކުގައި އެންމެ އެކަށީގެންވާވަރަށް ބައިވެރިނުވެވޭތީ ހޫލިއޭ އަމިއްލަ އަށް ނިންމީ މަގާމުން އިސްތިއުފާދޭށެވެ. އޭގެ ފަހުން އޭނާ ފުޓްބޯޅައިގެ މާ ބޮޑު މަސައްކަތްތަކުން ނުފެނެ އެވެ. އެކަމަކު ފުޓްބޯޅަ ބައެއް ޝޯތަކުގައި މަދުމަދުން މެހުމާނެއްގެ ގޮތުގައި ބައިވެރިވެ އެވެ. ހޫލިއޭ މަރުވިއިރު ދާދި ފަހުން ވެސް އޭނާ ވަނީ ހިތުގެ އޮޕަރޭޝަނެއް ކޮށްފަ އެވެ.\nހޫލިއޭގެ ފަރާތުން އެހީތެރިކަން ލިބުނު ގިނަ ކުޅުންތެރިންތަކަކާއި ކޯޗުންތަކެއް ވަނީ ހޫލިއޭ މަރުވުމަކި ފުޓްބޯޅަ އަށް ވެސް ލިބިގެންދިޔަ ދެރައެއްގެ ގޮތުގައި ސިފަކޮށް ސޯޝަލް މީޑިއާގައި ހިޔާލުފާޅުކޮށްފަ އެވެ.\nލިވަޕޫލް ޕީއެސްޖީ އެސްޓަން ވިލާ


June3ge kurin council memberun ge dhauru ithuru nukoffi nama gon jehun varah bodu vaane: Usham | Mihaaru\nމެމްބަރު އުޝާމް: ޖޫން،3ގެ ކުރިން ގާނޫނު އިސްލާހު ކޮށްގެން ދައުރު އިތުރު ނުކޮށްފި ނަމަ ދިމާވާނެ ގޮންޖެހުން ބޮޑު ކަމަށް އޭނާ ވިދާޅުވި -- ފޮޓޯ/މިހާރު\nޖޫން،3ގެ ކުރިން ދައުރު އިތުރު ނުކޮށްފި ނަމަ ކަންކަމުން އަރައިގަންނަން އުނދަގޫވާނެ: އުޝާމް\n11 މެއި 2020 - 17:25 12 comments\nކޮވިޑް-19 އާ ގުޅިގެން ކައުންސިލް އިންތިޚާބު އެއް އަހަރަށް ފަސްކުރަން ޖެހުމުން އާ ކައުންސިލް މެމްބަރުން ހުވާ ކުރެވެންދެން މިހާރު ތިބި ކައުންސިލް މެމްބަރުންގެ ދައުރު ދެމިގެންދާ ގޮތަށް ސަރުކާރުން އޮތީ ގާނޫނުއަސާސީ އަށް އިސްލާހު ގެންނަން ރައްޔިތުންގެ މަޖިލީހަށް ހުށަހަޅައިފަ އެވެ.\nއެކަމަކު ގާނޫނުއަސާސީ އިސްލާހު ކުރުމުގެ ބަދަލުގައި ކައުންސިލް މެމްބަރުންގެ ދައުރު ދެމިގެންދާ ގޮތަށް ޚާއްސަ ގާނޫނެއް ފާސްކުރުމުގެ ބިލެއް އެމްޑީޕީ އަށް ނިސްބަތްވާ މެމްބަރަކު ވަނީ މަޖިލީހަށް ހުށަހަޅުއްވައިފަ އެވެ. ނަމަވެސް ގާނޫނުއަސާސީ އިސްލާހު ނުކޮށް އެ ބަދަލު ނުގެނެވޭނެ ކަމަށް އެޓާނީ ޖެނެރަލް އިބްރާހިމް ރިފްއަތު މިހާރު ވަނީ ވިދާޅުވެފަ އެވެ.\nކުރިން ޑެޕިއުޓީ އެޓާނީ ޖެނެރަލް ކަން ވެސް ކުރެއްވި އުޝާމް ކުރެއްވި އެކަމާ ގުޅިގެން ޓްވީޓެއްގައި ވަނީ ގާނޫނުއަސާސީ އިސްލާހު ކޮށްގެން އެ ބަދަލު ގެންނަން އަދިވެސް ވަގުތު އެބައޮތް ކަމަށެވެ. އަންނަ މަހުގެ ކުރީކޮޅު ކައުންސިލް މެމްބަރުންގެ ދައުރު ހަމަވާ އިރު، އޭގެ ކުރިން ގާނޫނުއަސާސީ އިސްލާހު ނުކުރެވިއްޖެ ނަމަ ދެން ކުރިމަތިވާ ދަތިތަކުން އަރައިގަތުމަށް އުނދަގޫވާނެ ކަމަށް ވެސް އޭނާ ވިދާޅުވި އެވެ.\nއަދިވެސް ވަގުތު އެބައޮތް. މިހާރު ތިބި ކައުންސިލަރުންގެ ދައުރު3ޖޫން ގައި ހަމަވުމުގެ ކުރިން ގާނޫނުއަސާސީ އިސްލާހުކޮށް، ގާނޫނާ އެއްގޮތަށް ކައުންސިލަރުންގެ ދައުރުގެ މުއްދަތު އިތުރުނުކުރެވިއްޖެނަމަ، ދެން ދިމާވާ ކަންކަމުން އަރައިގަތުމަށް އުނދަގޫވާނެ. https://t.co/QsEmnN87t9\n— Ahmed Usham (@a_usham) May 10, 2020\nއުޝާމް އެގޮތަށް ވިދާޅުވިއިރު، ގާނޫނުއަސާސީ އިސްލާހު ނުކޮށް ކައުންސިލް މެމްބަރުންގެ ދައުރު ދިގު ދެމިގެންދާ ގޮތަށް ހެދުމުގެ މައްސަލާގައި މަޖިލީހުގެ މެމްބަރުންގެ މެދުގައި ވެސް ވަނީ ޚިޔާލު ތަފާތުވުން އުފެދިފަ އެވެ. އިދިކޮޅު ކޯލިޝަނުން ވަނީ ގާނޫނުއަސާސީ އިސްލާހު ނުކޮށް، އެ ބަދަލު ނުގެނެވޭނެ ކަމަށް ބުނެ އެ މައްސަލަ ސުޕްރީމް ކޯޓަށް ހުށަހަޅާނެ ކަމަށް ބުނެފަ އެވެ.\nކައުންސިލް އިންތިޚާބު އެއް އަހަރަށް ފަސް ކުރުމަށް މަޖިލީހުން ފާސްކުރި ބިލް އިއްޔެ ވަނީ ތަސްދީގު ކުރައްވައިފަ އެވެ. އެ ގާނޫނު ބުނާގޮތުން އެ އިންތިޚާބު ދެން ބޭއްވޭނީ މާޗް 12 ގައި ހެލްތު މިނިސްޓަރު އަބްދުﷲ އަމީން އިއުލާން ކުރައްވާފައިވާ ސިއްހީ ނުރައްކަލުގެ ކުއްލި ހާލަތު ނިމި، އާންމު ސިއްހަތުގެ ނުރައްކަލެއް ނެތްކަމަށް ކަނޑައެޅުމުންނެވެ.\nއިތުރު ލިޔުންތައް ރައްޔިތުންގެ މަޖިލިސް ލޯކަލް ކައުންސިލްތައް ލާމަރުކަޒީ ހިންގުން ރާއްޖޭގެ ގާނޫނުއަސާސީ މެމްބަރު އަހުމަދު އުޝާމް (ވިލިމާލެ) ލޯކަލް ކައުންސިލްތަކުގެ އިންތިޚާބު 2020